Alee amjadhu: loafan haafizeh, hiivarugadha azumvarugadha zuvaaneh\nއަލީ އަމްޖަދު: ލޯފަން ޙާފިޡެއް، ހިތްވަރުގަދަ އަޒުމްވަރުގަދަ ޒުވާނެއް\nނުކުޅެދުންތެރިކަން ހުންނަ ކުދިންނަކީ އާއްމުގޮތެއްގައި މުޖްތަމައުގެ ލޯތްބާއި އެއްބާރުލުން ލިބޭ ބައެއް ނޫނެވެ. މުޖްތަމައުގައި އެފަދަ ކުދިން “އެކަހެރިކޮށް” ގެންގުޅޭއިރު އޭގެ ތެރެއިން ކުދިންނަށް އަޅާލާތަން ފެންނަމުން ދަނީ މަދުފަހަރަކު އެވެ.ނުކުޅެދުންތެރިކަން ހުންނަ ކުދިންނަކީވެސް އެކުދިންގެ ކޮންމެވެސް އެއް ހުނަރެއް ތަރައްޤީކުރެވިދާނެ ބައެއްކަން ބެލެނިވެރިންނަށް ގިނަ ފަހަރު ގަބޫލެއް ނުކުރެވެއެވެ. އެފަދަ ކުދިންނަށް މުޖްތަމައުގައި ޝަރަފްވެރި ޤަދަރުކުރުވަނިވި މަގާމެއް ހޯދައިދިނުމަށް މަސައްކަތްކުރަނީ ހަރުމީހުންނާއި ޒުވާނުންގެ ތެރެއިން މަދު ބައެކެވެ. ކުޅުދުއްފުއްޓަށް އުފަން ލޯފަން އަލްޙާފިޡް އަލީ އަމްޖަދަކީ ނުކުޅެދުންތެރިކަން ހުންނަ ކުދިންތަކުގެ ތެރެއިން ރަށަށް ފަޚުރާއި ޝަރަފު ގެނެސްދީފައިވާ ދަރިއެކެވެ.\nކުޅުދުއްފުށި، ރަބީއު، އަލީ އަމްޖަދަކީ ޅައުމުރުގައި ޤުރުއާން ކިޔަވަން ފަށައި، އެ ނޫރުން ހިތް އަލިކޮށް އުމުރުން 22 އަހަރުގައި ކީރިތި ޤުރުއާން ހިތުދަސްކޮށްފައިވާ ޒުވާން ހާފިޛެކެވެ. ލޯބިވާ ކާފަގެ އަރިހުން ޤުރުއާން ހިތުދަސްކުރުމުގެ މަސައްކަތް ކާމިޔާބު ކަމާއެކު ނިންމާލާފައިވާއިރު އަލީގެ މައިންބަފައިންގެ ފަރާތުން މިކަމުގައި ލިބުނު އެއްބާރުލުން އަލީ ފާހަގަކުރެއެވެ. ސްކޫލު ދައުރުގައި އިންޓަރހައުސް ޤުރުއާން މުބާރާތްތަކުގައި ބައިވެރިވެފައިވާ އަލީ، ކާފަގެ އިރުޝާދުގެ ދަށުން ޤުރުއާން ސީޑީ އަޑުއަހައިގެން ކުރި މަސައްކަތުގެ ނަތީޖާއަކީ ވަރަށް އުފާކުރާ ނަތީޖާއެއްކަން އަލީ ފާހަގަކުރިއެވެ.\nލޮލަށް ފެނުމުން މަހުރޫމް ވެފައިވާ ކުދިންނަށް ހާއްސަކޮށްގެން ވިލާ ކޮލެޖުގައި ކުރިއަށް ގެންދިޔަ ބޭސިކް ކޮމްޕިޔުޓާ ޓްރެއިނިން ކޯސް ފުރިހަމަ ކޮށްފައިވާ އަލީ އަކީ ރަމަޟާން މަހު ކުޅުދުއްފުށީގެ މިސްކިތްތަކުގައި އިމާމުވެ ތަރާވީހު ނަމާދު ކުރާ މުދިމެއްވެސް މެއެވެ. ވޭތުވެދިޔަ ދެ އަހަރުވެސް އަލީ ވަނީ އިމާމުވެ ތަރާވީހު ނަމާދު ކޮށްފަ އެވެ. މީގެ އިތުރުން އަލީ އަކީ ތަފާތު އެކިއެކި ރަސްމިއްޔާތުތައް ފެށުމުގެ ގޮތުންވެސް ޤުރުއާން ކިޔަވާ ފަރާތެކެވެ.\nއަލީގެ މައިންބަފައިންނަކީ “ނަމޫނާ މައިން ބަފައިން” ކަމަށާއި ކިތަންމެ ވަރަކަށް ޝުކުރު އަދާކުރި ކަމުގައި ވިޔަސް އެމީހުންގެ މައްޗަށްވާ އަލީގެ ދަރަނި އަދާނުކުރެވޭނެކަމަށް އަލީ ބުންޏެވެ. ދުވާލާއި ރޭގަނޑުގެ ގިނަވަގުތު ޤުރުއާން ކިޔެވުމުގައި ހޭދަކުރުމަށްފަހު ލިބޭ ހުސްވަގުތުގައި ގަސްއިންދުމުގައި ހަރަކާތްތެރިވާއިރުވެސް އާއިލާގެ މެމްބަރުންގެ އެއްބާރުލުން ލިބޭކަން އަލީ ފާހަގަކުރިއެވެ. އަދި މިހާރު ބޭނުންވަނީ އާއިލާގެ މެމްބަރުންގެ އެހީތެރިކަމާއެކު ރަށުގައި ހުރެގެން ދީނީ ތައުލީމު އުނގެނެން ކަމަށާއި އެފުރުސަތު ލިބިގެން ދާނެ ކަމަށް އުއްމީދު ކުރާ ކަމަށްވެސް އަލީ ބުންޏެވެ.\nނުކުޅެދުންތެރިކަން ހުންނަ ކުދިންނަކީ އަދި އެކުދިންގެ ތެރެއިންވެސް ލޯފަން ކުދިންނަކީ މުޖްތަމައުން ވަރަށް ބޮޑަށް އެކަހެރިކޮށް ބާކީ ކޮށްލާފައި ތިބޭ ބައެއްކަމާއި އެ ކުދިންނާމެދު މުޖުތަމައު ދެކޭގޮތް ބަދަލުކުރަން ޖެހުފައިވާކަމަށް އަސަރާއެކު އަލީ ކިޔައިދިނެވެ. މި މުޖްތަމައުގައިވެސް އަލީ ފަދަ އެހެން ކުދިންނަށް މަގުމަތީގައި ހިނގާ ބިނގާވެ އުޅުމަކީ ދަތި އަދި ނުރައްކާތެރި ކަމެއްކަން ފާހަގަކުރަމުން އަލީ ބުނީ ޚާއްސަކޮށް ޓެކްސީ ޑްރައިވަރުންނާއި އެކި އެކި އުޅަނދުތައް ދުއްވާ ފަރާތްތަކުން އެއްގޮތަކަށްވެސް އެކުދިންނަށް ބަލައިނުލާކަމަށެވެ. އަދި އެ ކަމަކީ ނުހަނު ހިތާމަކުރާ ކަމެއް ކަމަށާއި އެފަރާތްތަކަށް ހެޔޮވިސްނުން ލިބޭނެ ކަމަށް އުއްމީދު ކުރާ ކަމަށްވެސް އަލީ ބުންޏެވެ.\nބައެއް ބެލެނިވެރިންވެސް މިފަދަ ކުދިން މުޖްތަމައުގައި ބޭކާރު ބަޔަކަށް ހަދާ ކަމަށާއި އެކުދިންނަށް ނުވާނޭ ބުނެ ކަންކަމުން ދުރުކުރުމަށްވުރެ އެފަދަ ކުދިންނަށް އެއްބާރުލުމާއި އެހީތެރިކަންދިނުމަކީ މުހިއްމު ކަމެއް ކަން އަލީ ފާހަގަކުރިއެވެ.\nއަލީގެ މަންމަ ހަފީޒާ އަބްދުއްރަހުމާން ކުޅުދުއްފުށީ އޮންލައިނާ ވާހަކަ ދައްކަމުން (ހަފީޒާ ނިޔާވުމުގެ ދުވަސްކޮޅެއް ކުރިން ދެއްވާފައިވާ އިންޓަވިއުއެއް) ބުނީ އުމުރުން6އަހަރުވަންދެން އަލީގެ ލޮލަށް ފެނުނު ކަމަށާއި އެހެން ނަމަވެސް އެއީ އުފެދުމުގައިވެސް ހުރި ކަމެއް ކަމަށް ޑޮކްޓަރުން ވިދާޅުވެފައިވާ ކަމަށެވެ. އަދި އޮޕަރޭޝަނަކުންވެސް ލޮލުގެ ފެނުން ރަނގަޅުކުރެވޭނެ ކަމަށް އެއްވެސް ޑަކްޓަރަކު މިހާތަނަށް ވިދާޅުވެފައި ނުވާކަންވެސް އަލީގެ މަންމަ ފާހަގަ ވިދާޅުވި އެވެ.\nމުޖްތަމަޢުގައި ހުރިހާ ހިއްސުތަކެއް ހުރެމެ” ނުކުޅެދޭ” ކުދިންތަކެއް އެބައުޅޭ ކަމަށާއި އަލީ އަކީ ޚާއްސަ އެހީއަށް ބޭނުންވާ ކުއްޖަކަށްވީނަމަވެސް “ނަމޫނާ” ދަރިއެއްކަމަށްވެސް އަލީގެ މަންމަ ބުންޏެވެ.\n“އަޅުގަނޑުމެންގެ މި މުޖްތަމަޢުގަ ހުރިހާ ހިއްސެއް ސަލާމަތުން ހުރެމެ ކަންކަމުގައި ނުކުޅެދޭ ކުދިން އެބައުޅޭ. އެކަމަކު އަލީއަކީ ހަމަ ނަމޫނާ ދަރިއެއް. އަލީއާ މެދު ފަޚުރުވެރިވަން..” އަސަރުން ފުރިފައިވި އަޑަކުން އަލީގެ މަންމަ ބުންޏެވެ.\nއަޅުގަނޑުމެން ދިރިއުޅެމުންދާ ވެށީގައި ނުކުޅެދުންތެރިކަން ހުންނަ ކުދިންގެ މައިންބަފައިން އެ ކުދިންނާ މެދު ވަރަށްބޮޑަށް އިހުމާލުވާކަން ފާހަގަކުރަމުން އަލީގެ މަންމަ ވިދާޅުވީ ހުރިހާ ހިއްސެއް ސަލާމަތުން ނެތް ނަމަވެސް ތިމާއަށް ލިބިފައިވާ ހުނަރު ތަރައްޤީ ކުރިވަރަކުން ތިމާގެ ނުކުޅެދުންތެރިކަން ފޮރުވިގެންދާނެ ކަމަށެވެ. މިގޮތުން އަލީގެ އުއްމީދަކީ އިމާމަކަށްވުން ކަމަށްވީއިރު ރަށުގައި ހުރެގެން އެފުރުސަތު ލިބެން ނެތް ކަމަށާއި އެހެން ނަމަވެސް ކަމާގުޅުންހުރި ކޯސްތަކުގައި އަލީ ބައިވެރިކުރުމަށް ރާވާފައިވާ އަލީގެ މަންމަ ވިދާޅުވި އެވެ. އަލީގެ އުއްމީދުގައި ކުލަޖެހުމަކީ އަލީގެ އާއިލާގެ ވަރަށް ބޮޑު އެދުމެކެވެ.\nކޮންމެ އިންސާނަކީ ހުރިހާ ހިއްސެއް ސަލާމަތުން ހުންނާނެ އިންސާނެއް ނޫނެވެ. އެހެން ކަމުން އަނެކާގެ ނުކުޅެދުންތެރިކަމަށް އިހްތިރާމު ކުރުމަކީ މުހިއްމު ކަމެކެވެ. އަދި އަލީ ފަދަ މުޖްތަމައުގެ އެހީތެރިކަން ބޭނުން ވެފައިވާ ކުދިންނަށް އަޅާލާ އެފަދަ ކުދިން މުޖްތަމައުގައި ބޭނުންތެރި ބަޔަކަށް ހެދުމަކީ މިފަދަ އެތައް “އަލީ”އެއް ރަށުން އުފަންވާނެ ކަމެއްކަން ޔަގީނެވެ.\nއަލީ އަކީ ލޯފަން ކުއްޖެއް ނަމަވެސް ރަށަށް ޝަރަފާއި ރީތި ނަން ހޯދައިދީފައިވާ ކުއްޖެކެވެ. އޭނާއަކީ ލޯފަން ކުއްޖެއްނަމަވެސް ހިތްއަލި އަދި ކުރާ މަސައްކަތުގައި ހިތްވަރުކުރާ ގަދައަޅާ މަސައްކަތްކުރުމުގެ ނަމޫނާއެކެވެ.


vnews - BMLge account thakah fee akaa nulai faisaa fonuveygoy hamajassaifi\nބީއެމްއެލްގެ އެކައުންޓްތަކަށް ފީއަކާ ނުލައި ފައިސާ ފޮނުވޭގޮތް ހަމަޖައްސައިފި\nބޭންކް އޮފް މޯލްޑިވްސްގެ މައި އިމާރާތް -- ވީފައިލް ފޮޓޯ\nއެއްވެސް ފީއަކާ ނުލައި ބީއެމްއެލްގެ ކޮންމެ އެކައުންޓަކަށް ކޮންމެ ބްރާންޗެއް މެދުވެރިކޮށް ވެސް ފައިސާ ފޮނުވޭނެ ގޮތް ބޭންކް އޮފް މޯލްޑިވްސް (ބީއެމްއެލް) އިން ހަމަޖައްސައިފި އެވެ.\nއެކައުންޓްތަކަށް ފައިސާ ފޮނުވާ ނިސްބަތަށް ބަލައި، ކުރިން ބީއެމްއެލުން 25ރ. އާއި 3000 ރުފިޔާގެ ދެމެދުގެ އަދަދެއް ނަގަ އެވެ.\nބޭންކުން މިއަދު ނެރުނު ބަޔާނެއްގައި ބުނީ ބީއެމްއެލްގެ ކޮންމެ އެކައުންޓަކަށް ވެސް ފައިސާ ފޮނުވޭނެ ގޮތް ހަމަޖެހުމަކީ އަމިއްލަ ގޮތުން ހިދުމަތް ހޯދާ މީހުންނާއި ބިޒްނަސް ކަަަސްޓަމަރުން ބަލައިގަންނާނެ ކަމަށެވެ.\nމި ބަދަލާ ގުޅޭ ގޮތުން ބޭންކުގެ ސީއީއޯ އެންޑްރޫ ހީލީ ވިދާޅުވީ ބީއެމްއެލްގެ އެއް އެކައުންޓުން އަނެއް އެކައުންޓަށް ފައިސާ ފޮނުވާއިރު ނަގާ ފީއާ މެދު ކަސްޓަމަރުން ހިތްހަމަނުޖެހުން ފާޅުކުރަމުންދާތާ ދުވަސްތަކެއް ވެފައިވާ ކަމަށެވެ. އަދި ހިލޭ މި ހިދުމަތް ދޭން ބޭންކުން ނިންމުމަކީ ގައުމުގެ އެންމެން ޝާމިލްވާ ގޮތެއްގައި، އަގާ އެކަށޭނެ ހިދުމަތެއް ދިނުމަށް ބޭންކުން ދޭ އަހައްމިއްޔަތުކަން އެނގިގެން ދިޔަ ކަމެއް ކަމަށް ވެސް ހީލީ ވިދާޅުވި އެވެ.\nއޭނާ އިތުރަށް ވިދާޅުވީ އެހެން ރަށެއްގައި ދިރިއުޅޭ އާއިލާގެ މެމްބަރުންނަށް ފައިސާ ފޮނުވުމުގައި ކުރިއަށް އޮތްތަނުގައި އެއްވެސް ފީއެއް ދައްކަން ނުޖެހޭނެ ކަމަށާއި އެކަމުން ވިޔަފާރީގެ ހަރަދުތައް ވެސް ކުޑަވެގެން ދާނެ ކަމަށެވެ.\nބީއެމްއެލުން އިއްޔެ ވަނީ އޭޓީއެމުން ފައިސާ ނަގާއިރު ކަނޑާ ދެ ރުފިޔާގެ ފީ ވެސް އުވާލާފަ އެވެ.


Muzaahara Ge Therein Fenunu3Photo - Vaguthu\nމުޒާހަރާގެ ތެރެއިން ފެނުނު ތިން ފޮޓޯ\nއިއްޔެ އަކީ އިދިކޮޅު ފަރާތްތަކުން އުސް އިމާރާތްތަކުން ތިބި ތަނަކަށް ތިރިއަށް ފައިބާ މުޒާހަރާ ކުރަން ރޭވި ދުވަހެކެވެ. އިދިކޮޅު ފަރާތްތަކުން އުއްމީދު ކުރި ވަރާއި ގާތައް ވެސް މީހުން މަގުމައްޗަކަށް ނުނިކުމެއެވެ. ނަމަވެސް އެންމެ ކާރެއް މަޑުކޮށްލިއަސް މުޅި މަގުގެ ޓްރެފިކަށް އަސަރު ކުރާ މަޖީދީމަގަށް އިއްޔެ އިދިކޮޅު ފަރާތްތަކުން ނިކުތުމުން އެއްޗެހި ދުއްވުން ހުއްޓި ހިނގާބިނގާވެ އުޅޭ މީހުންނަށް ދަތިތައް ދިމާވިއެވެ.\nކުއްލި ނުރައްކަލުގެ ހާލަތު އިއުލާން ކޮށް މުޒާހަރާ ކުރުން އޮތީ މަނާކޮށްފައެވެ. އަދި މާލޭގެ ކާނިވާ ސަރަހައްދު ފިޔަވައި އެހެންތަނެއްގައި މުޒާހަރާ ކުރުމަކީ ޤާނޫނީ ގޮތުން ކުރިން ވެސް މަނާ ކަމެކެވެ. އެހެންކަމުން އިއްޔެ އިދިކޮޅު ފަރާތްތަކުން މަޖީދީމަގަށް ނިކުމެ ކުރީ ޤާނޫނާއި ހިލާފު މުޒާހަރާއެކެވެ.\nނަމަވެސް އެހާލަތުގައި ވެސް ފުލުހުން މުޒާހަރާ ކުރި މީހުންނާއި މެދު އަމަލު ކުރި ގޮތް ފޮޓޯ އިން އެހުރީ ފެންނާށެވެ. މުޒާހަރާގައި ބައިވެރިވި ކޮންމެ މީހަކު ވެސް ކުރީ ޤާނޫނީ ކުށެކެވެ. އެއްވެސް ނަސޭހަތެއް އަދި އިންޒާރެއް ދިނުމެއް ނެތި މުޒާހަރާ ރޫޅާލުމުގެ ބާރު ފުލުހުންނަށް ލިބިގެންވެއެވެ.\nމީސް މީޑިއާގައި ދައުރުވަމުންދާ މަތީގައި އެވާ ތިން ފޮޓޯ އިން އެފެންނަނީ ޤާނޫނީ ކުށެއް ކުރަމުން ދިޔަ ބަޔަކާއި ފުލުހުން މުއާމަލާތް ކުރަމުންދާ މަންޒަރެވެ. އެއިން ކޮންމެ މީހަކީ ވެސް ޤާނޫނީ ގޮތުން ކުށެއް ކުރަމުންދާކަން ޝައްކެއް ނެތް މިންވަރަށް ސާބިތުވެފައިވާ މީހަކަށް ވީނަމަވެސް ފުލުހުން އިސްކުރަމުން ގެންގޮސްފައި ވަނީ ކެތްތެރިކަމެވެ. ފުލުހުން އިސްކޮށްފައި ވަނީ މަޑުމަތިރިކަމެވެ.\nމިކަމުން ދޭހަކޮށްދެނީ ފުލުހުންގެ އަމުރަށް ކިޔަމަންތެރިވާ މީހުންނާއި ދެކޮޅަށް ފުލުހުން ބާރުގެ ބޭނުން ނުކުރާ މަންޒަރެވެ.\nފުލުހުންގެ އަމުރަށް ކިޔަމަން ނުވާ މީހުންނާއި ދެކޮޅަށް ބާރުގެ ބޭނުން ކުރުން އެއީ ފުލުހުންނަށް ލިބިފައިވާ ޤާނޫނީ ބާރެކެވެ. އަދި ހަމަނުޖެހުން ހިންގާ އެހެން މީހުންގެ ޙައްޤުތަކަށް އަރައިގަންނަ މީހުން ހުއްޓުވުމަކީ ފުލުހުންގެ މައްޗަށް އޮތް ޤާނޫނީ ވާޖިބެކެވެ.\nއެހެންކަމުން ފުލުހުންގެ އަމުރަށް ނުކިޔަމަންތެރިވާ މީހުންގެ ގަޔަށް ޕެޕަ ސްޕްރޭ ޖެހުމަކީ ވެސް އަދި ޤާނޫނީ ގޮތުން ލިބިފައިވާ އެހެން ބާރެއް ބޭނުން ކުރުމަކީ ވެސް މައްސަލައެއް ނޫނެވެ. އެއީ ފުލުހުން ކުރަން ވެސް ޖެހޭނެ ކަމެކެވެ.\nކުއްލި ނުރައްކަލުގެ ހާލަތު އިއުލާންކޮށް، މުޒާހަރާ ކުރުން މަނާކޮށްފައި ވަނިކޮށް، ވެރިކަން ކުރާ ރަށުގެ އެންމެ ބޮޑު މަގު ހުއްޓުމަކަށް ގެނައި ބަޔަކާއި މެދު މިފަދަ މަޑުމައިތިރި ކަމެއް ގެންގުޅުނު އެހެން ގައުމެއްގެ ފުލުހުންތަކެއް ފެނުން އެއީ ނާދިރު ކަމެކެވެ.\nމާޗް 3, 2018 10:27\n3 ފޮޓޯ އަކުން މުޒާހަރާ ގައި ކުރި އަނޔާަ އެއް ނުފޮރުވޭނެ\nމާޗް 3, 2018 13:00\nމާޗް 3, 2018 15:20\nމުޒާހަރާގަ ކުރިބއަނިޔާއެއް ބުނެލަބަލަ\nކޮބާ މައްސަލައެއް. ފުލުހުންނަށް ވެސް\nއޮންނާނެ އަމިއްލަ މިނިވަންކަން. އެވެސް\nމާޗް 3, 2018 11:13\nތިމަންޒަރެއް "ރ" ޓީވީއަކުން ނުދައްކާނެ. އެމީހުން އޮޅައޮޅާފަ ދައްކާނީ ގަދަދައްކާމީހުން ހައްޔަރކުރާތަން.\nމާޗް 3, 2018 11:30\nކަލެޔަށް ކިތައްހާސް ރުފިޔާ ދިނީ މި ލިޔަން؟\nމާޗް 3, 2018 11:50\nހަމަ މީހަކު ޙަބަރެއް ލިޔެލާއިރަށް އަހަން ފަށަނީ ފާއިސާ ގެ ވަހަކަ! އަޅެފަހެ ފާއިސާ އަށްތަށް ހުރިހާކަމެއްވެސް ކުރަނީ؟ ތިއޮތީ ވާ ދުލުގެ މިނިވަންކަމެއް ލިބިފަ !\nމާޗް 3, 2018 11:36\nމިމީހުން ގެ މިރިވެތި އަޚުލާގީ ރިވެތި ސިފަފެނުން އުފާވެއްޖެ. މިގޮތައް ކަންތައް ގެންދިއުމަށް އެދިގޮވާލަން އަދިމިފަދަ މީހުން ނައް އަޅުގަނޑު ސެލޫޓް ކުރަން ޝުކުރަން\nމާޗް 3, 2018 12:58\nމުޒާހަރާއިން ފެނުނީ އެންމެ3ފޮޓޯތަ؟\nމާޗް 3, 2018 14:34\nޅިޔުނުމީހާ ހުރީ ހަމަ\nމާޗް 3, 2018 20:01\nތި ވެދާނެ އެމީހުން ދަންނަ ބަޔަކަށް!! ?\nމާޗް 3, 2018 23:32\nތިމެދުގައިން ފޮޓޯގަހުރި މީހަ ހަމަ އެއެއްޗެހީގަ މިރޭވެސް ހުރި މަޖީދީމަގު ބޭންކް ބޭރުގަ ސަލާންޖަހަން... މީ ވަރަށް ވާހަކަ..\nމާޗް 4, 2018 06:49\nފައިސާ ލިބޭ މީހުންނަށް ހީވާނީ ރަނގަޅު މީހަކު ހެޔޮބަހެއް ބުންޏަސް ފައިސާދީގެންހެން...\nމާޗް 4, 2018 08:49\nޤާނޫނާ ޚިލާފު ކަމެއް ކުރަންޏާ ފިޔަވަޅެއް ނާޅާނެ ބްރޯ... ވެރިކަމުގަ ހުރިމީހާ އުޅޭގޮތަށް ދޯ ދެންތިބި މީހުން އުޅެން އަންގާފަ އޮތީ...


Mi Aharu Nimenvaairah Covid Ah Vaccine Eh Thayyaaru Kureveyne: India – adduLIVE\nAug 23, 2020, 12:06 ހަސަން ރަޝީދު\nމިއަހަރު ނިމެންވާއިރަށް ކޮވިޑް-19 އަށް ވެކްސިނެއް ތައްޔާރު ކުރެވޭނެ ކަމަށް އިންޑިއާގެ ހެލްތު މިނިސްޓަރު ޑރ.ހަޝް ވަރްދަން ވިދާޅުވެއްޖެއެވެ.\nކޮވިޑަށް ވެކްސިނެއް ތައްޔާރުކުރުމުގެ މަސައްކަތް ދުނިޔޭގެ ގިނަ ގައުމުތަކަކުން ކުރަމުން އަންނައިރު، ދާދިފަހުން ރަޝިއާ އިން ވަނީ ވެކްސިނެއް ތައްޔާރު ކުރެވިފައިވާކަން ހާމަކޮށް އެ ވެކްސިން ބޭނުން ކުރަން ވެސް ފަށާފައެވެ. ނަމަވެސް އެ ވެކްސިނާއި މެދު ހުޅަނގުގެ ގައުމުތަކުން ސުވާލު އުފައްދަމުންދާއިރު އެ ވެކްސިނާއި ގުޅޭ މައުލޫމާތު ޑަބްލިއުއެޗްއޯ އިން މިހާރު އަންނަނީ ހޯދަމުންނެވެ.\nކޮވިޑަށް ވެކްސިނެއް ތައްޔާރުކުރުމުގެ މަސައްކަތް އިންޑިއާ އިން ވެސް ކުރަމުން އަންނައިރު އެގައުމުގެ ހެލްތު މިނިސްޓަރު ވިދާޅުވީ އެގައުމުން ތައްޔާރުކުރަމުން އަންނަ ވެކްސިންތަކުގެ ތެރެއިން އެއް ވެކްސިން މިހާރު އޮތީ ކްލިނިކަލް ޓްރަޔަލްގެ ތިންވަނަ މަރުހަލާގައި ކަމަށެވެ.\n"ވަރަށް ބޮޑު ޔަގީންކަމެއް އެބައޮތް މިއަހަރު ނިމެންވާއިރަށް ވެކްސިނެއް ތައްޔާރު ކުރެވޭނެ ކަމުގެ" އޭނާ ވިދާޅުވިއެވެ.\nމި ވެކްސިން ތައްޔާރު ކުރެވުނު ނަމަވެސް ވެކްސިން ބާޒާރަށް ނެރޭނީ ކިހާ މުއްދަތެއްގެ ތެރޭގައި ކަމެއް ހަޝް ވަރްޝަން ވިދާޅެއް ނުވެއެވެ.\nއިންޑިއާ އަކީ މި ބަލި ތިންވަނަ އަށް އެންމެ ބާރަށް ފެތުރޭ ގައުމެވެ. އެގޮތުން އެގައުމުން މި ބައްޔަށް ތިން މިލިއަނަށް ވުރެ ގިނަ މީހުން ޕޮޒިޓިވް ވެފައިވާއިރު، މި ބަލީގައި އެގައުމުން ވަނީ 56،000 އަށް ވުރެ ގިނަ މީހުން މަރުވެފައެވެ. މި ބައްޔަށް އެގައުމުން ޕޮޒިޓިވްވި މީހުންގެ ތެރެއިން 2.2 މިލިއަން މީހުން ވަނީ ރަނގަޅުވެފައެވެ.


Buraasfathi maa busy dhuvaheh\n25th June 2019 | Last update: 00:53\nބުރާސްފަތި މާ ބިޒީ ދުވަހެއް!\nފުލުހުން މާލޭގެ ޓްރެފިކް ބެލެހެއްޓުމުގައި: މަގުމަތީގެ ކާރޫބާރޫ ބޮޑު ދުވަހަކަށް ބުރާސްފަތިވޭ\nބުރާސްފަތި ދުވަހަކީ ހަފުތާ ނިންމާއި ބަންދަށް ދާ ދުވަހެވެ. އެހެންވެ އެންމެންވެސް ބަލަނީ މަސައްކަތުން އަވަދިވެގެން އަވަހަށް ގެއަށް ދާށެވެ. އޮފީސް ނިމޭގަޑިތަކާއި ސްކޫލް ނިމޭގަޑީގައި ވެސް އެހެން ދުވަސްތަކަށް ވުރެ ބުރާސްފަތީގައި ބާރު ބޮޑުވެ އެވެ. ޕެޓްރޯލް ޝެޑުގައިވެސް ދިގު ކިއޫތަށް ދަމާލަ އެވެ. ޓެކްސީ ނުލިބިގެން އުޅޭ މީހުންނާއި ފައިސާ ނަގަން އޭޓީއެމްގައި ވެސް އޮންނަނީ ކިއޫތައް ހަދާފަ އެވެ. ބާޒާރު މަތީގެ ފިހާރަތަކުގައި ވެސް ހުކުރުދުވަހަށް ފިހާރަ ބަންދުކުރަން ތައްޔާރީތައް ވެއެވެ. ބުރާސްފަތި ދުވަސް ހަވީރު ބިޒީކަން މަގުމައްޗަށް ނިކުތުމުން އިހްސާސް ކުރެވޭނެ އެވެ. ރޭގަނޑު ފިހާރަތައް ބަންދު ކުރުމާއި ހަމައަށް މި ބާރުގަނޑު އޮވެއެވެ.\nބުރާސްފަތީގެ ބިޒީވެ ބާރު ބޮޑުވިޔަސް އެމީހަކާއި އެމީހަކު އޮންނަ އުސޫލު ދޫކޮށްލަން ޖެހެ އެވެ. ކިއުތަކަށް އިހުތިރާމް ކުރަންޖެހެ އެވެ. ތިމާގެ ވަގުތު މުހިއްމުވާ ގޮތަށް އެހެން މީހުންނަށްވެސް ވަގުތު މުހިއްމުވާނެކަން ދަނެ ކިއޫތަކަށް ހުރުމަތްތެރިކަން ހިތަން ޖެހެ އެވެ. އެކަކު އަނެކަކަށް އޯގާތެރިވާ ބަޔަކަށް ވާންޖެހެ އެވެ.\nސުޕަމާކެޓްގައި އެއްޗެއް ގަންނަން ގޮސް ކިއޫގެ ފަހަތުގައި އިން މީހާ އަތުގައި މަދު އެއްޗެއް އޮތް ނަމަ އެމީހާއަށް ފުރަތަމަ ހިދުމަތް ހޯދުމުގެ ފުރުސަތު ދެވިދާނެ އެވެ.\nމިއީވެސް އޯގާތެރިވުމުގެ ކުރެވިދާނެ ކަމެކެވެ. އެހެން މީހަކަށް އެއީ ނުދަންނަ މީހެއް ކަމުގައިވި އަސް ހެޔޮހިތުން ކަމެއް ކޮށްދީފިނަމަ އެމީހާގެ ދުވަސް ބަދަލުވެގެންދާނެ ގޮތް، ނުވަތަ އެއީ ހެޔޮހިތުން އެމީހަށް އެދުވަހު ހަމައެކަނި އެހެން މީހެއްގެ ފަރާތުން ވީ ފަސޭހަކަމަށްވެސް ވެދާނެއެވެ. އަދި އެމީހާވެސް އެހެން މީހަކަށް ރަނގަޅު ކަމެއްކޮށްދީ އޯގާތެރި ހިތަކުން ކަމެއް ކޮށްދީފިނަމަ ޗެއިން ރިއެކްޝަނެއް ފެށިގެން ވެސް ހިނގައިދާނެ އެވެ.\nއޯގާތެރި ހިތަކުން އެހެން މީހަކަށް ކޮށްދެވިދާނެ ބައިވަރު ކަންކަން އެބަހުއްޓެވެ. ހިނގާފަ ގެއަށްދާ އެކީގަ މަސައްކަތް ކުރާ މީހަކަށް ސައިކަލްގައި ރައިޑެއް ދެވިދާނެ އެވެ. އެކީގައި މަސައްކަތްކުރާ މީހަކަށް އެމީހާގެ މަސައްކަތަށް ތައުރީފުކޮށް ހިއްވަރު ދެވިދާނެއެވެ.\nމި ހޫނުގަދަ ދުވަސްވަރު ގެއަށް ކުނި ބަލާ ދާ މީހުންނަށް ނުވަތަ މަގުމަތީ މަސައްކަތް ކުރާ ފަރާތަކަށް ފިނި ބުއިމެއް ދެވިދާނެ އެވެ. މިކަހަލަ ކަމެއް ކުރުމުން އެހެން މީހެއްގެ ބުރާސްފަތި އުޖާލާވެދާނެ އެވެ. އަދި އަމިއްލަ މީހާގެ މޫޑު ރަނގަޅުވެ ހިތްހަމަޖެހުން ވެސް ގެނެސްދޭނެ އެވެ. މިއިން ކޮންމެ ކަމަކުން ތިމާގެ އަދި އެނެކާގެ ހަޔާތުގައި ކޮންމެވެސް ޕޮޒިޓިވް އިމްޕެކްޓެއް އަންނާނެ އެވެ.\nބުރާސްފަތި ދުވަހުގެ ބާރު ބޮޑުވުމުން ސަލާމަތްވާން ބޭނުންނަމަ ކުރެވިދާނެ ކަންކަން އެބަހުއްޓެވެ. ޕެޓްރޯލް ކިއޫ އާއި އޭޓީއެމް ކިއޫތަކުން ބާރު ބޮޑު ގަޑީގައި ދުރުވާން ދުރާލާ ތައްޔާރުވާންވީ އެވެ. ގަންނަން ބޭނުންވާ އެއްޗެއް އޮތް ނަމަ އޮޑް ގަޑިތަކުގައި މި ކަން ކުރަންވީ އެވެ.\nޕެޓްރޯލް ޝެޑެއްގައި ކިޔޫ ހަދާފައި: ޕެޓްރޯލް ޝެޑް ކިޔޫތަކުގައި މާ ބޮޑު ތަރުތީބެއް ނޯވޭ -- ފޮޓޯ: އަވަސް\nބުރާސްފަތި ދުވަހަކީ ސްޓްރެސް ބޮޑު ދުވަހެއްގެ ބަދަލުގައި ވަރަށް ހަމަޖެހިލައިގެން ކަންކަން ކުރާ ދުވަހަކަށް ބުރާސްފަތި ހަދަން ޖެހެ އެވެ. ހަފުތާ ބަންދުގެ ޕްލޭންތައް ވެސް ފަހު މިނެޓަށް ބެހެއްޓުމުގެ ބަދަލުގައި ރަނގަޅަށް ދުރާލާ ތައްޔާރުވެގެން އެކަން ކުރުމުން ފައިދާ ބޮޑުވާނެ އެވެ. ބުރާސްފަތި ބާރު ބޮޑު ބިޒީ ދުވަހެއްގެ އޮތުން ބަދަލުކޮށްލާ އުޖާލާ ދުވަހަކަށް އެހެން މީހަކަށްވެސް ހިނިތުންވުން ގެންނަ ދުވަހަކަށް ހަދަންވީ އެވެ.\n50 މޭލު: ރާޅުގުޑިއާއެކު ގާފަރަށް އީދު!\nދެބަފައިންގެ ރާޅުގުޑި ދަތުރު!\nލުއިކާނާގެ މި ކޮމްބިނޭޝަންތައް ފޫއްސެއްނުވޭ!


Google in Istihaarukuran Gmail dheneh nuhulhuvaane | Mihaaru\nގޫގުލް އިން އިސްތިހާރުކުރުމަށްޓަކައި ޖީމެއިލް އިންބޮކްސްގައި ހުންނަ އީމެއިލްތައް ދެން ނުހާވާނެ ކަމަށް ބުނޭ\n28 ޖޫން 2017 - 08:152comments\nޖީމެއިލް "އިންބޮކްސް" ގޫގުލުން ހާވައި، ބަލާތީ އަބަދުވެސް ޝަކުވާކުރެ އެވެ. ނަމަވެސް ގޫގުލުން ބުނަނީ އިސްތިހާރުކުރުން ނޫން ގޮތަކަށް އީމެއިލްތައް ސްކޭންނުކުރާ ކަމަށެވެ.\nގޫގުލުން ޖީމެއިލް "އިންބޮކްސް" ސްކޭންކުރަނީ އެ މީހަކު ޝައުގުވެރިކަން ހުންނަ ދާއިރާތަކުން އިސްތިހާރު ދެއްކުމަށެވެ. އެ ގޮތުގައި، އީމެއިލްތަކުގައި ވާހަކަ ދައްކާފައި ހުންނަ މައުލޫއަކާ ގުޅުން ހުންނަ އުފެއްދުންތައް، ޖީމެއިލް ބޭނުންކުރާ މީހުންނަށް ފެންނަ ގޮތަށް "އިންބޮކްސް"ގެ އަރިމައްޗަށް އަރުވާފައި ހުރެ އެވެ.\nގޫގުލްގެ މި އަމަލަކީ ފަރުދީ ސިއްރުތައް ހިމާޔަތްކުރަން އުނދަގުލެއް ކަމަށް ޖީމެއިލް ބޭނުންކުރާ މީހުން ބުނި ނަމަވެސް، ފާއިތުވި ތަނުގައި ގޫގުލުން މަސައްކަތްކޮށްފައި ވަނީ އެއީ ގޯސް ކަމެއް ނޫން ކަމަށް ދެއްކުމަށެވެ.\nޖީމެއިލް ނޫން އީމެއިލް ޚިދުމަތްތަކުން، ޖީމެއިލް އަށް ފޮނުވާ އީމެއިލްތައް ސްކޭންކުރުމަކީ އަދި ވަކިން ބޮޑު ނުރައްކަލެކެވެ. މި ކަމާ ގުޅޭ ގޮތުން ގޫގުލުން ބުނީ، އިސްތިހާރުކުރުމަށް "އިންބޮކްސް" ހާވަނީ އިންސާނުން ނޫން ކަމަށާއި، އެއީ އޮޓަމެޓިކް "ބޮޓްތަކެއް" ކުރާ ކަމެއް ކަމަށެވެ. އެހެންކަމުން، ފަރުދީ ސިއްރެއް ވަގަށް ނަގައި ނުވަތަ ނާޖައިޒު ފައިދާއެއް ނަގާފާނެ ކަމަށް ޝައްކުކުރާނެ ޖާގައެއް ނެތް ކަމަށް އެ ކުންފުނިން ބުނެ އެވެ.\nގޫގުލުން ޖީމެއިލް ޕޮލިސީ އަށް ގެނައި ބަދަލުގައި، އެއްވެސް މާނައެއްގައި "އިންބޮކްސް" ދެނެއް ނުހާވާނެ އެވެ. ނަމަވެސް ޖީމެއިލްގެ އަރިމައްޗަށް ކުރިން ވެސް އަރާ ގޮތަށް އަދި ވެސް އިސްތިހާރު އަރާނެ އެވެ. އެއީ، ގޫގުލުން ބުނި ގޮތުގައި، އެ މީހަކު އިންޓަނެޓް ބޭނުންކުރަމުން ދާއިރު، ވަންނަ ވެބްސައިޓްތަކާއި ބަލާ ތަކެއްޗަކީ ކޮބައިކަން ދެނެގަނެގެންނެވެ. އީމެއިލް "އިންބޮކްސް" ސްކޭންކޮށްގެނެއް ނޫނެވެ.\nއިތުރު ލިޔުންތައް ގޫގްލް ޖީމެއިލް ގޫގުލް ޖީމެއިލް\nޖީމެއިލް "ކޮންފިޑެންޝަލް މޯޑް": ބޭނުމަކީ ކޮބާ؟


Dhiraagu Custamarunnah Hiley Data libey Promotion eh Fashaifi | Atoll News\nދިރާގު ކަސްޓަމަރުންނަށް ހިލޭ ޑޭޓާ ލިބޭ ޕްރޮމޯޝަނެއް ފަށައިފި\nޝާއިޢުކުރީ: ފާޠިމަތު ފާޒިހާ މެއި 26, 2021, 19:58\nދިރާގު ކަސްޓަމަރުންނަށް ހިލޭ ޑޭޓާ ލިބޭ ޕްރޮމޯޝަނެއް ފަށައިފިއެވެ.\nއެ ކުންފުނިން ބުނީ ކޮވިޑް-19ގެ ބަލިމަޑުކަމުން ރައްކާތެރިވުމަށް ސަރުކާރާއި ކަމާއިބެހޭ އިދާރާތަކުން ރައްޔިތުން ގޭގައިތިބުމަށް އަންގަވާފައިވާ މި ދަނޑިވަޅުގައި އެކުންފުނީގެ ކަސްޓަމަރުންނަށް ދޭ ހަދިޔާއެއް ކަމަށެވެ.\nއެގޮތުން ދިރާގު ފިކްސްޑް ބްރޯޑްބޭންޑް އަދި މޮބައިލް ކަސްޓަމަރުންނަށް ދޭން ހިލޭ އިތުރު ޑޭޓާ އަދި ޑޭޓާގެ ޚާއްސަ އޮފަރ ތަކެއް މިވަނީ ހަމަޖައްސާފަ އެވެ.\nކޮވިޑް19-ގެ މި ހާލަތުގައި ދިރިއުޅުމަށް ގެންނަން ޖެހިފައިވާ ބަދަލުތަކުގެ ސަބަބުން ޑިޖިޓަލް ޚިދުމަތްތަކަށް އިތުރަށް ބަރޯސާވާން ވަނީ ޖެހިފައިވާތީ، މިދިޔަ އަހަރެކޭވެސް އެއްފަދައިން، އޮފީސް މަސައްކަތް ރިމޯޓްކޮށް ކުރިއަށްގެންދިޔުމާއި ކިޔަވާކުދިން ކްލާސްތަކަށް އޮންލައިންކޮށް ހާޒިރުވާން ހަމަޖައްސާފައިވާ ކަަމަށް ދިރާގުން ބުނެއެވެ. އަދި މި ދަނޑިވަޅުގައި އިންޓަރނެޓް ބޭނުންކުރުމަށް ކަސްޓަމަރުންނަށް އިތުރު ލުއިފަސޭހައެއް ދިނުމުގެ ގޮތުން ދިރާގުން ހަމަޖައްސާފައިވާ ޚާއްސަ އޮފަރ ތަކުގެތެރޭގައި:\nފިކްސްޑް ބްރޯޑްބޭންޑް އަދި މޮބައިލް ކަސްޓަމަރުންނަށް ލިބޭ ހިލޭ ޑޭޓާ\nދިރާގު ފިކްސްޑް ބްރޯޑްބޭންޑް ކަސްޓަމަރުންނަށް ޖޫން މަހަށް %30 އިތުރު ޑޭޓާ މުޅިން ހިލޭ ލިބިގެންދާނެ އެވެ.\nދިރާގު ޕޯސްޓްޕެއިޑް އަދި ދިރާގު އަމިއްލަ ޕޯސްޓްޕެއިޑް ކަސްޓަމަރުންނަށް %25 އާއި %200 އާ ދެމެދުގެ ހިލޭ ޑޭޓާ ޖޫން މަހުގައި ލިބިގެންދާނެ އެވެ.\nދިރާގު ޕޯސްޓްޕެއިޑް “ވަގުތުން ގެއަށް އިންޓަނެޓް” ކަސްޓަމަރުންނަށް %30 ހިލޭ އިތުރު އެލަވަންސް ޖޫން މަހުގައި ލިބިގެންދާނެ އެވެ.\nދިރާގު ޕޯސްޓްޕެއިޑް ޑޭޓާ ސިމް ގެންގުޅުއްވާ ކަސްޓަމަރުންނަށް %30 ހިލޭ އިތުރު އެލަވަންސް ޖޫން މަހުގައި ލިބިގެންދާނެ އެވެ.\nކަސްޓަމަރުންނަށް ހިލޭ ޑެޓާ ލިބިގެން ދާނީ ޖޫން މަހުގެ ފުރަތަމަ ހަފުތާގެ ތެރޭގަ އެވެ.\nދިރާގު ފިކްސްޑް ބްރޯޑްބޭންޑް ކަސްޓަމަރުންނަށް އެކްޓިވޭޓް ކުރަށްވާ ކޮންމެ ބޫސްޓަރ އަކުން ދެ ގުނަ އިތުރު ޑޭޓާ އެލަވަންސް ލިބިގެންދާނެ އެވެ.\nމޮބައިލް ޕޯސްޓްޕެއިޑް ކަސްޓަމަރުން އެކްޓިވޭޓް ކުރަށްވާ ކޮންމެ ބޫސްޓަރ އަކުންވެސް ދެ ގުނަ އިތުރު ޑޭޓާ ލިބިގެންދާނެ އެވެ.\nދިރާގު ޕްރީޕެއިޑް ކަސްޓަމަރުންނަށް %50 އިތުރު އެލަވަންސް ކޮމްބޯ ޕޮލޭން ތަކުން ލިބިގެން ދާ އިރު، %200 އިތުރު ޑޭޓާ އެލަވަންސް މިނީ ޑޭޓާ އެޑްއޮންތަކުން އެކްޓިވޭޓް ކުރަށްވާ ދުވަހުން ފެށިގެން 30 ދުވަހުގެ މުއްދަތަށް ލިބިގެންދާނެ އެވެ.\nދިރާގު ޕްރީޕެއިޑް “ވަގުތުން ގެއަށް އިންޓަނެޓް” ކަސްޓަމަރުންނަށް އެކްޓިވޭޓް ކުރަށްވާ ޕެކޭޖްތަކުން %30 އިތުރު ހިލޭ ޑޭޓާ އަލަވަންސް ލިބިގެންދާނެ އެވެ.\nދިރާގު “ވަގުތުން ގެއަށް އިންޓަނެޓް” ބޫސްޓަރ އެކްޓިވޭޓް ކުރަށްވައިގެން %100 އިތުރު އެލަވަންސް ލިބިގެންދާނެ އެވެ.\nދިރާގު ޕްރީޕެއިޑް ޑޭޓާ ސިމް އިން އެކްޓިވޭޓް ކުރަށްވާ ޑޭޓާ އެޑް-އޮން ތަކުން %30 ހިލޭ އުތުރު ޑޭޓާ އެލަވަންސް ލިބިގެންދާނެ އެވެ.\nދިރާގު ޑޭޓާ ސިމް އިން އެކްޓިވޭޓް ކުރަށްވާ ބޫސްޓަރތަކުން 100% އިތުރު އެލަވަންސް ށް ލިބިގެންދާނެ އެވެ.\nކަސްޓަމަރުން އެކްޓިވޭޓް ކުރަށްވާ ޑޭޓާ އެޑް-އޮން އަދި ބޫސްޓަރ ތަކަށް ހިލޭ އިތުރު ޑޭޓާ ލިބޭނީ 27 މޭ 2021 ގެ 12:00 އިން 30 ޖޫން 2021 ގެ ނިޔަލަށް ނެވެ.\nމީގެ އިތުރުން، ދިރާގު މަމެން ކަސްޓަމަރުންނަށް މިހާރު ހިނގަމުންދާ ޕްރޮމޯޝަނުގެ ދަށުން 30 ޖޫން 2021 ގެ ކުރިން އެކްޓިވޭޓް ކުރަށްވާ ޑޭޓާ އެޑް-އޮންތަކަށް 50% ޑިސްކައުންޓް ލިބިގެންދާނެ އެވެ.\nދިރާގުން އުންމީދުކުރަނީ، މި ފޯރުކޮށްދީފައިވާ ހިލޭ އިތުރު ޑޭޓާގެ ސަބަބުން ކަސްޓަމަރުންނަށް ލުއިފަސޭހަތަކެއް ލިބި، ގޭގައި ރައްކާތެރިކަމާއެކު ތިބުމަށް އިތުރު ހިތްވަރަކަށް ވެގެންދާނެކަމަށެވެ.\nއިންޓަރނެޓްގެ ޚިދުމަތް މިދުވަސްރަވަރު ޒިންމާދާރު ގޮތުގައި ހުރިހާ ކަސްޓަމަރުންވެސް ބޭނުން ކުރުމަށް ދިރާގުން ވަނީ އިލްތިމާސް ކޮށްފަ އެވެ.\nދިރާގުން މަސައްކަތް ކުރަނީ މި ދަނޑިވަޅުގައި ކަސްޓަމަރުންނަށް އިތުރު ލުއިފަސޭހަތައް ފޯރުކޮށްދީ އެންމެ ފުރިހަމަ އަދި އިތުބާރު ހިފޭ ޑިޖިޓަލް ކަނެކްޓިވިޓީ ފޯރުކޮށްދިނުމަށް ކަމަށް ވެސް އެކުންފުނިން ބުނެއެވެ.


SunOnline: #VAAHAKA: #Thafaathuloaibeh - ep37\nތަފާތު ލޯތްބެއް (37)\nއައިޝާ ނަސީމް 21 Oct 2018, 09:47\nނާޔަލް އޮތީ އަލިފާން އަންދާ ތަނުގެ ކައިރިއަށް އަރިއަކަށް ކަހަލަގޮތަކަށް ވެއްޓިފައެވެ. ކެމީލާ ވިދުވަރެއްހާ ހަލުވިކޮށް އައިގޮތަށް ނާޔަލްގެ ކައިރިއަށް ކުޑަކަކޫމައްޗަށް ތިރިވިއެވެ. ނާޔަލްގެ މޫނުގައި ދެއަތުން ހިފާފައި ކުޑަކޮށް ތަޅުވަމުން ގޮވިޔަސް ނާޔަލްގެ އެއްވެސް ހަރަކާތެއް ނެތެވެ. މަރުވެފައިއޮތް މީހެކޭ ތަފާތެއް ނެތެވެ. ނޭވާލާހެނެއްވެސް ހިޔެއްނުވެއެވެ.\n"ސޯފީ......ސޯފީ......" ކެމީލާ ކަރުފަޅައިގެންދާހާ ބާރަށް ހަޅޭއްލަވައިގަތް އަޑު ގޭތެރޭ ގައި ގުގުމައިލިއެވެ. ތުރުތުރު ލާ އަތުގެ އިނގިލިތަކުން ނައިން ވަން ވަންއަށް ގުޅިއެވެ. ކެމީލާގެ އަޑު އިވިފާ ސޯފީގެ އިތުރުން ގެއިން ނިކުންނާން ދިޔަ ބޮޑީގާޑުންވެސް ރާސްލާފައި ގެއަށްވަނެވެ. އެމީހުންނަށް އެފަދަ ހާލަތްތަކުގައި ކަންތައް ކުރާނެގޮތުގެ ތަމްރީނުވެސް ލިބިފައިވަނީކަން ނޭގެއެވެ. އެމީހުން އަވަސްވެގަތީ ފަސްޓް އެއިޑްދިނުމަށެވެ. އެއްފަރާތުގައި މަންޒަރު ބަލަން ހުރި ކެމީލާ ހިތާ ހިތުން ދުޢާކުރަމުން ދިޔައިރު ކަރުނަތިކިތައް މެދުކެނޑުމެއްނެތި ކޯތާފަތް މަތިން ތިރިއަށް ދެމުނެވެ. ސޯފީ ކެމީލާގެ ބުރަކަށީގައި ފިރުމާލާފައި ނާޔަލްއާއިއެކު ހޮސްޕިޓަލަށް ދާން ތައްޔާރުވާން އެދުނެވެ. ހިތް ކުދިކުދިވާފަދަ މަންޒަރުތައް ފެނުމުން ކެތް ނުވިޔަސް ލޯބިވާ ފިރިމީހާއާއިއެކު ވާން ޖެހޭނެކަމަށް އޭނަވެސް ގަބޫލުކުރިއެވެ. އަވަހަށް ސިޑިން އަރައިގެން ގޮސް ކޯޓެއް ގަޔަށް މަހާލުމަށްފަހު ތިރިއަށް އައީވެސް ދުވަމުންނެވެ. ކެމީލާއަށް ހީކުރެވުނީ ނާޔަލްގެ އެންމެ ފަހު ވަގުތުކަމުގައެވެ.\nނާޔަލް ހޮސްޕިޓަލުގައި އެޑްމިޓްކުރުމަށްފަހު ޓެސްޓްތަކެއް ހެދިއެވެ. ޑޮކްޓަރު ބުނުއްވީ ނާޔަލްގެ ސިކުނޑި ދުޅަވީ ކަމަށެވެ. ދެތިން ދުވަސްތެރޭ ރަގަޅުވެގެން ދޫކޮށްލެވޭ ވަރުވާނެކަމަށް އުއްމީދު ކުރާކަމަށް ބުނުމުން ކެމީލާގެ ހިތަށް ކުޑަ ހަމަޖެހުމެއް ލިބި ހަމްދުކުރީ ހެއްދެވި ފަރާތަށެވެ. ނާޔަލްގެ އާއިލާއާއި އެކުވެރިން ނާޔަލްއަށް ޒިޔާރަތްކުރިއެވެ. ނަތާލީއަށްވެސް އެ ޚަބަރު ލިބުމުން ނާޔަލް ދެކެލަން އައެވެ. ނާޔަލްގެ އަތުގައި ހިފަހައްޓާލައިގެން އެނދުގެ މަގަތުގައި އިން ކެމީލާ ފެނިފާ އެވަގުތުވެސް ނަތާލީގެ މޫނަށް ވެރިވި ކުލަވަރުތަކުން އަންގައިލީ އޭނަ ކުރާ ނަފްރަތެވެ. ކެމީލާގެ ލޮލުގައި ވިދާ ބަބުޅާ ކަރުނަތައް ފެނުމުން އަދި ތުން ފިތާލެވުނެވެ.\n"މިހާ ދެއްކުންތެރި ހިޕޮކްރައިޓެއް ހުންނާނެކަމެއް ނޭގޭ. ލޯބިވަނީ މުދާގަނޑު ދެކެ...." ނަތާލީ ހިތާހިތުން ކިޔާލައިފިއެވެ. އެހިތުގައި ކެމީލާއަށްޓަކާވަނީ ހަމައެކަނި ނަފްރަތެވެ.\n"ކެމީލާ އަހްމަދު ޔާސިރު. ކެން އައި ކޭވް އެ މޯމެންޓް ވިތް މައި ސަން....." ނަތާލީގެ އެ ޖުމްލައިން މަލާމާތާއި ހަރުކަށިކަން އެކުވެފައިވިއެވެ. އާއިލީ ދެ ޑޮކްޓަރުންވެސް ނަތާލީއަށް ބަލައިލީ ކުޑަކޮށް ހައިރާންވެފައި ތިބެއެވެ. ކެމީލާގެ މޫނަށް ރަތްކުލަ ފާއްދައިލީ ގަތް ލަދެއްގެ ބޮޑުކަމުންނެވެ. އާއިލާގެ ކުރިމަތީގައިވެސް އޭނަދެކެ ނުރުހުންވާކަން އަންގަން ނަތާލީ ފަހެއްނުޖެހެއެވެ. ކެމީލާ ނާޔަލްގެ އަތުން ދޫކޮށްލާފައި ތެދުވެ އިސްއޮބާލައިގެން ހުރެ ނުކުމެއްޖެއެވެ.\nނާޔަލްއަށް އޮތީ ނިދިފައެވެ. މޫނުމަތިން ފެންނަ ވަރުބަލިކަމެވެ. ނާޔަލް އެގޮތަށް ބަލި އެނދުގައި އޮތްތަން ފެނުމުން ގަބޫލުނުކުރެވުމާއިއެކު ޑޮކްޓަރުންނާއި ސުވާލުކުރަންފެށިއެވެ. ހަނދާނަށް އައީ ނާޔަލްގެ ބައްޕަ އަލީ މައިކަލްއެވެ. ހަމަ މިގޮތަށް މެޝިންތަކާއި ގުޅާފައެވެ. ހަނދާން ކުރަން ބޭނުންނުވިޔަސް އެދުވަސްތައް ބިރުވެރިކަމާއެކު ސިކުނޑިއަށް ސަވާރުވެއްޖެއެވެ. އައިވީ ގުޅާފައިވާ ނާޔަލްގެ އަތް މަތީ އަތް ބާއްވާލިއިރު ނަތާލީގެ ދެލޯ ފެންކަޅިވެއްޖެއެވެ.\n"ދަރިފުޅާ....." ނަތާލީ ގޮވާލުމުން ނާޔަލް ދެލޯ ހުޅުވާލައިފިއެވެ. އެހާ ބަލިކޮށް އޮތްއިރުވެސް ދެލޮލުގެ ރީތިކަމާއި ތޫނުފިލިކަމުން އަލީ މައިކަލް އެކޭ ތަފާތެއްނެތެވެ. ކުޑައިރުއްސުރެ މީހުން އެ ލޮލާއި އަޅައިގެން އުޅޭތީ އެސްފީނާޖެހިދާނެކަމުގެ ބިރުން އަވިއައިނު އަޅިގެން ގެންގުޅުން ދެލޮލެވެ. އޭނަގެ ދެލޯ ނޭދި އެދޭ ފިރިހެން ދަރިފުޅެވެ. ނާޔަލް އޭނަގެ މަންމަގެ އަތަށް ބާރުކޮށްލިއެވެ.\n"އާޔޫ އޯކޭ؟ "\nނާޔަލް އާއެކޭ ބުނުމުގެ ގޮތުން ބޯ ޖަހައިލިނަމަވެސް ދަރިފުޅުގެ ހާލު ރަގަޅުނޫންކަން ނަތާލީގެ ޟަމީރުދެނެގަތެވެ.\n"އެހާ ބަލިވީއިރުވެސް މަންމަ ކައިރީ ބުނެލާނެ ކުއްޖެއްވެސް ނުވިއެއްނު. މަންމައަށް މިއެނގުނީ އެންމެ ފަހު މީހާގެ ގޮތުގައި..ވަޓް ހެޕެންޑް ޓު ޔޫ........" ނަތާލީ އަހައިލިއެވެ. ނާޔަލްއަށް ވީ ކަމެއް އޮޅުން ފިލުވަން ސުވާލުކުރުމުން ޑޮކްޓަރ ދާނިޔަލް ދިން ޖަވާބު ނަތާލީ މުޅިއަކުން ގަބޫލެއްނުކުރިއެވެ. އޭނައަށް ކަމެއް ފޮރުވަން އުޅޭކަމަށް ޝައްކުކުރެވުނެވެ. ބޭރަށް ނުކުމެފާ ޑޮކްޓަރުންނާއި ސުވާލުކުރަން ފެށީ ހަގީތަން ނޭގެނީސް ހުއްޓާނުލާފަދަ ގޮތަކަށެވެ. ނާޔަލްގެ ބައްޕަ ފަދައިން ގްލިއޯބްލާސްޓޯމާގެ ޝިކާރައަކަށްވެ ހަޔާތުގެ ފަހު ދުވަސްތައް ގުނަމުންދާކަން އެނގުމުން ނަތާލީ ހިލައިގެ ބުދެއްހެން އެސްފިޔަޖަހައިލަން ނޭގިފައި ހުރެފައި އަވިއައިނުއެޅިއެވެ. އެތަނުން ނިކުމެގެން ވީހާވެސް ދުރަށް ދާން ހިތް އެދެމުން ދިޔައެވެ. ނަތާލީގެ މަންޒިލަކަށްވީ އަލީ މައިކަލް ވަޅުލާފައިވާ ގަބުރުސްތާނެވެ. ސްނޯއިން ފުރި އެކަނިވެރިކަމާއި ފަޅުކަންވެރިވެފައިވާ އެތަނުގައި ރަސްކަންކުރަނީ މަރުފަދަ ހިމޭންކަމެވެ. އަލީމައިކަލްގެ މަހާނަކައިރީ ކަކޫ ޖައްސާލިއިރު އަތް ތުރުތުރުއަޅައެވެ. މަޑުމަޑުންގޮސް ލޮލުގައި ގިނަވާންފެށި ކަރުނަތައް އެސްފިޔަތައް ފޫދުއްވާފައި ފައިބާކަށް ހިދުކޮޅެއްވެސް ނުނެގިއެވެ. ބްރޭންޑެޑް ދަބަހުން ނެގި ޓިޝޫތައް ލޮލުގައި ޖައްސައިލިނަމަވެސް ކަރުނަތަކަކަށް ނިމުމެއްނެތެވެ. ލޯބިވާ ޒުވާން ފިރިހެންދަރިފުޅު ކެންސަރު ބަލީގައި ދުނިޔެއާއި ވަކިވެގެންދަނީކަން އެނގުމުން ހިތް ކުދިކުދިވެއްޖެއެވެ. އަޑުވީއްލާ ރޮވެންފެށުނެވެ.\n"އަލީ...އަހަރެމެންގެ ދަރިފުޅު. ހީޒް ޑައިން. ކިހިނެއް އަހަރެން ހަދާނީ؟ އެ ދަރިފުޅާއި ނުލާ ދުނިޔޭގައި އުޅޭނެގޮތެއް ބުނެބަލަ. އެއްވެސް ކުށެއް ނެތި އެ ދަރިފުޅާއިމެދު ކަންތައް ކުރެވުނީ ހާދަ ނުބައިކޮށޭ. ކިހިނެއް އަހަރެންގެ އަމިއްލަ ނަފުސަށް މާފުދޭނީ. ކިހިނެއް އެކަންތައް ހަދާން ނައްތާލާނީ. އަހަރެމެންގެ ކުޑަ ދަރިފުޅު..އެ އަނިޔާލިބިފައިވާ ދަރިފުޅު. އެހާވަރަށް އެދުނީމަވެސް އަހަރެން ހިތް ހިލައަށްވުރެ ހަރުކުރީ. އެތައް ފަހަރަކު އެދުނީމަވެސް އަނގައިން ބުނަން ދެކޮޅުހެދީ. މިއަދު އެދަރިފުޅު އެއޮތީ ތަންމަތީގައި. އެންމެފަހު ނޭވާތައް ގުނަމުން އެދަނީ. ހަމަ އަލީ ފަދައިން. މިދުނިޔޭގެ އުފާތަކަށް ގެނބި މަޖަލުގައި އުޅުނުއިރު އެދަރިފުޅު ބަލިހާލުގައި އެބިރުވެރި ބައްޔާއި އެކަނިމާ އެކަނި ހަގުރާމަކޮށްކޮށް އެހިސާބަށް އެދިޔައީ......." ނަތާލީ ބާރުބާރަށް ރޯންފެށިއެވެ.\n"އަލީ ފަދައިން އަހަރެމެންގެ ދަރިފުޅުވެސް އެހާ ބޮޑަށް ބަލިވާނެތަ؟ އަލީގެ މަތިން ދުވަހަކު ހަދާނެއް ނުނެތޭނެ. އެންމެފަހު ދުވަސްކޮޅު ނުކެވި ނުހިގި އަދި ބްލައިންޑްވީ.....އާހް.....ނޫން މިއީ ކޮންމެވެސް ކުށެއްގެ ސަޒާ ރަގަޅަށް ނޫޅެވުނީމަ ކަން ނޭގޭ. އެހާ ލޯބިވާ ބަސްއަހާ ދަރިއެއްލިބުނީމަވެސް އެކުއްޖާގެ އުފަލާއިމެދު ވިސްނާނުލެވުނު. މިހެންވާނެކަން އެނގޭނަމަ ކެމީލާ ނޫން ސަންތިމަރިޔަބާއި އިންނަން އުޅުނަސް ވަގުތުން އެއްބަސްވާނަން. ނައު އައި ހޭވް ޓު ރިގްރެޓް އޯލް މައި ލައިފް. އަލީގެ ހުރި އެންމެ ދަރިފުޅު. އެދަރިފުޅުގެ ނިޝާނެއް ދުނިޔެއަށް ދޫނުކޮށް ވަކިވާން ޖެހުނީ މި އަނިޔާވެރި މަންމަގެ ސަބަބުން.....ކިހިނެއް ކެތްކުރާނީ..ކެމީލާއަށް ބޭސް ކާން ނުދެވުނުނަމަ......."\nނަތާލީ ކިތަންމެ ވަރަށްޝަކުވާކުރިޔަސް މިއަދު މައިކަލްއަށްވެސް ޖަވާބެއް ނުދެވޭނެއެވެ. ހަވާލުކޮށްފައި ދިޔަ ވަސިއްޔަތަށް އިހާނެތިކޮށް ހެދުމުގެ ސަބަބުން އެ ފުރާނައަށްވެސް ހަމަޖެހުމެއް ލިބޭނެކަމެއް ނޭގެއެވެ. ނާޔަލްއަކީ އަލީ މައިކަލްގެ ފުރާނައެވެ. އެދަރިފުޅަށްޓަކާ މައިކަލް ކޮންމެފަދަ ގުރުބާނީއެއްވެސް ވެދާނެއެވެ. ނަތާލީ ކެމީލާއަށް މެސެޖެއްކުރިއެވެ. އޭނަ ބުނެގެން ކާންފެށި ދޭތެރެ ދުރުކުރާ ބޭސްތައް ކެއުން ހުއްޓާލަން އެދުނެވެ.\nއާއިލާގެ އެކި މީހުންގެ ފޯނުކޯލުތައް އަންނާން ފެށުމުން އޭނަ ގެއްލިގެން އުޅެނީކަން ވިސްނި ގެއަށް ދާން ކާރަށް އެރިއެވެ. ފުންނޭވައެއް ދޫކޮށްލާފައި ޓިޝޫއިން ދެލޯ ފޮހެލައިފިއެވެ. އޭނަ ނަތާޝާއާއި އަހުމަދު މައިކަލްއަށް ދައުވަތުދިނެވެ. ނާއީއާއި ނޯޔާއަށްވެސް ނަތާލީ ގުޅައިގެން ގެނައެވެ. އެންމެން ސިޓިންރޫމްގެ ސޯފާތަކުގައި ހަމަޖެހިލުމުން ނަތާލީ އެ ބިރުވެރި ޚަބަރު އިއްވައިލިއެވެ.\n"ނާޔަލް ހޭޒް ކެންސާ..." ނަތާލީގެ އެ ޖުމްލައިން އެތަނުގައި ބޮމެއް ގޮއްވައިލިފަދައެވެ.\n"ވަޓް؟" ނާއީއަށް ކޮޅަށް ތެދުވެވިއްޖެއެވެ.\n"މަންމާ...." ނޯޔާ ރުޅިއައިސްފާ ބާރަށް ކިޔައިލިއެވެ. އެ ޖުމްލަތަކުގައިވި ސީރިޔަސްކަން އެނގި އެންމެ ފުން އަސަރެއްކުރީ އަހުމަދު މައިކަލްއަށެވެ. އެމޫނަށް ވެރިވި ސިހުމާއިއެކު ދެލޯ ފެންކަޅިވެގެން ދިޔުމާއިއެކު ދެއަތްތިލައިގެ ތެރޭ މޫނު ފޮރުވިގޮތަށް ބުނާނެ އެއްޗެއްވެސް ނޭގިފައި އިނދެވުނެވެ. ސަމާސާއަކަށް ހަދައިގެންވެސް އެންމެ ލޯބިވާ ފިރިހެން ދަރިފުޅާއި ގުޅުވައިގެން އެފަދަ ވާހަކައެއް ނަތާލީ ނުދަންނާނެކަން އޭނައަށް ޔަގީންވިއެވެ. ނަތާޝާއަށް ގޮސް ނަތާލީގެ ގައިގާ ބައްދާލެވުމާއިއެކު ނަތާލީއަށް ރޮއިގަނެވުނެވެ. ދެބެއިންގެ އެ ޖަޒުބާތީ ވަގުތުކޮޅު ނޯޔާވެސް ރޮއްވާލައިފިއެވެ. ނާއީ ބާރުބާރަށް ސިޑިން އަރައިގެން ދިޔައީ އެންމެން ކުރިމަތީ ނުރޯންވެގެން ކަންނޭގެއެވެ. އެލިބުނު ޚަބަރުން އެންމެންގެ ދުނިޔެ ކުނޑި ކުނޑިވެގެން ހިގައްޖެއެވެ. މަރަކީ ކިހާ ކައިރީގައިވާ އެއްޗެއްކަން ހަނދާންކޮށްދީފިއެވެ.\nގްލިއޯބްލާސްޓޯމާއަކީ ސިކުނޑިއަށް ޖެހޭ އެންމެ ނުރައްކާތެރި ކެންސަރެވެ. އޮޕަރޭޝަންކޮށްފައި ގިނަ ކޭސްތަކުގައި ނެގެނީ ޓިއުމަރުގެ ނުވަދިހަ ޕަސެންޓަށްވުރެ މަދުންނެވެ. ގްލިއޯބްލާސްޓޯމާ ޓިއުމަރު ބޯވައެއް ފަދަ ފައިތައް ވަށައިގެންވާ ސިކުނޑީގެ ޓިޝޫތަކުގެ ތެރެއަށް ވެސް ފެތުރިގަނެއެވެ. ސިކުނޑީގެ މުހިއްމު ބައިތަކަށް ގެއްލުން ވެދާނެކަމަށްޓަކާ އެބައިތައް ނުނެގެއެވެ. ދެވަނަ މައްސަލައަކީ ސިކުނޑީގައި ވާ ނާދިރު ބެރިއާއެއް ކަމަށްވާ "ބްލަޑް ބްރެއިން ބެރިއާ"ގެ ސަބަބުން ކެންސަރުގެ ބޭސްތަކަށް ބްލަޑްސްޓްރީމުން ސިކުނޑިއަށް ވާސިލު ނުވުމެވެ. އެހެންވުމުގެ ސަބަބުން ލެބްތަކުގައި ގްލިއޯބްލާސްޓޯމާ ބްލޮކް ކޮށްލާ އެއްވެސް ބޭހަކަށް އެ ބެރިއާގެ ސަބަބުން ގުޑާގޮތެއް ނުވެއެވެ. ކީމޯތެރަޕީ ބޭހެއްކަމަށްވާ ޓެމެޒޮލޮމައިޑްއަށް އެ ބެރިއާ ހުރަސްކޮށް ސިކުނޑިއަށް ވާސިލުވެވޭތީ އެ ކެންސަރަށް އެބޭސް ބޭނުންކުރެއެވެ. ނަމަވެސް ދެރައީ ގްލިއޯބްލާސްޓޯމާގެ ސެލްތައް ގިނަފަހަރަށް އެ ބޭހަށް ނުގުޑާކަމެވެ. ސައިންޓިސްޓުން މެދުކެނޑުމެއްނެތި މަސައްކަތްކުރަމުން މިދަނީ އެކަމަށް ހައްލެއް ހޯދާ އާ ބޭހެއް އީޖާދުކުރުމަށެވެ.\nރިވާއު އާއި ދާނިޔަލް އެމީހުންގެ ކެންސަރު ރިސާޗް ހޮސްޕިޓަލަށް ޒިޔާރަތްކޮށް ގްލިއޯބްލާސްޓޯމާގެ ތަހުލީލާއި ފަރުވާ އަވަސްކޮށްދޭން ސްޓާފުންނަށް ބާރުއެޅިއެވެ. އާއިލާގެ އަދި އެކުވެރި ޒުވާނަކު އެ ބަލީގެ ވޭނުގައި އުޅެ ނިމިގެންދާތަން ބެލުމަށް އެޚާންދާނުގެ ޑޮކްޓަރުންނަށްވެސް ކެތްކުރާކަށް ފަސޭހައެއް ނޫނެވެ. ނާޔަލް ހިނިތުންވެލައިގެން ހިތްވަރާއިއެކު އެކުވެރިންނާއިއެކު ވަގުތު ހޭދަކުރިޔަސް އެކުވެރިން އެކަމާއި އިންތިހާއަށް ހިތާމަކުރެއެވެ. ނާޔަލްފަދަ އެކުވެރިއަކު ގެއްލިގެންދާން އެދޭނީ ކާކުހެއްޔެވެ؟\nތިންދުވަސްފަހުން ނާޔަލް ހޮސްޕިޓަލުން ދޫކޮށްލައިފިއެވެ. ޑޮކްޓަރ ކެމީލާ ކައިރީ ބުނީ ނާޔަލްއަށް ރަގަޅަށް އަޅާލުމަށެވެ. އެކަނި ނުކުރުމަށެވެ. ފަހު ސްޓޭޖްކަމަށާއި ކޮންމެފަދަ ހާދިސާއެއް ހިނގާފާނެކަމަށް ބުނުމުން ކެމީލާއަށް ނުރޮވުނީ ހަމަ ކިރިޔާއެވެ. ނާޔަލް ކިތަންމެހާވެސް ހިތްވަރުގަދައެވެ. އެއްވެސް ޝަކުވާއެއް ނެތި ހިނިތުންވެލައިގެންނެވެ. ސަމާސާކޮށްލަ ކޮށްލައެވެ. ނާޔަލް ގެއަށް ފޮނުވަންވީ ގަޑީގައި ނަތާލީއާއި ނާއީ އަދި ނޯޔާވެސް އައިސްފާ ތިއްބެއެވެ. ކެމީލާ ނާޔަލް ގަމީސް ލައްވާފައި ގޮށް އަޅުވާދޭން ފެށުމުން ނަތާލީއަށް އަސަރުކުރިއެވެ. އެހެން ދުވަހެއްނަމަ ކެމީލާ ދުރަށް ލާފައި އޭނަ އެކަންތައް ކޮށްދޭން އުޅެގަތީހެވެ. ނަމަވެސް މިހާރު ކެމިލާދެކެ ކުރި ނަފްރަތު ފިލައިފިއެވެ. ދަރިފުޅުދެކެ ކެމީލާ އެވާ ލޯތްބާއި އަޅާލުމުގެ ސަބަބުން ކެމީލާއަށްޓަކާ ހިތް ޝުކުރުން ފުރުނެވެ.\n"ވަޓްސް ވިތް އެވްރީވަން. ޕްލީޒް ޑޯންޓް ބީ ސޯ ގްލޫމީ...................." ނާޔަލް ކުޑަކޮށް ހީލަމުން ސަމާސާ ރާގަކަށް ބުނެލިއެވެ." ބަލިވިޔަސް އަދި ކިތަންމެ ޒަމާނަކަށްވެސް ދުނިޔޭގައި ހުރެދާނެ. މިރެކްލްސް ޑޫ ހެޕެން އޭ..."\n"ވައި ޑިޑްންޓް ޔޫ ޓެލް އަސް ދޮންބޭ..." ނޯޔާ ރޮމުން ގޮސް ނާޔާލްގެ ކޮނޑުގައި މޫނު ޖައްސައިލިއެވެ.\n"އެހެންވެ. ތިގޮތަށް ރޯނެތީ. ދޮންބެ ދެރަނުވާވަރަށް ކޮއްކޮމެން ދެރަވާކަށް ނުޖެހޭނެއްނު. ނުރޮއި. ތިގޮތަށް ރުއީމަ ދެން ދޮންބެއަށްވާނީ ކިހިނެއްތަ؟ ދޮންބެއަށް ހިތްވަރުދޭންވީމަ މިޖެހުނީ ދޮންބެ އެހެން އެންމެނަށް ހިތްވަރުދޭން..." ނާޔަލް ނޯޔާގެ ބުރަކަށީގައި ފިރުމަމުން ބުނެލިއެވެ. އެވާހަކަތަކުން އަދި ބޮޑަށް ނޯޔާގެ ހިތުގައި ޖެހިގެން ރުއިން ނޫންކަމެއް ނުވިއެވެ. ނާއީވެސް ފެންކަޅިވެފައި ހުރިއިރު އެދެލޮލުން ފާޅުވަނީ އެހިތުގައި ނާޔަލްއަށްޓަކާ އޮތް ލޯތްބެވެ. އެންމެން އެހާ ލޯބިވާ ފަރާތަކަށް އެފަދަ ނުރައްކާތެރި ބައްޔެއް ޖެހުނުކަން އެނގުމުން އެންމެނަށްވަނީ ބުނަން ނޭގޭފަދަ ފުން އަސަރުތަކެއްކޮށްފައެވެ. ނަތާލީގެ ލޮލުން ކަރުނަ ފައިބަން ފެށުމުން ނާއީ ޖީބުން ރުމާލެއްނަގާ މަންމަ އަތަށް ދިއްކޮށްލިއެވެ. ނާޔަލްއާއެކު އާއިލާގެ އެންމެން ހިނގާފައި ހޮސްޕިޓަލުން ނުކުތްއިރު ކޮންމެވެސް ވަރަކަށް ސްނޯ ފައިބައެވެ. ކެމީލާ ތަންކޮޅެއް ބާރަށް ހިނގާލާފައި އެއްފަރާތަކަށް ދިޔައީ ކީއްވެކަމެއް ނޭގުނެވެ. ކެމީލާގެ ހަރަކާތް ހުރިގޮތުން ޝައްކުކުރެވިގެން ނާޔަލް ފަހަތުން ދިޔައެވެ. ކުއްލިއަކަށް ފެނުނީ ކެމީލާ އަރިއަޅާލިތަނެވެ. ކަނޑާ ވައްޓައިލި ގަހެއްހެން ތަޅުންމަތީ ޖެހުނުގޮތަށް ހަރަކާތް ހުއްޓިފައި އޮތްތަން ފެނުމުން ނާޔަލް ނާއީ ނޯޔާއާއި ނަތާލީވެސް ދުއްވައިގަތީ ކޮންމެވެސް ކަމެއް ގޯސްވެއްޖެކަން އެނގިއެވެ. ކެމީލާ ކާޑިއެކް އެރެސްޓަކަށް ދިޔައީކަން ނާޔަލްއަށް އެނގި ވަގުތުން ސީޕީއާރު ދޭންފެށިއެވެ. އެ ހާދިސާ ހިނގީ ހޮސްޕިޓަލް ކުރިމަތީގައި ކަމަށްވުމުން އެހީ ލިބުން ލަހެއްނުވިއެވެ. ޕެރެމެޑިކްސް އިން އޮޓޮމޭޓެޑް އެކްސްޓަނަލް ޑީފިބްރިލިއެޓާއެއް ގެނެސްގެން ކެމީލާގެ ހިތް އަލުން މަސައްކަތްކުރަންފެށިއެވެ. ނާޔަލް ހީވީ އެހުރިހާ އިރުވަންދެން ނޭވާ ނުލާ ހުރެފައި ނޭވާ ދޫކޮށްލިހެންނެވެ. އިމަޖެންސީއެއް ގެންގޮސް ޑޮކްޓަރުންތައް ކެމީލާ ވަށައިލިއިރު ނާޔަލް ގެ މޫނުމަތި މޮޅިވެރިކަމުގެ ޕޯސްޓްކާޑެއްފަދައެވެ. ހިތްވަރުކޮށްލާފައި ނާޔަލް ޑޮކްޓަރުންނަށް ކެމީލާގެ ހިތުގައިވާ މައްސަލަ ކިޔައިދިނެވެ.\n"ނާޔަލް..." ލޯ ހުޅުވާލުމާއިއެކު ނާޔަލް ފެނިފައި ދެލޯ ވިދައިލިއެވެ.\n"އައިމް ހިއާ ބޭބީ...ލަވް ޔޫ.." ނާޔަލް ކެމީލާގެ އަތް ގެނެސް ތުންފަތުގައި ޖައްސައިލިއެވެ.\n"އަހަރެން މަރުވަނީތަ؟ "ކެމީލާ މަޑުމަޑުން އަހައިލިއެވެ. "ބޭނުން ގެއަށް ދާން" ނާޔަލް ބުނީ އިރާދަކުރެއްވިއްޔާ ހުރިހާކަމެއް ރަގަޅުވެ މަ ލަހެއްނުވެ ގެއަށް ދެވޭނެކަމުގައެވެ. އިރާދަކުރެއްވިއްޔާ ކެމީލާގެ އެ ހާލަތު ބަދަލުވާނެކަމުގައެވެ.\nނަތާޝާއާއި ނަތާލީ ހޫނު ލާޓޭ ތަށްޓެއް ހިފައިގެން ގޮސް ސިޓިންރޫމްގެ ސޯފާތަކުގައި ޖައްސައިލިއެވެ. އަލިފާން އަންދާތަނުގައި ހުޅުދާންކޮށްފައިވާ އަލިފާނުގެ އޮރެންޖްކުލައިން ހިތްގައިމުކުލައެއް ވެރިވެފައިވެއެވެ. ފުޅާ ދޮރުތަކުން ފެންނަމުން ދިޔައީ ތުނިކޮށް ކަންނެތްކަމާއިއެކު ސްނޯތައް ފައިބާ މަންޒަރެވެ.\n"ކެމިލާ ހާޓް ކޮންޑިޝަންއެއް ހުރިކަމަށްވަނީ. ނާޔަލް ޑިސްޗާޖްކުރުމުން ގެއަށްދާން ކާރަށް އެރިތަނާ އެކަމެއް ހިނގީ. ކެމީލާ ކާޑިއެކް އެރެސްޓަކަށް ދިޔައީ އަހަރެމެންގެ ލޮލުގެ ކުރިމަތީ. ހާޓްއެޓޭކަކަށްވުރެ ވެސް ހިތް ހުއްޓުނީމަ ބިރުބޮޑޭ ދޯ. ނާޔަލް ނެތްނަމަ..........ކެމީލާ އެޑްމިޓްކޮށްފައި އޮތީމަ ނާޔަލް ގެއަށް އަންނާކަށް ގަބޫލެއްނުވި. އެކުއްޖާ ކިތަންމެ ހިތްވަރުކޮށްގެން ބަލިނޫންކަމަށް ޕްރިޓެންޑް ކުރިޔަސް ހީޒް ސިކް. ސީރިޔަސްލީ ސިކް. ރެސްޓް ބޭނުންވާއިރުވެސް ހަމަ ހިލާ ގަބޫލެއް ނުކުރި. މައި ބޯއި އިޒް ރިއަލީ ސްޓްރޯންގް. އެންޑް ހީ ލަވްސް ދެޓް ގާލް މޯ ދޭން އެނީތިން.. ހީ ސޭވްޑް ހާ............" ނަތާލީ ފުންނޭވައެއް ދޫކޮށްލިއެވެ. ނަތާލީ ބުނީ ނާޔަލްއަށްޓަކާ އޭނަ ކެމީލާ ޅީ ދަރިއެއްގެ ގޮތުގައި ބަލައިގެންފި ކަމަށާއި ހެދުނު ގޯސްތަކަށް ހިތާމަނުކުރާނެ ދުވަހެއް ހަޔާތުގައި ނާންނާނެކަމުގައެވެ. އަމިއްލަ ނަފުސަށް ދުވަހަކު މާފެއް ނުދެވޭނެ ކަމުގައެވެ. ވާހަކަ ދައްކަމުންގޮސް ނަތާލީ ރުޔެވެ.\nއުލާގެ ފަރާތުން ކެމީލާ ހޮސްޕިޓަލުގައި އެޑްމިޓްކޮށްފައިވާކަން އެނގުމުން ކައިޒާން އަވަސްވެގަތީ ފުރާނަފަދަ ލޯބިވެރިޔާއަށް ޒިޔާރަތްކުރުމަށެވެ. އެ ޚަބަރު ލިބުމުން ހިތް ތެޅިގަތްގޮތަށް އަތްތިލަވެސް ރޫރޫ އެޅިއެވެ. ކާރުގެ ހުންގާނުގައި ބާރަށް ހިފަހައްޓާލެވުނުއިރު ލޮލުގައި ހޫނުކަރުނައެވެ. ކެމީލާ ހިތުގެ ބަލިމީހަކަށްވީ ކީއްވެހެއްޔެވެ. އެހާ ބޮޑު މައްސަލައެއް ނެތްނަމަ އެޑްމިޓްވެސް ނުކުރާނެ ނޫންހެއްޔޭ ހިތަށް އަރާފައި ވަކިންބޮޑަށް ހާސްވިއެވެ. ހޮސްޕިޓަލަށް ދިޔަ މަގުމަތީގައި މާ ވިއްކާ ފިހާރައަކުން ލިލީ މާ ބޮނޑިއެއް ގަތެވެ. ކާރު ޕާކްކޮށްލަފައި ދުވެފައި ކަހަލަގޮތަކަށް އެތެރެއަށްވަދެ ކެމިލާ އޮތް ރޫމް އޮޅުން ފިލުވިއެވެ. ކޮޓަރިއާއި ހަމަޔަށް ދިޔަތަނާ ނަރުސްކުއްޖާ ދޮރު ހުޅުވައިލިތަނާ ފެނުނީ ހިތަށް ނާރާ ކަހަލަ މަންޒަރެކެވެ. ކެމީލާ ނާޔަލްގެ އަތުގައި ހިފާލަމުން ލޯބިން ހިނިތުންވެލާފައި އެއްޗެކޭ ބުނެލީއެވެ.\nވަގުތުން ގެނައި މާތައް ހިފައިގެން އެތަނުން ދާންވެގެން ކައިޒާން އެނބުރިލިއިރަށް ކެމީލާއާއި ނާޔަލްއަށްވެސް އެދިމާލަށް ބަލައިލެވިއްޖެއެވެ. ނާޔަލް އަވަސް ފިޔަވަޅުތަކެއްގައި ނުކުމެގެން އައިސް ކައިޒާންއާއި އަރާ ހަމަކުރިއެވެ.\n"ސޮރީ ކައި. އަހަރެން ޕްލޭންކުރިގޮތަކަށް ނޫން ކަންތައް ދިޔައީ. ކެމިލާ ކައިއާއި ގުޅުވުން ނޫންގޮތެއް އޮތްކަމަށް އޭރު ގަބޫލެއް ނުކުރެވުނު. ނަމަވެސް ކެމް ބޭނުމެއްނުވޭ އަހަރެން ދޫކޮށްލާފައި ދާކަށް. އަހަންނަށްވެސް ދެން ނުކެރޭނެ ކެމް ބޭނުން ނުވާގޮތަކަށް ކަންތައްކުރަން. އެހެންވެ ކައިވެނި ރުޖޫއަކުރީ...." ނާޔަލް ވާހަކަދެއްކީ އިނގިރޭސިންނެވެ.\nކައިޒާންގެ ހިތަށް ފުން އަސަރުތަކެއް ކުރިނަމަވެސް ނާޔަލްއަށްޓަކާ އޭނަ ހުރީ ހީލަ ހީލައެވެ. ރީތި ހިނިތުންވުމުގެ ފަހަތުގައި ހުރިހާ ރިހުންތަކެއް ފޮރުވައިފިއެވެ.\n"އަހަންނަށް އެނގޭ ކެމް ފޯލްވީ ކޮންއިރަކު ކަން. ޝީ ވޮޒްންޓް އޭޒް އެކްސައިޓެޑް ޓު ސީ މީ އެންޑް ވެން ހާ ފޭސް ޑިޑިންޓް ލައިޓް އަޕް ލައިކް ބިފޯ އައި ނިއު ޝީ ހޭޑް ފޯލެން ފޯ ޔޫ. ކެމީލާ ނާޔަލްއާއިހެދި އުޅެންފެށިކަން އެނގޭ. އަހަރެންވެސް ވަރަށް އުޅުނިން ކެމްއާއި ހެދި. ވަރަށް ދެރަވި ނާޔަލްއާއި ކެމް ގުޅުނީމަ އެކަމަކު މިހާރު ރިއަލައިޒް އެބަވޭ. ލަވިން ސަމްވަން ޑަޒްންޓް އޯލްވޭސް މީން ބީން ޓުގެދާ. ސަމްޓައިމްސް ލެޓިން ގޯ އިޒް ލަވް ޓޫ. ކެމީލާ ލުކްސް ހެޕިއާ ވިތް ޔޫ. މި ޑިސްއޯޑާ ހުރީމަ އަހަންނަށްވެސް ރިލޭޝަންޝިޕް އެއްޗެހި އުދަގޫ. މާފަސޭހަ އެކަނި އުޅެން. އައިމް ގްލޭޑް ކެމީލާ ޗޫޒް ޔޫ. ޔޫ އާ މައި ފެވް ސިންސް ޗައިލްޑްހުޑް......." ކައިޒާން ހިނިތުންވެލައިގެން ހުރެ ވާހަކަދެއްކިއިރު ނާޔަލްއަށް ފުން އަސަރުތަކެއްކޮށް ލޮލުގައި ކަރުނައިގެ އަސަރު ހިނގާލައިފިއެވެ. ދެލޯ ތެމުނެވެ. އެހުރިހާ ވާހަކަތަކެއް ދެއްކިއިރު ކައިޒާންގެ މޫނު ފެނުނު ކޮންމެ މީހަކަށް އޭނަ ފެންނާނީ އުފާވެފައި ހުރިތަނެވެ. ހިތްމަތީ ހިލަ ބަހައްޓައިގެން ހުރެ އޭނަ އެކަމެއް ނުދެއްކިއެވެ.\nކައިޒާން އެ މާބޮނޑި އަތުން ހިފަހައްޓައިގެން ހުރެ ނާޔަލްގެ ގައިގާ ބައްދާލިއެވެ. ނާޔަލްއަށް ކައިޒާންގެ މޫނު ފެނުނުނަމަ ކިތަންމެ އެއްޗެއް އެނގުނީހެވެ. އެލޮލުން ވެއްޓުނު ކަރުނަތިކިވެސް ފެނުނީހެވެ. މަޑުކޮށްނުލާ ކައިޒާން ހިނގައިގަތުމުން ނާޔަލް ޖިންސްގެޖީބަށް އަތް ޖަހާލައިގެން އިރުކޮޅެއްވާންދެން ބަލަހައްޓައިގެން ހުރެފާ ފުންނޭވާއެއް ދޫކޮށްލިއެވެ.\nބޭސް ކާންފެށުމުން ކެމީލާގެ އުދަގޫތަކަށް މުޅިންހެން ލުއިވިޔަސް ނާޔަލްގެ ސިއްހަތު ދިޔައީ ދަށަށެވެ. ބޮލުގައި ގަދަޔަށް ރިއްސުމާއި ވަރުބަލިވުން ގިނައިން ނިދި އައުމާއި ހިނގަން އުދަގޫވުންފަދަ ކަންތައް ދިމާވާންފެށިއެވެ. ނާޔަލްގެ ޚިދުމަތުގައި ރެއާއި ދުވާލު ކެމީލާ ހުރެއެވެ. ނާޔަލްގެ މަންމައާއި އާއިލާވެސް ދުވާލުގެ ގިނަވަގުތުތައް އެގޭގައެވެ. މާކަސް އެގެއަށް ޒިޔާރަތްކުރިޔަސް ނާޔަލް އެއްޗެކޭ ނުބުނަނީ އޭނަގެ މަންމައާއި މާކަސްގެ ގުޅުން އޮތްކަން އެންމެނަށް އަންގައިގެން އުޅޭއިރު މަންމަގެ އުފަލަށްޓަކައެވެ. ނާއީ އައި ނޯޔާ އެކަމާއި ހިތްހަމަނުޖެހުނަސް އެކުދިންވެސް މިހާރަކަށް އައިސް އެކަމާ އަޅައެއްނުލައެވެ. މާކަސްގެ މަންމަ ސޯފީ އެގޭގައި އުޅޭތީ އެކަމުގެ ފައިދާ ނަގައިގެން މާކަސްވެސް ގިނައިން އެގޭގައެވެ. ކައިޒާންގެ ބޮޑީގާޑުކަމުން ވަކިވީވެސް ނަތާލީ ބާރު އަޅައިގެންނެވެ. ވަޒީފާއަކަށް ނުދިޔަސް ފައިސާގެ ގޮތުން އުނިވާނީ ކޮންކަމެއްހެއްޔެވެ. ނަތާލީގެ ފަރާތުން މާކަސް ބޭނުންވާވަރަށްވުރެ މާ ގިނައިން ފައިސާއާއި ހަދިޔާތައް ލިބޭތީ އޭނަ ހުންނަނީ ހިތްހަމަޖެހިފައެވެ. ސޯފިއާ އެގޭ ނޯކަރުކަން ކުރާތީ އެކަމާ މައްސަލަ ޖައްސާ ކޮންމެފަހަރަކު ސޯފިއާ ބުނަނީ އެގޭގައި މަސައްކަތް ކުރާއިރު އިހުސާސްކުރެވެނީ އަމިއްލަ ތަނެއްކަމުގައެވެ. ކެމީލާފަދަ ވެރިއެއް ނުލިބޭނެކަމުގައެވެ. އެހާވެސް ރަގަޅު ހިތްތިރި އަންހެންކުއްޖެއްކަމުގައެވެ. ކެމީލާ އޭނައާއި ދޭތެރޭ ނޯކަރެއްގެ ގޮތުގައި ނުދެކޭކަމަށާއި ކެމީލާގެ ޚިދުމަތުގައި އަބަދަށް ހުންނަން ނިންމާފައިވާ ކަމުގައެވެ.\n"މާކް. މަންމަ މިހެން އުޅުނަސް މަންމަގެ ފެމިލީ ރޯޔަލްކަން ދަރިފުޅަށް އެނގޭތަ؟ " އެރޭ ކެއުމަށްފަހު މާކަސްއާއި ސޯފިއާ އެކަނިވުމާއިއެކު ސޯފިއާ ދެއްކި ވާހަކައަކުން މާކަސް ހައިރާންވިއެވެ.\n"ސްޕެނިޝް ރޯޔަލް ފެމިލީއިން މަންމަ އައީ. މަންމަ އެމެރިކާ އާދައިގެ މީހެއްދެކެ ލޯބިވުމުން ބައްޕަ މަންމަ ޑިސްއޯން ކުރީ. ދަރިފުޅުގެ ބައްޕައަށްޓަކާ މަންމަގެ ލޯބިވާ އާއިލާ ދޫކޮށްލުމުން މިއަދު އެކަމާއި ރިގްރެޓްކުރަން. ބޮޑު ކެއްސެއްލިބުނީ. މަންމައަށް ހަގީގީ ލޯތްބެއް ނުލިބުނު. އެއަށްފަހު ދެވަނަ ފަހަރަށްވެސް ރަގަޅު ހަޔާތުގެ ބައިވެރިޔަކާއިއެކު ދިރިއުޅުމެއް ފެށިދާނެކަމަށް ހީކުރިން. ދެވަނަފަހަރުވެސް ލިބުނީ ލަނޑެއް...." ސޯފިއާ ހަނދާންތަކެއްގެ ތެރެއަށް ގެއްލުނުއިރު ދެލޮލުގައި ކަރުނައިގެ އަސަރު ހިނގާލައިފިއެވެ.\n"ދެވަނަފަހަރަށް ލަނޑު ދިނީ ކާކުތަ؟ "\n"އެވާހަކަ ނުދެއްކިއްޔާ މަންމައަށް ރަގަޅީ"\n"މާކް. މަންމަމެން މިހެން އުޅުނަސް ހަށިގަނޑުގައި ހިގަނީ ޝާހީ ލޭ. ލޯތްބަށްޓަކާ ބައެއް ރަސްކަލުން ތާޖާއި ތަޚުތު ދޫކުރާވާހަކަ މާކްވެސް އަހަމެއްނު. ލޯބީގެ ބާރު ވަރަށް ގަދަވާނެ. މިޒަމާނުގައި އެފަދަ ލޯބި ފެންނާނީ މަދު ފަހަރެއްގައި. ނާޔަލްއާއި ކެމީލާ ލޯބީގެ މިސާލެއްފަދަ. ރޯމިއޯ ޖޫލިއަޓްފަދަ ލޯބިވެރިންގެ ސަފުގައި ހިމެނޭނެ. ދެކުދިން އެކަކު އަނެކަކު ދެކެ ވާ މަތިވެރި ލޯބި އެންމެ ކައިރިން ފެންނަނީ މަންމައަށް. ހިތާމައަކީ ދެކުދިންވެސް ނުރައްކާތެރި ބައްޔަކާއި ހަގުރާމަކުރާކަން. އެކަމާ ހިތްދަތިވެ ވިސްނަމުންގޮސް މަންމައަށްވެސް ނުކެވޭ........" މާކަސްއާއި ސޯފިޔާ ދެއްކިހާ ވާހަކަތައް ދޮރުފަތުގެ ނިވަލުގައި ހުރި ނަތާލީގެ ކަންފަތަށް އިވުނީ ސާފުކޮށެވެ. ސޯފިއާ ޝާހީ އާއިލާއެކޭ ބުނިވަގުތުން ހިތަށް ފިނިވީގޮތަށް އަދިވެސް ހިތުގެ ތެޅުން މަޑެއްނުވެއެވެ.\nމާކަސް ގޮނޑި ދަމައިލި އަޑަށް ނަތާލީ އަވަސްއަވަހަށް ފަހަތަށް ދެމިގަތެވެ.\nސޯފިއާ އެބުނީ ތެދުވާހަކައެއް ހެއްޔެވެ؟ ސޯފިއާ އެހެން ބުނީ މާކަސް އޮޅުވާލަންބާވައެވެ. އޭނައާއި ރައްޓެހިވެގެން އުޅެނީ އޭނަގެ މޮޅުކަމާއި ޝާހީކަމަށްޓަކާ ސޯފިއާ ހީކުރަނީ ކަމަށް ވެދާނެއެވެ. މާކަސްގެ ޚާންދާން އެނގުމުން ނަތާލީ އަދި ވަކިން މާކަސް އަށް ހިތް ކިޔުނެވެ. ހަމައެކަނި ބަލައިލަން ރީތީއެއް ނޫނެވެ. ޝާހީ ޚާންދާނެއްގެ ޒުވާނެކެވެ. ދެރައީ ހަމައެކަނި އުމުރުގެ ތަފާތެވެ. ނަމަވެސް މިއަށް ލޯތްބޭ ކިޔޭނެހެއްޔެވެ. އޭނައަށް ހަގީގީ ލޯތްބެއް ވެވުނީ ހަމައެކަނި ނާޔަލްގެ ބައްޕަ އަލީ މައިކަލްދެކެއެވެ. އަލީ ފެނިފާ އޭނަ ދީވާނާވާވަރުވިއެވެ. އޭރު ހަމަ އުޅެވުނީ ހިޔަނިހެން ފަހަތުގައި ޖައްސާފައެވެ. އެހާ ރޮމެންޓިކް މަޖާ މިޒާޖެއްގެ ޒުވާނެކެވެ. ނަމަވެސް ނިކަމެތި އިންސާނުންނަށް ތަގުދީރުގެ ޕްލޭނަކާއި ދެކޮޅެއްނެހެދޭނެއެވެ. އެންމެ ލޯބިވާ ބައިވެރިޔާ ޒުވާން އިރު ވަކިވެގެން ދިޔައީ އޭނަގެ ކައިރީވީ ވައުދުތައް މަތިން ހަދާން ނައްތާލާފައެވެ. އަބަދަށް އެކީގައިވާން ބުނެފައި އެދިޔައީ ދުވަހަކު ނުފެންނަ ހިސާބަށެވެ. މާކަސްއަށް މައިކަލްއަކަށް ނުވެވޭނެއެވެ. އެފަދަ ލޯތްބެއް އޭނަގެ ހިތުގައި މާކަސްއަށްޓަކާ ނުއުފެދޭނެއެވެ. މާކަސްއާއި ޖޫލްގެ މަންމަ ވަކިކުރުވުމަކީ ކުރެވުނު އެންމެ ރަގަޅުކަމެއްތޯ ވެސް ސުވާލު އުފެދުނެވެ. ޒުވާން ލޯބިވެރިޔަކާއިއެކު ދުނިޔަވީ އުފާ ހޯދުމުގައި ޣާފިލުވާކަށް މިހާރު ހިތަކު ނެތެވެ. ނާޔަލްއަކީ އޭނަގެ އުފާތަކެވެ. އެކުއްޖާ ނެތުމަށްފަހު ދުނިޔެއިން ބޭނުންވާނެ އެއްވެސް އުފަލެއްނެތެވެ.\nއެކަނި ހިނގަން ނާޔަލްއަށް ފަސޭހައެއް ނޫނެވެ. މީހެއްގެ އެހީތެރިކަމާއެކު ނޫނީ ތަންތަނުގައި ހިފައިގެން ހިގަންވެސް އުދަގޫވާ ހިސާބަށް ހިގައްޖެއެވެ. ނެތް ހިތްވަރުލާފައިވެސް ނާޔަލް ތެދުވެ އުޅެނީ އޭނަ ބަލިކަން އެހެން މީހުންނަށް ސިއްރުކުރާށެވެ. ނަމަވެސް އެއީ ސިއްރުވާކަހަލަ ކަމެއްވެސް ނޫނެވެ. ގަވާއިދުން ނަމާދުކޮށްގެން ކާކޮޓަރިއަށް ކާން ގޮސް ސިޓިންރޫމްގައި މަންމަމެންނާއިއެކު އުޅެފައި ކުޑަކޮށް ހިނގާލަންވެސް ނުކުމެއެވެ. އެކަމަކު ގިނަވަގުތު ނިދިއައިސްގެން ލޯ ހުޅުވާލެވޭވަރެއް ނުވެއެވެ. މޯފިންފަދަ ބޭސްތައް ކާންފެށުމުން ވާގޮތޭ ކިޔާފައި ނާޔަލް ހީ ހަދައެވެ. ފައިދުޅަވެގެން ސްޓިރޮއިޑްވެސް ކާން ޖެހޭތީ ގިނައިން ކާ ހިތްވެއެވެ. ކެމީލާ ނާޔަލް ފެންވަރުވާ ނިޔަފަތިތައް ކަނޑާދީ ހެދުން ލައްވާދެއެވެ. މެންދުރު ކެއުމަށްފަހު ކެމީލާ ނާޔަލް ގޮވައިގެން ދިޔައީ ނާޔަލް ލޯބިން ގެންގުޅުނު އޭނަގެ ސްޓޫޑިއޯއަށެވެ. ކެމީލާ އެދުނީ އޭނަގެ ތަސްވިރެއް ކުރަހާދިނުމަށެވެ.\n"ޖެކް ރޯޒް ކުރެހިގޮތަށް. ކުރީފަހަރު އެހާ ލޯބިން ކުރެހި ތަސްވީރު ހަލާކުކޮށްލެވުނީ. އައި ކާންޓް އެވާ ފޮގިވް މައިސެލްފް. މުޅި އުމުރަށް އެކަމާ ރިގްރެޓްކުރާނަން..." ކެމީލާ ނާޔަލްގެ ގައިގާ އަތް ވަށާލުމަށްފަހު މޭގައި ބޯޖައްސާލައިގެން އިރުކޮޅެއްވާންދެން ހުއްޓެވެ.\n"ބޭބީ މޮޔަވާހަކަ ނުދައްކާ. ދުނިޔެއަކީ ނެތިގެންދާނެ އެއްޗެއް. ކިތަންމެ ލޯބިން ގެންގުޅުނު އާޓަކަސް ހުރިހާ އެއްޗެއް ހަލާކުވެގެންދާނެ. ވީއިރު އެކަމާ ނުވިސްނާ. ބުނީމެއްނު އަބަދަށް ހިނިތުންވާށޭ. ދެމީހުންވެސް މިއުޅެނީ އެހާ ބަލިކޮށް. އަހަރެން ކުރިން ވަކިވާން ޖެހުނަސް މަގޭ ފުރާނައަށް ހަމަޖެހުމެއް ލިބޭނީ އަހަރެންގެ ކެމް އުފަލުން ހުރިއްޔާ.....ޕްރޮމިސް މީ..." ނާޔަލް އަތްތިލަ ދިއްކޮށްލުމުން ކެމީލާ އެއަތުގައި ހިފައިލިއެވެ. ފިނި ގަނޑުފެންކޮޅެއްފަދަ ދެއަތްތިލަ ގުޅިގެންދިޔައެވެ. ނާޔަލް ކެމީލާ އެދުނުފަދައިން ކުރަހާލަދިނެވެ. ކިތަންމެ އަވަހަށް ކުރެހިކަމުގައިވިޔަސް ކިތަންމެހާވެސް ފުރިހަމައެވެ. ރީއްޗެވެ. އެކުރެހުން ނިމުނުއިރު ނާޔަލް ވަރުބަލިވެ ދެލޯ މެރޭގޮތްވެގެން ސޯފާގައި ޖައްސާލުމުން ކެމިލާއަށް ބައްދާލެވުނެވެ. ކެމިލާވެސް ބައްދާލައިގެން އެހެން އިންއިރު މަޑުމަޑުން ނާޔަލްގެ ގައިގާ ފިރުމަމުން އިސްތަށިގަނޑާއި ކުޅެމުންދިޔައެވެ. ހިތަށް އެއްޗެހި ނާރުވަން ހުއްޓަސް ނުރޯން ހިތްވަރުކުރިޔަސް ހިތް ކުދިކުދިވާވަރުވެއެވެ. އޭނަގެ ލޯބި އަބަދަށްޓަކާ އޭނަ ދޫކޮށްލާފައި ދިޔުމުން ދުނިޔޭގައި އުޅޭނީ ކިހިނެއްހެއްޔެވެ.\nއެރޭ ނާޔަލް އިޝާ ނަމާދުކުރީ ގޮނޑީގައި އިނދެގެންނެވެ. ތެދުވާން އުޅުމުން އެއްގޮތަކަށްވެސް ނުތެދުވެވުނެވެ.\n"ކެމް.....ހެލްޕް މީ..."ނާޔަލް ގޮވައިލީ ސޯފާގައި ގުރުއާން ކިޔަވަން އިން ކެމީލާއަށެވެ. ކެމީލާގެ ހިތަށް ނުބައިގޮތެއް ވުމާއިއެކު ފުން އަސަރުތަކެއްކުރިއެވެ. ނާޔަލްގެ ބަލި ބޮޑުވަނީކަން ވިސްނުނެވެ. މަޑުމަޑުން ދަށަށް ދަނީއެވެ. ނާޔަލް ގޮނޑިން ތެދުކުރާކަށް ފަސޭހައެއް ނުވިއެވެ. ވަރަށް މަސައްކަތުން އެނދާއި ހަމަޔަށް ގެންދެވުނެވެ. ކެމީލާ ނާޔަލްގެ މޭގައާއި އަތުގައި ފިރުމާލިއިރު ނާޔަލްއޮތީ ނިދިފައެވެ. ކާން ގެންނާނަމޭ ބުނުމުން ބުނީ ނުކެވޭނެކަމުގައެވެ. އެކަމަކު ނުކައިފިއްޔާ ހައްތާ ވަރުދެރަވާނީއެވެ. ނާޔަލްގެ ކެއުން އެހާ މަދެވެ. ނުކެވެނީއެވެ. ކާން އިންނައިރުވެސް ނިދުން ނޫންކަމެއް ނާޔަލްއަކަށް ނުވެއެވެ. ކެމީލާ ކައިރީގައި އޮށޯވެލަމުން ބައްދައިލިއެވެ.\n"ޑޯންޓް ކްރައި ކެމް. ނާޔަލް އޮތީ ބުނެފައި ނުރޯށޭ. ހިތްވަރުކުރަންވާނެ. އެންމެފަހު ވަގުތާއި ހަމަޔަށްވެސް ނާޔަލްގެ ޚިދުމަތުގައި ހުންނަންޖެހޭނެ. ދެވުނުހާ ލޯތްބެއްދީ އަޅާލަންވާނެ" ކެމިލާ ހިންދިރުވާލިއެވެ.\n"އައި ލަވް ޔޫ ޑާލިން.." ކެމިލާއަށް މަޑުމަޑުން ބުނެވުނެވެ.\nބަނޑުގައި ރިއްސާކަމުގެ އިހުސާސްކުރެވެން ފެށުމުން ކެމީލާ ބިރުގަންނަ ގޮތްވެއްޖެއެވެ. ފާޚާނާއަށް ގޮސްފައި އޭނަގެ ޝައްކު ޔަގީންކަމަކަށް ބަދަލުވިއެވެ. އެހާ އުއްމީދާއެކު ހުއްޓާ ޕީރިއެޑްވުމުން ހިތް ފަޅައިގެންދާވަރު ވެއްޖެއެވެ. އުއްމީދުގެ ހުޅުކޮޅު ނިވުނީއެވެ. ކެމީލާގެ ކަރުނަތައް އޭގެ މަގާމު ދޫކޮށް ފައިބައިގަތެވެ. ހިތަށް ކުރީ ބަޔާންކުރަން ދަތި އަސަރުތަކެވެ. ނާޔަލްގެ ލޯބީގެ ނިޝާނެއް ދޫކޮށްފައި ދިޔަނަމަ ދިރިއުޅުން ކުރިއަށް ގެންދަން ފަސޭހަވީސްކަން ނޭގެއެވެ. ނަމަވެސް ވާނީ އެންމެ ރަގަޅަށޭ ބުނެއެއް ނޫންހެއްޔެވެ. ކުއްޖަކު ލިބުނުނަމަ އެކުއްޖަކު ބޮޑުވާނީ ބައްޕައެއްގެ ލޯތްބާއި ނުލައެވެ. ކުއްލިއަކަށް ކެމިލާގެ ހަނދާނަށް އައީ އެކުވެރިއެއްގެ ދަރިއެއްކަމަށްވާ ލިއަމް ގޮވައިގެން އައިސް ނާޔަލް އުޅުނުގޮތެވެ. އަމިއްލަ ކުއްޖެއް ހޯދަން ނާޔަލް އޭރު ބޭނުންވިވަރެވެ.\nބަނޑުގައި ރިހޭލެއް ގަދަވުމުން ހަނދާނަށް އައީ ނާޔަލް ހީޓިން ޕެޑް އަޅާދިން ދުވަސްތަކެވެ. އަޅާލި ދުވަސްތެކެވެ. ނާޔަލްގެ ލޯތްބާއި އޯގާތެރިކަމަށްޓަކާ ހިތް ބޭގަރާރުވިއެވެ. ނަމަވެސް ދެން ނާޔަލް އޭނައާއި ވަކިވެގެންދަނީއެވެ. ކިތަންމެ ތަދުވިޔަސް މިއަދު އޭނަ އިންނާނީ ނާޔަލްގެ ކައިރީގައެވެ. ކެމީލާ އެނދު ކައިރީ ގޮނޑި އަޅައިގެން އިނދެ ނާޔަލްގެ އަތުގައި ހިފަހައްޓާލައިގެން އެމޫނަށް ބަލަންއިނެވެ. އެއްވެސް ކަމަކަށް ނާޔަލް ބޭނުންވެދާނެތީ ކައިރީގައި އިންނަން ބޭނުންވީއެވެ. ފިޔަވަޅުތަކެއްގެ އަޑު އިވިގެން ބަލައިލިއިރު ނަތާލީއެވެ.\n"ނާޔަލް މާ ބަލިވީތަ؟ ކާން ނައިސްގެން މިއައީ.." ނަތާލީއެހިއެވެ.\n"މިރޭ ނަމާދުކޮށްގެން ގޮނޑިން ތެދުވެވުނީ އުދަގުލުން، ނިދިފައި މިއޮތީ ނުވެސް ކެވޭނެއޭ ބުނީ..." ކެމީލާއަށް ވާހަކަދެއްކުނީ އުދަގުލުން އަޅައަޅައިގެންފައެވެ. ނުރޯން އޭނަ ކުރާ މަސައްކަތް ނަތާލީއަށްވެސް ފެނުނެވެ. ނާއީވެސް މަންމަގެ ފަހަތުން ކަހަލަގޮތަކަށް ވަނެވެ. ނަތާލީ ނާއީއަށް ބަލާފައި ދޮންބެ މިރޭ މާ ބައްޔޭ ބުނުމުން ނާއީވެސް ހުރީ ހުއްޓުން އަރާފައެވެ. ނަތާލީ އެދުނީ ނާއީ ކޮޓަރީގައި މަޑުކުރުމަށެވެ. ނަތާލީ ކެމީލާ ކައިރީ އެދުނީ ކާން އައުމަށެވެ. ނުކައި ބަލިވެއްޖެއްޔާ ކެމީލާއަށް ނާޔަލްއަށް އެހީތެރިވާން ނީދެވޭނެކަމަށާއި ނާޔަލްއަށްޓަކާ ކައިގެން ސިއްހަތު ރަގަޅަށް ބަހައްޓަންވާނެކަމުގައި ނަތާލީ ބުނެލިއެވެ. ކެމީލާ ކެއީ ގަދަކަމުންނެވެ. އަރު ބެދިފައިވާހެން ހީވާއިރު ކާއެއްޗެއް ދިރުވޭނެހެއްޔެވެ. ކައި ނިމިގެން ނަތާލީއާއި ކެމީލާ އެކަނި ވުމުން ނަތާލީ ކެމީލާގާތު ދެއްކީ ނާޔަލްގެ ބައްޕަގެ ވާހަކަތަކެވެ. އޭނަ ލޯބި ވީ މިންވަރު ހާމަކޮށްދިނެވެ. ނާޔަލްގެ ބައްޕަ ބަލިވެއުޅުނުއިރު އޭނަވެސް ހޭލާ ކައިރީ އިންރޭތައް އަދަދު ނުކުރެވޭނެއެވެ. ނަތާލީ ބުނީ ނާޔަލް ދުނިޔޭގައި ހުރިކަމީ ލެއްވި ރަހުމަތެއްކަމަށާއި ހިތާމައަކީ ކެމީލާއަށް އެފަދަ ނަސީބެއް ނުލިބުމުން ކަމަށެވެ. ނަތާލީ މާފަށް އެދުނެވެ. ކެމީލާ ބުނީ މިރޭ އޭނަ ޕީރިއެޑް ވުމުން ހުރިހާ އުއްމީދެއް ގެއްލުނުކަމަށެވެ. ނަތާލީގެ ލޮލުން ކަރުނަ ފާއްދައިލިއެވެ.\nދަންވަރު ނާޔަލް ހޭލެވިގެން ބަލައިލިއިރު ކެމީލާ އިނީ ގޮނޑީގައި އިންގޮތަށެވެ. ނާޔަލްގެ އަތުގައި މަޑުމަޑުން ފިރުމާލަން އިންއިރު ދެލޮލުން މާޔޫސްކަން ފެނެއެވެ. ނާޔަލް އަހައިލީ ގަޑިންވީއިރެވެ.\n"އަދިވެސް ބޭބީ ހޭލާތީނީ؟ އައިމް އޯކޭ ކީއްވެ ނުނިދާ ތީނީ. އަވަހަށްއާދޭ......" ނާޔަލް އަށް ވާހަކަދެއްކުނީ އުދަގުލުންނެވެ. ތެދުވާން މަސައްކަތްކުރުމުން ކަނާތު ފައި ހަލުވައެއް ނުލެވުނެވެ.\n"ވަޓް ހެޕެންޑް..." ކެމީލާ ހާސްކަމާއިއެކު ތެޅިގެން ބޮކިތައް ދިއްލާލައިފިއެވެ.\n"ނަތިން. ޕްލީޒް ޑާލިން އާދޭ އޮށޯވެލަން. އެނގޭތަ ތިހެން ނުނިދާ ހުރީމަ ބަލިވެދާނެކަން. އެރުން އަހަންނަށް ވާނީ ކިހިނެއްތަ؟ ބުނާގޮތް ހަދާ ބަލަ ބޭބީ ބޮކިތައް ނިވާލާފައި ހަގްކޮށްލަން އާދޭ. ކިހާ ފިނި.." ނާޔަލްގެ ތުންފަތް މައްޗަށް ފަނޑު ހިނިތުންވުމެއްވެރިވިއެވެ. ކެމީލާ ބުނާގޮތަށް ހެދިއެވެ. ބޮކިތައް ނިވާލާފައި އެނދަށް އެރިއެވެ.\n"އައި ގޮޓް މައި ޕީރިއެޑް..." ކެމީލާ ބުނެލީ މޮޅިވެރިކަމާއިއެކުގައެވެ.\n"އެއީ އަދި ބޭބީ މާ ބިރުން ހާސްވެ އުޅެންޖެހޭވަރުކަމެއްތަ؟ ބޭސްކައިފިންތަ؟ ގެނެ މަސާޖުކޮށްލަދޭނަން..." ނާޔަލް ކެމީލާގެ ހެދުން ހިއްލާލުމުން ކެމީލާގެ ހިތް ފުރޭގޮތްވިއެވެ. އެހާ ބަލިއިރުވެސް ނާޔަލް އަޅާލާންޖެހޭހެއްޔެވެ. ނަމަވެސް ނޫނެކޭވެސް ނުބުނެވުނެވެ. އެއަތުގެ ފިރުމުމަކީވެސް ޝިފާއެކެވެ. ތަދުފިލާ އަރާމުވިއެވެ. ކެމިލާއަށް އޭރު ނެގުނީ ނާޔަލްގެ އެއް އަތާއި ފައި ހަރަކާތް ނުކުރެވޭކަމެވެ. ހެނދުނު ނާޔަލް އަށް އެނދުން ނުތެދެވުމުން ނާއީއާއި މާކަސްގެ އެހީތެރިކަން ހޯދަންޖެހުނެވެ. ނާޔަލްއަށް ނުހިގޭތީ ހޮސްޕިޓަލަށް ގެންދިޔުމުން އެޑްމިޓްކޮށްގެން ފަރުވާދިނެވެ. ފިޒިއޯއިން ކޮންމެވެސް ވަރެއްވިއެވެ. ނަމަވެސް ގެއަށް ގެންދަން ޖެހުނީ ފުރޮޅުލީ ގޮނޑީގައެވެ.\n"ދިސް އިޒް ދަ އެންޑް ސްޓޭޖް. ދެން އަހަރެންގެ ލޯބި ރަގަޅުވާނެ ބާ..." ކެމީލާ ޕޯޓިކޯގައިވާ ތަބަކަށް ލެނގިލައިގެން ހުއްޓިލައިގެން ހުރިއިރު އެކިކަހަލަ ޚިޔާލުތައް ހިތަށް އުދަގޫކުރިއެވެ. އަދިވެސް ފިނި މޫސުމެވެ. ގަސްތަކުގައި ހަރުލާފައިވާ ސްނޯތަކުގެ ސަބަބުން ގޮފިތަކަށް ނުކުޅަދާނަވެގެން ލެނބިފައިވާއިރު ބިންމަތީގައި ފުނިޖެހިފައިވާ ސްނޯތަކަށް އަވި ދީފައި އޮތުމުން ދަޅައަޅައެވެ. ހިތްގައިމުކަމާއި ޗާލުކަމުން ބަލާބަލާ ފޫހިވާވަރެއް ނޫނެވެ. ކުއްލިއަކަށް ގޭޓުން ވަދެގެން އަންނަ މީހަކު ފެނިފާ ލިބުނު ހައިރާންކަމާއިއެކު އަނގަ ހުޅުވުނުގޮތަށް ހުއްޓާ އެމީހަކު އައިސް އަރާ ހަމަކުރިއެވެ.


Siyaasee nufoozun thauleemee muvassasa thah minivan vaanjehey: Dr. Didi\nWednesday June 16, 2021\nހަބަރު ރިޕޯޓް އަހަރެންގެ ނަޒަރުގައި ވިޔަފާރި ދުނިޔެ ކުޅިވަރު ފޭޑި މުނިފޫހިފިލުވުން އިންތިހާބު\nފުރަތަމަ ސަފުހާ ހަބަރު ރިޕޯޓް އަހަރެންގެ ނަޒަރުގައި އިންތިހާބު ވިޔަފާރި ދުނިޔެ ކުޅިވަރު ފޭޑި މުނިފޫހިފިލުވުން ކޮލަމް ހިޔާލު\nޑރ. ޑީޑީ، ރައީސް ސޯލިހު އާއިއެކު..\nސިޔާސީ ނުފޫޒުން ތައުލީމީ މުއައްސަސާތައް މިނިވަންވާންޖެހޭ: ޑރ. ޑީޑީ\nއަބްދުﷲ ޒިޔާން އަލީ\n06 މާރޗް 2021 - 17:19:53\nސިޔާސީ ނުފޫޒުން ރާއްޖޭގެ ތައުލީމީ މުއައްސަސާތައް މިނިވަން ވާންޖެހޭކަމަށް ވިދާޅުވެ ކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ، ޑރ. އިޔާޒްގެ ދިފާއުގައި ތެދުވެއްޖެ އެވެ.\nމީސްމީޑިއާގައި ދެއްކެވި ވާހަކަތަކެއް ތަހުގީގު ކުރުމަށް މޯލްޑިިވްސް ނޭޝަނަލް ޔުނިވާސިޓީގެ ލެކްޗަރާކަމުގެ މަގާމުން ޑރ. އިޔާޒް ސަސްޕެންޑް ކުރުމާއި ގުޅިގެން އެބޭފުޅާގެ ދިފާއުގައި ކުރީގެ އުއްތަމަ ފަނޑިޔާރު ޑރ. ޑީޑީ ވިދާޅުވީ، ސިޔާސީ ނުފޫޒުން ތައުލީމީ މުއައްސަސާތައް މިނިވަންވާންޖެހޭ ކަމަށެވެ.\nމީގެއިތުރުން ޑރ. ޑީޑީ ވަނީ، ދީނީ މައްސަލަތަކުގައި އިލްމުވެރިން ފާޅުކުރައްވާ އިޖްތިހާދީ ރައުޔާ ގުޅިގެން ތައުލީމީ މުއައްސަސާތަކުން ފިޔަވަޅު އެޅުމަކީ، ޝަރުއީ އަދި ގާނޫނީ އެއްވެސް ހަމަޔަކުން ކުރެވިގެންވާނެ ކަމެއް ނޫން ކަމަށް ވިދާޅުވެފައެވެ.\nޑރ. ޑީޑީގެ އިތުރުން ގިނަ ދީނީ އިލްމުވެރިންތަކެއް ވެސް އަންނަނީ ޑރ. އިޔާޒްގެ ދިފާއުގައި ވާހަކަ ދައްކަވަމުންނެވެ. އަދި ބައެއް ސިޔާސީ ބޭފުޅުން ވެސް ޑރ. އިޔާޒްގެ ދިފާއުގައި ވާހަކަ ދައްކަވަމުން އަންނަކަން ފާހަގަކޮށްލެވެ އެވެ.\nއިޒްރޭލުން ގާޒާއަށް ބޮން އަޅަން ފަށައިފި\n1 ގަޑިއިރު ކުރިން\nކައިވެނީގެ ކުރިން އަޖޭ ކައިރިން ކާޖޮލް އެދުނީ ކޮންކަމެއް؟\nދީނުގެ ދިފާއުގަ ބުަނަންޖެހޭ އެއްޗެއް ބުނާނަން: މޭޔަރު އިއްސެ\nނަޝީދަށް ދިން ހަމަލާއަށް ދޮޅު މަސް\n2 ގަޑިއިރު ކުރިން\nSME Development Finance Corporation\nMa.Rangiri, Malé, Republic of Maldives\n(960) 331 0330\nCNM 2019, Channel News Maldives


ތަޖިކިސްތާން - ވިކިޕީޑިއާ\n- 2009 estimate 7,349,145 (97th)\n- Total $13.062 billion (133rd)\n- Per capita $2,022 (187)\n- Total $5.135 billion\n- Per capita $795\nHDI (2007) 0.688\n1. Estimate from State Statistical Committee of Tajikistan, 2008; rank based on UN figures for 2005.\nތަޖިކިސްތާނަކީ މެދުތެރޭ އޭޝިޔާއަށް ނިސްބަތްވާ ބިން ބަންދު ޤައުމެކެވެ.\nތަޖިކިސްތާނުގެ ރަސްމީ ބަހަކީ ތަޖިކް ބަހެވެ. މިއީ ފާރިސީ ބަހުގެ ވައްތަރެކެވެ. އެހެން ނަސްލުތަކުގެ މީހުންނާ މުޢާމަލާތް ކުރުމުގެ ގޮތުން ރޫސީ ބަސް ބޭނުން ކުރެވެއެވެ. އިނގިރޭސި ބަހުން މި ޤައުމުގެ މީހުންނަށް ކިޔަނީ ތަޖިކިސްތާނީސްްއެވެ. ޤައުމުގެ އެންމެ ބޮޑު ޝަހަރަކީ ދުޝަންބޭއެވެ. މި ޤައުމުގެ ވެރިރަށަކީ ވެސް މިއީއެވެ. މިއީ ރިޔާސީ ޖުމްހޫރިއްޔާއެއް އޮންނަ ޔުނިޓަރީ ދައުލަތެކެވެ. ޤައުމުގެ އާބާދީއަކީ6މިލިއަނެވެ. އެހެންކަމާއެކު، މިއީ ދުނިޔޭގައި 99 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 143100 އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ tj. އެވެ. ކޯލިން ކޯޑަކީ +992 އެވެ. ފައިސާގެ ގޮތުން ބޭނުންކުރަނީ ސޮމޮނީއެވެ.\n“ތަޖިކިސްތާން” މި ބަހުގެ މާނައަކީ ތަޖިކުންގެ ބިމެވެ.\nތަޖިކިސްތާނުގެ ދެކުނުގައި އޮތީ އަފްޣާނިސްތާނެވެ. ހުޅަނގުގައި އޮތީ އުޒްބެކިސްތާނެވެ. އުތުރުގައި އޮތީ ކިރްގިސްތާނެވެ. އިރުމަތީގައި އޮތީ ޕީޕަލްސް ރިޕަބްލިކް އޮފް ޗައިނާއެވެ. ތަޖިކިސްތާނާއި ޕާކިސްތާނާ ދެމެދު އޮޮތީ ވަކާން ކޮރިޑޯއެވެ.\nޢީސާއީ މީލާދުގެ 4000 އަހަރު ކުރީއްސުރެ ފެށިގެން މިއަދުގެ ތަޖިކިސްތާން އޮތް ސަރަޙައްދުގައި މީހުން ދިރިއުޅެމުން ގެންދެއެވެ. މި ސަރަޙައްދު އޮންނަނީ އެކި ޒަމާންތަކުގައި އެކި ވެރިކަން ދަށުގައެވެ. އެންމެ ގިނަ ދުވަހު މިތަން އޮތީ ފާރިސީ ވެރިކަމުގެ ދަށުގައެވެ. ތަޖިކިސްތާނަކީ ޤަދީމީ ކަންބޯޖާގެ ބައެކެވެ. ތަޖިކިސްތާނަށް މުސްލިމުން ވަދެފައިވަނީ މީލާދީން7ވަނަ ޤަރުނުގައެވެ. މި ހިސާބުގެ ޝަހަރުތަކުގެ ތެރެއިން ބުޚާރާ އާއި ސަމަރްގަންދަކީ މުސްލިމުންގެ ކުރިއެރުން ފާހަގަ ވެގެންދާ ދެ ޝަހަރެވެ. މި ދެ ޝަހަރު ވެސް އޮންނަނީ މިހާރުގެ އުޒްބެކިސްތާނުގައެވެ. ޢީސާއީ މީލާދުގެ 600 ވަރަކަށް އަހަރު ކުރީން ޔަހޫދީންގެ ބަޔަކު ތަޖިކިސްތާން ސަރަޙައްދަށް އައި ކަމަށް ބުނެވެއެވެ. އެހެން ނަމަވެސް މީލާދީން 20 ވަނަ ޤަރުނާ ހަމަޔަށް މިހާރުގެ ޔަހޫދީންގެ ބަޔަކު ތަޖިކިސްތާނަށް ވަދެފައެއް ނުވެއެވެ. މީލާދީން 19 ވަނަ ޤަރުނުގައި ރޫސީން، މެދުތެރޭ އޭޝިޔާގެ ޤައުމުތަކަށް ވެރިވާން ފެށިއެވެ. މީލާދީން 1864 ވަނަ އަހަރާއި 1885 ވަނަ އަހަރާ ދެމެދު، މިހާރުގެ ތަޖިކިސްތާނު އޮތް ބިން ރޫސީންގެ އަތް ދަށަށް އެއްކޮށް ދިޔައެވެ. މިހާރުގެ ތަޖިކިސްތާނު ޤައުމެއްގެ ގޮތުގައި ސިފަ ކުރެވިފައިވަނީ ތަޖިކުންގެ ބޮޑު އާބާދީއެއް ސަރަޙައްދަށް ބަލާފައެވެ. މީލާދީން 1917 ހިސާބުގައި ދީނާ އިދިކޮޅު ބަޔަކު ނުކުމެ ވަނީ މުސްލިމުންނާއި ނަޞާރާއިންނާއި ޔަހޫދީންގެ ތެރެއިން އެތައް ބަޔަކު މަރައި، މިސްކިތްތަކާއި ކަނީސާތަކާއިި ސިނަގޮގްތައް އަންދާލާފައެވެ. މީލާދީން 1924 ވަނަ އަހަރު އުޒްބެކިސްތާނުގެ ތެރޭގައި އޮތް ވަކި ޒާތީ ވެރިކަމެއް އޮތް ތަނެއްގެ ގޮތުގައި ތަޖިކް ޖުމްހޫރިއްޔާ ކަނޑައެޅުނެވެ. އެހެން ނަމަވެސް 1929 ގައި ތަޖިކް ޖުމްހޫރިއްޔާއަކީ ވަކި ޖުމްހޫރިއްޔާއެއް ކަމުގައި ކަނޑައެޅުނެވެ. އެހެން ނަމަވެސް ބުޚާރާ އާއި ސަމަރްގަންދް ފަދަ ތަޖިކުން ގިނަ ޝަހަރުތައް އުޒްބެކިސްތާނުގެ ބައެއްގެ ގޮތުގައި ދެމިއޮތީއެވެ. ތަޖިކިސްތާން މިނިވަންވެފައިވަނީ 1991 ވަނަ އަހަރުގެ ޑިސެންބަރުން 25 ގައެވެ.\nތަޖިކިސްތާނުގެ އާބާދީގައި މައިގަނޑު ގޮތެއްގައި ހިމެނެނީ ތަޖިކް ނަސްލުގެ މީހުންނެވެ. މީގެ އިތުރުން އުޒްބެކުންނާއި ރޫސީން ކޮންމެވެސް ވަރަކަށް ތަޖިކިސްތާނުގެ އާބާދީގެ ތެރޭގައި ހިމެނެއެވެ.\nސަގާފަތަށް ބަލާއިރުގައި އީރާނީންނާއި ތަޖިކުންނަކީ އެއް ބައެކެވެ. ތަޖިކިސްތާނުގެ ގިނަ މީހުންނަކީ ލިޔަން ކިޔަން ދަންނަ މީހުންނެވެ.\nތަޖިކިސްތާނަކީ މުޅި މެދުތެރޭ އޭޝިޔާގައި ވެސް އޮތް އެންމެ ފަޤީރު އެއް ޤައުމުގެ ގޮތުގައި އޮތް ޤައުމެކެވެ. މިއީ އެ ޤައުމުގައި ދެމިގެން ދިޔަ އަހްލީ ހަނގުރާމައިގެ ސަބަބުން ދިމާވި ކަމެކެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 2022 ޑޮލަރެވެ.\n↑ According to the law signed on Oct. 6, 2009, government documents must be written only in Tajik (http://www.google.com/hostednews/afp/article/ALeqM5jLJnxvR7y69z29eejXVylsz4UvWA).\n↑ 4.0 4.1 The World Factbook, People of Tajikistan\n↑ 5.0 5.1 5.2 5.3 "Tajikistan". International Monetary Fund. Retrieved 2009-10-01.\n↑ "Human Development Report 2009: Tajikistan". The United Nations. Retrieved 2009-10-18.


Messenger/instgram ge default encryption las koffi | Mihaaru\nމެސެންޖާ އާއި އިންސްޓަގްރާމްގެ ޑިފޯލްޓް އެންކްރިޕްޝަން ލަސްކޮށްފި\n23 ނޮވެމްބަރ 2021 - 06:08\nމެޓަގެ ދަށުން ހިންގަމުން އަންނަ ފޭސްބުކް މެސެންޖާ އާއި އިންސްޓްގްރާމްގެ މުއާމަލާތް މިދިޔަ އަހަރުގެ ތެރޭގައި ގުޅުވާލާފައި އޮތަސް، ކުރިން ރޭވި ގޮތަށް އެ ދެ ޕްލެޓްފޯމްގައި ކުރެވޭ މުއާމަލާތްތައް ޑިފޯލްޓް އެންޑް-ޓު-އެންޑް-އެންކްޕްރިޕްޓް (އީޓުއީއީ) ނުކުރަން ނިންމައިފި އެވެ.\nމެޓަ އިން ބުނީ ކުރިން އަންނަ އަހަރުގެ ތެރޭގައި މިކަން ކުރާ ގޮތަށް އޮތަސް، 2023 ގެ ކުރިން އެ ބަދަލު ނުގެންނަން ނިންމާފައިވާ ކަމަށެވެ. މިގޮތަށް ނިންމީ ދެ ފްލެޓްފޯމް ވެސް ބޭނުންކުރާ މީހުންގެ ސަލާމަތާއި ރައްކާތެރި ކަމަށްޓަކަ އެވެ. ހާއްސަކޮށް ކުޑަކުދިންގެ ސަލާމަތަށެވެ.\nމެޓަގެ ސޭފްޓީ ހެޑް އެންޓިގޯން ޑޭވިޒް ވިދާޅުޅުވި ގޮތުގައި އިންސްޓަގްރާމާއި ފޭސްބުކް މެސެންޖާ އަށް ޑިފޯލްޓް އެންޑް-ޓު-އެންޑް-އެންކްޕްރިޕްޝަން (އީޓުއީއީ) ގެނައުން ލަސްކުރީ އެކަމާ ގުޅޭ ގޮތުން ކުރަން ޖެހޭ ކަންކަން ހަރުދަނާ ކުރުމަށްޓަކަ އެވެ. އޭނާ ވިދާޅުވީ ކުރިން ރޭވި ގޮތަށް ބަދަލު ގެންނަ ކަމަށްވާ ނަމަ ދެ ޕްލެޓްފޯމްގެ ތެރެއިން "ޖިނާއީ ޖަރީމާތަކެއް" ހިންގުމުގެ ފުރުސަތު އޮވެދާނެ ކަމުގެ ބިރު ވެސް އޮތް ކަމަށެވެ. އެހެންވެ މެޓަގެ އެއްވެސް ހިދުމަތެއް ބޭނުންކުރާ ބަޔަކު ނުރައްކަލެއްގެ ތެރެއަށް ވައްޓާނުލާނެ ކަމަށާއި ބޭނުން ވަނީ ރައްކާތެރިކަމާއި އިތުބާރާ އެކު ބޭނުންކުރެވޭ ހިދުމަތަކަށް ހެދުން ކަމަށް ވިދާޅުވި އެވެ.\nޑޭވިސް ވިދާޅުވި ގޮތުގައި މެޓަގެ ޕްލެޓްފޯމްތައް އެކަތި އަނެކައްޗާ ގުޅާލެވި، އެ އެއްޗެހި ބޭނުންކުރެވޭ ގޮތްވުމަކީ ވަރަށް ބޮޑެތި ފަސޭހަތަކެއް ލިބިގެން ދާނެ ކަމެކެވެ. އެހެންވެ އެ ވިސްނުން ދޫކޮށްނުލާ ކަމަށާއި އެންމެ ބޮޑު ކަމަކީ ވީހާ ވެސް ރައްކާތެރިކޮށް ޕްލެޓްފޯމްތަކުގެ ޑިފޯލްޓް އެންކްރިޕްޝަން ކަށަވަރުކޮށް ދިނުން ކަމަށް ވިދާޅުވި އެވެ.\nއިންސްޓަގްރާމާއި ފޭސްބުކްގެ މެސެންގެ ޑިފޯލްޑް އީޓުއީއީ ފަސްކުރި ނަމަވެސް މެޓަގެ ދަށުން ހިންގާ ވަޓްސްއެޕަކީ މިހާރު ވެސް އީޓުއީއީ ސަޕޯޓްކުރާ އެޕެކެވެ.\nފޭސްބުކް ސަލާމަތީ ފިޔަވަޅުތައް ސޯޝަލް މީޑިއާ


ނާހިލް އަހްމަދު 07 ޖެނުއަރީ 2021\nރައީސް ޔާމީނުގެ މައްޗަށް އެންމެ ފުރަތަމަ ދައުލަތުން އުފުލި ދަޢުވާއަކީ ރިޝްވަތު ޤަބޫލުކުރުމުގެ ދަޢުވާއެވެ. އެ ދަޢުވާއަޚީ ކުރިކް ރިޟާ މެދުވެރިކޮށް، ރިޝަވަތު ނަންގަވައި އެ ފައިސާ ސަން ކޮންސްޓްރަކްޝަނާއި ސަން އިންވެސްޓެމެންޓު ދެ ކުންފުނީގެ އެކައުންޓުތަކަށް ލެއްވުމަށްފަހު އަމިއްލަ އެކައުންޓަށް ގެންނަވައިގެން ރިޝްވަތު ނެންގެވިކަމަށް ތުހުމަތުކޮށް އުފުލާފައިވާ ދަޢުވާއެވެ.\nރައީސް ޔާމީނުގެ މި ވާހަކަފުޅާ ގުޅިގެން ދައުލަތުން ރުޖޫޢަކޮށްފައިވަނީ2ހެކީގެ ބަހަކަށެވެ. އެއީ ހެކި ނަންބަރު 1 އަދި2އަގަ ބަހުން ދީފައިވާ ހެކިބަހެވެ. އެއީ ކުރީގެ ނައިބުރައީސް އަޙްމަދު އަދީބާއި ޢަބްދުﷲ ޒިޔަތުގެ ހެކި ބަސް ކަމުގައި ބެލެވެއެވެ.\nއަރުޝީފަށް ނެގީ 07/01/2021 19:50\nއެންމެފަހުން އަޕްޑޭޓްކުރީ 07/01/2021 19:50


Mi aharuge season gai Real Madrid furathama faharah balivejje - vNews.mv\nރެއާލް މެޑްރިޑާއި މަޔޯކާ ބައްދަލުކުރި މެޗުގެ ތެރެއިން ----\nމިއަހަރުގެ ސީޒަނުގައި ރެއާލް މެޑްރިޑް ފުރަތަމަ ފަހަރަށް ބަލިވެއްޖެ\nއިސްމާޢީލް ޝާހު Palma | 20 October 2019, 13:25\nސްޕެނިޝް ލީގުގައި މަޔޯކާ އަތްދަށުވެ ރެއާލް މެޑްރިޑް މިއަހަރުގެ ފުޓުބޯޅަ ސީޒަނުގައި ފުރަތަމަ ފަހަރަށް މެޗަކުން ބަލިވެއްޖެއެވެ.\nމަޔޯކާގެ ދަނޑުގައި ކުޅުނު މި މެޗުން ބަލިވިކަމުގައި ވީ ނަމަވެސް ރެއާލް މެޑްރިޑް އޮތީ ތާވަލުގެ ދެވަނައިގައި 18 ޕޮއިންޓާއެކުގައެވެ. އެއްވަނައިގައި އެއް ޕޮއިންޓުގެ ތަފާތަކާއެކު އޮތީ ބާސެލޯނާއެވެ. މަޔޯކާ އޮތީ 10 ޕޮއިންޓާއެކު ލީގުގެ 14 ވަނައިގައެވެ.\nމި މެޗާ ރެއާލް މެޑްރިޑް ކުރިމަތިލީ އެ ޓީމުގެ މުހިއްމު ގިނަ ކުޅުންތެރިންތަކެއް ނުލައެވެ. އެގޮތުން އަނިޔާއާއި ގުޅިގެން ޓޯނީ ކްރޫސް އާއި ލުކާ މޮޑްރިޗްގެ އިތުރުން ގެރެތް ބޭލް ޓީމާއި ދުރުގައި ހުރިއިރު އާއިލީ ސަބަބުތަކަކާއި ގުޅިގެން ހަޒާޑް ވަނީ ބްރޭކެއް ނަގާފައެވެ.\nމެޗުގައި ފެނިގެންދިޔަ ހަމައެކަނި ގޯލު މެޗުގެ ހަތްވަނަ މިނެޓްގައި މަޔޯކާ އަށް ކާމިޔާބުކޮށްދިނީ ލާގޯ ޖޫނިޔާއެވެ. މި ގޯލަކީ މުޅި މެޗުގައި ވެސް މަޔޯކާ އިން ރެއާލްގެ ގޯލާ އަމާޒުކޮށް ފޮނުވާާލި ހަމައެކަނި ހަމަލާއިން ކާމިޔާބުކުރި ގޯލެކެވެ. މުޅީ މެޗުގައި ރެއާލްގެ ފަރާތުން ފެނުނީ ވަރަށް ދަށް ކުޅުމެކެވެ. ނަމަވެސް ގޯލުޖަހާނެ ރަނގަޅު ފުރުސަތުތަކެއް ލިބިގެންދިޔައެވެ. އެގޮތުން ކަރިމް ބެންޒެމާއަށް ލިބުނު ހުސް ފުރުސަތުތައް ފާހަގަކޮށްލެވެއެވެ.\nމެޗުގެ ދެވަނަ ހާފުގެ 74 ވަނަ މިނެޓުގައި ރެއާލްގެ އޮޑްރިއޮޒޯލާ އަށް ވަނީ ރަތްކާޑެއް ދައްކާފައެވެ. އެއާއެކު މެޗުގެ ބާކީ އޮތްބައި ރެއާލުން ނިންމާލީ 10 ކުޅުންތެރިންނާއެކުއެވެ.\nރެއާލް މެޑްރިޑަށް ކުރިޔަށް ދެން އޮތީ ޔުއެފާ ޗެމްޕިއަންސް ލީގެވެ. ޗެމްޕިއަންސް ލީގުގައި އަންނަ ބުދަދުވަހު ރެއާލް ބައްދަލުކުރާނީ ތުރުކީގެ ގަލަޓަސަރާއި އާއި ދެކޮޅަށެވެ.


ކައިވެނީގެ ފުރަތަމަ ރޭ | ދެމަފިރިން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ދެމަފިރިން ކައިވެނީގެ ފުރަތަމަ ރޭ\nއެގި ހާމަ ވާ ކަމެކެވެ. ދެމަފިރިންގެ ދެމެދުގައި އޮންނާނެ ''ގުޅުމުގެ'' ކަންތައް ވަރަށް އެގޭކަމަށް ހެދިގެން އުޅޭމީހުންނަށްވެސް ގިނަފަހަރަށް އޮންނަނީ، ޙަޤީޤީ ދުނިޔޭގައި މިރެއާއި ކުރިމަތިލާންޖެހުމުން ނިއްކުރިން އޮށް ދާހިއްލާގޮތް ވެފައެވެ. ބިރުގަންނަނީ ފުރަތަމަރޭވެސް ''ގަދަކަން'' ދައްކައި ނުދެވިދާނެތީއެވެ. ނުވަތަ ކަންތައްތައް ގެންދަންޖެހޭ ގޮތަށް ނުގެންދެވިދާނެތީއެވެ.\nމި ލިއުމުގައި އަލި އަޅުވާލަން ގަސްތު ކުރަނީ ކައިވެނީގެ ފުރަތަމަރޭގައި ، ދެ ޒުވާނުންގެ ހިތަށް ހިތްހަމަ ޖެހުމެއް ގެނެސްދޭނީ ކިހިނެއް ޢަމަލުތައް ބަހައްޓައިގެންތޯއެވެ. އުފާވެރި އަލަތު ކައިވެނީގެ ރެއެއް ، ހޭދަކޮށްލާނީ ކިހިނެއްތޯއެވެ؟\nހަމަ އާދައިގެ ރެއެއް\nއެންމެ ފުރަތަމައިނުންވެސް، އަންހެން ކުއްޖާއާއި ފިރިހެން ކުއްޖާ، ހަނދާން ބަހައްޓަންވީ މިރޭ ޤާޟީ ކައިވެނި ކޮށްދިނަސް، މިއީ ހަމަ އާދައިގެ ރެއެއްކަމެވެ. އިއްޔެ އެކޭ މިރެއެކޭ މާކަބޮޑު ތަފާތުތަކެއް ހުރިކަމުގައި ނުދެކޭށެވެ. ގައިން އޮށްދާ ހިއްލަންޖެހޭ އެންމެ ބޮޑު ސަބަބަކީ، މިރޭ މީ މާބޮޑު ރެއަކަށް ހަދައިގެން، ކުރިއަށް އޮތް ދިގު ޒަވާޖީ ޙަޔާތުގެ ދިރި އޮތުމާއި މަރުވުން، މިރޭގަ މައްޗަށް ބިނާކުރަން ވިސްނީމައެވެ. މިރޭ އިތުރު ކަމަކަށް ވީހައިވެސް ކަމަކީ ދެމީހުން ކޮޓަރީގައި ތަންޑު އަޅުވައިގެން ތިބިކަމެވެ. މާ ބޮޑު އެހެން ކަމެއް ވެއްޖެ ކަމަށް ނުދެކޭށެވެ. ކުރިމަތީގައި ތިހިރި ފިރިހެން ކުއްޖާ ކުއްލިއަކަށް މިރޭ، ލޭ ބޯ ފުރޭތައަކަށް ބަދަލެއް ނުވެއެވެ. ހަމަ އެހެން ކުރިމަތީގައި ތިހިރި އަންހެން ކުއްޖާ ، ބައިވެރިއާގެ ފަރާތުން މާބޮޑު ފަހުލަވާނީ ހަރަކާތްތަކެއް ފެންނާނެ ކަމަކަށްވެސް އިންތިޒާރެއް ނުކުރާނެއެވެ. ވީމައި ދެމީހުންވެސް ހާސްނުވެ ހަމަޖެހޭށެވެ. މިރޭ ކޮންމެހެން ހަގުރާމައެއްކޮށް ދެމީހުން ނަސްރު ހޯދުން ލާޒިމެއް ނޫނެވެ. މުހިންމީ ހަމަޖެހިގެން ، ލޯބިން ، ދެމީހުން ވާހަކަދައްކައިގެން ، އަލަތު ރޭ ކުރިއަށް ގެންދިއުމެވެ.\nތަދު އެއީ ނެތް އެއްޗެއް\nބައެއް އަންހެންކުދިންނަށް ތަސައްވުރު ކުރެވިފައި އޮންނަނީ، ކައިވެނީގެ އަލަތު ރެއަކީ ގައިން ވަރަށް ގިނަ ލޭ ފައިބައި ، ވަރަށް ވޭނާއި ތަދު އިހުސާސް ކުރަން ޖެހޭނެ ރެއެއް ކަމަށެވެ. ތިމަންނަ ކަތިލައި ލޭ އޮހޮރުވާލަނީއޭ ހިތަށް އަރާ ކަހަލައެވެ. ނަމަވެސް މިއީ މުޅިން ކުށް ހީކުރުން ތަކެކެވެ. އަންހެނަކު ފުރަތަމަ ފަހަރަށް ޖިންސީ ގުޅުމެއް ހިންގާ ކަމުގައިވަނީނަމަ، އޭނާގެ ބިކުރު ކެޑޭނެ ކަމަށް ބަލަންޖެހެއެވެ. މިއިން އެކަހެރިވާ ފަހަރުތަކެއްވެސް ހުރެއެވެ. އެއީ އޭނާގެ ބިކުރުގެ ފަށަލައިގެ ތަބީއަތުންނެވެ. ނަމަވެސް އާއްމު ހާލަތްތަކަކީ ބިކުރު ކަޑައިގެން ދިއުމެވެ. ނަމަވެސް މިއީ އެތައް ލީޓަރެއްގެ ލޭ ފައިބަން ޖެހޭ ކަމެއް ނޫނެވެ. ބިކުރަކީ ކޮބައިކަމާއި، ބިކުރު ކެޑެނީ ކިހިނެއްކަން އެއީ މީހަކާއި އިންނަން ތައްޔާރުވަމުންދާ ދެ ، ޒުވާނުންނަށްވެސް އެގެންޖެހޭނެ ކަންތައްތަކެވެ. ކުރިންދެންނެވި ބިރުވެރިކަން ހިތަށް ވަންނަނީ މިފަދަ މަޢުލޫމާތު އެގިފައި ނުތިބޭތީއެވެ. ބިކުރުގެ ފަށަލަ ފަޅައިގެންދާއިރު އޭގައި ހުންނަ ވަރަށް ކުދިކުދި ހިމަ ލޭނާރުތަކެއްވެސް ފަޅައިގެން ދަނީއެވެ. ލޭފައިބަންޖެހެނީ މިހެންވެއެވެ. ނަމަވެސް އާދައިގެ ގޮތަށް ދާ ނަމަ ، ފައިބާނީ ދެތިން ތިކި ލެއެވެ.\nސީދާ ޖިންސީ ގުޅުން ހިންގަންޖެހޭނީ، އެކަމަށް ރަނގަޅަށް ތައްޔާރުވީމައެވެ. އަންހެންމީހާ ފުރަތަމަ ފަހަރު މިފަދަ ގުޅުމެއް ހިންގާއިރު، އެކަށިގެންވާވަރަށް ފަރުޖުގެ ތެއްކަން ނެތްނަމަ ތަދުވާނެއެވެ. އަދި އެއީ އަނިޔާއެއްވެސް ލިބިދާނެ ކަމެކެވެ. ހަމަ އެހެންމެ ވިސްނާލަންޖެހާ ތަންކޮޅަކީ ފުރަތަމަ ފަހަރަށްވީމައި، ފަރުޖުގެ އެތެރޭގަ މަސްތައް އެކަމަށް ތައްޔާރުވާނީ ލަހުންކަމެވެ. މިކަންތައްތައް ރަނގަޅަށް ކުރުމާއިއެކުވެސް އާދަޔާއި ޚިލާފަށް ތަދުވާނަމަ އެއީ ކޮންމެވެސް ބައްޔަކުން ވާކަމެއްކަމަށް ބަލައި ޑޮކްޓަރެއްގެ ލަފާ ހޯދާށެވެ.\nފިރިހެން ކުއްޖާ ހަނދާންކުރަންވީ މުހިންމު އެއްކަމަކީ، އަވަސްއަރުވައި ނުގަތުމެވެ. ފުރުސަތުއް ލިބުނީމައި ތެޅިނުގަންނާށެވެ މިހުރިހާދުވަހު ކެއްކުރި ގޮތަށް އަދި ދެތިން ދުވަސް ނުވަތަ އެއަށްވުރެ ގިނަދުވަސް ބޭނުންވާނަމަވެސް ކެއްކޮލުމަކުން ހުރިގެއްލުމެއް ނެތެވެ. އޮތިއްޔާ އޮތީ ފައިދާއެވެ. ފަހަރެއްގައި އަންހެން ކުއްޖަކު ފުރަތަމަ ރޭގައި، ކަންތައްތައް މާ ކުރިއަށް ގެންދަން ޖެހިލުންވެދާނެއެވެ. ވީމައި އޭނާއަށް ނަފްސީގޮތުން ތައްޔާރުވާން ވަގުތު ލިބުނަދިނުން ވަރަށް މުހިންމެވެ. އެއކ ތިމަންނަގެ އަނބިމީހާއޭ ކިޔާފައި، އަންހެނުން އެކަމަށް ތައްޔާރުނުވެ ހުއްޓާ ކުރުން އެއީ، ތިމާގެ އަންހެނުންނަށް ކުރެވޭ އިހާނަތެކެވެ. އަނެއްކުޅުން އޭނާގެ ކުރިމަތީގައި ތިމާއާއިމެދު ނަފްރަތެއް އުފެދިވެސްދާނެއެވެ. ވީމައި ސިންގާއަކަށް ފުއްލާއެއް ލިބުނީމައި އުޅޭހެން ނުއުޅޭށެވެ.\nކައިވެނީގެ ފުރަތަމަ ރޭ ނާކާމިޔާބު ރެޔަކަށް ވަނީ، އަބަދުވެސް ކެއްތެރިކަން ކުޑަވެ، ދެމީހުންގެ ދެމެދުގައި ވާހަކަދެއްކުން ނެތުމުގެ ސަބަބަބުންނެވެ. ބައެއް ފިރިހެނުން ޝިކާރަކޮށްގަންނަ ވިސްނުން ހުންނައިރު، ބައެއް އަންހެން ކުދިންނަށް ހީވެފައި އޮންނަނީ ތިމަންނަ، ފިރިމީހާ ބޭނުންހާ ކަމެއްކުރަން ހުށައެޅެން ޖެހޭނެކަމަށެވެ. އެއީ ތިމާ ތައްޔާރީ ނޫންނަމަވެސް ވެހެވެ. ވީމައި ދެބައި މީހުންގެ ބޮލުންވެސް މިކަހަލަ ވިސްނުން ނެރެ އެއްލައިލަން އެބަޖެހެއެވެ.\nކުރިންވެސް ދެންނެވިހެން، ވާހަކަ ދެއްކުން އެއީ ދެމީހުންގެ ޒަވާޖީ ޙަޔާތުގެ ހުރިހާ ގޮފިތަކަކަށްވެސް ކާމިޔާބު ކަމާއިއެކު ވާސިލްވުމަށްޓަކައި ވަރަށް މުހިންމު އެއްޗެކެވެ. ފުރަތަމަރޭގައި ޖިންސީ ގުޅުމެއް ހިންގުމުގެ ކުރިންވެސް، އަލަތު އަނބިމީހާގެ މިޒާޖު ހުރީ ކިހިނެއްތޯ ބަލައި، އޭނޭ ހިތްހަމަ ޖައްސައިދީ، ލޯބީގެ ބަސްތައް ބުނެ ހެދުން ވަރަށް މުހިންމެވެ. ރަސޫލާގެ ޙަދީޘުފުޅެއްގެ މާނައިގައިވެސް އޮންނަނީ ތިޔަބައިމީހުން، ތިޔަބައިމީހުންގެ އަނބީންގެ ގާތަށްވަންނައިރު، ޖަނަވާރުތައް ކަންތައްކުރާ އުސޫލުން ކަންތައް ނުކުރުމަށެވެ. އަދި ދެމީހުންގެ ދެމެދުގައި ދޮންދިނުން ބޭއްވުމަށެވެ. ހަމަ އެހެންމެ ފިރިހެނުންގެ ހުންނަ ނުކުޅެދޭ ކަންތައްތަކުގެ ތެރޭގައި، އޭނާގެ އަނބިމީހާ ހިތް އުފާކޮށް ނުދެވެނީސް ، އަމިއްލަ ހިތްއުފާކޮށްގެން ދިއުންވެސް ހިމެނޭކަމަށް އަންގަވާފައިވެއެވެ.\nމިއިން އަޅުގަނޑުމެންނަށް އެގޭ ކަމަކީ، އަވަސް އަރައިގަނެ، ކުރިން ކުރަންޖެހޭ ކަންތައްތައް ނުކޮށް އެއްދާން ކުރުމާއި ، އަނބިމީހާ ހިތްހަމަޖައްސައި ނުދެވެނީސް ދުރަށް ދިއުމަކީ ކޮށްގެންވާނެ ކަންތައްތަކެއް ނޫންކަމެވެ.\nވާހަކަދައްކައި، ހިތުތެރޭގައި އުފެދޭ ޝުޢޫރުތައް ކިޔައި ނުދެނީސް، އަނެކަކަށް އެކަން އެގޭނެ އެއްވެސް ގޮތެއް ނޯނާނެއެވެ. އެގޮތުން އަނެއް ބައިވެރިއާ ހިތްހަމަޖެހޭ ކަންތައްތަކަކީ ކޮބައިތޯ އަހައި، އުފާވާނެ ބަސްތައް ބުނެ ހެދުމަކީ އިންތިހާއަށް މުހިންމު ކަމެކެވެ.


COVID-19: Ithuru 199 meehaku positive vejje - AO News\nކޮވިޑް-19: އިތުރު 199 މީހަކު ޕޮޒިޓިވްވެއްޖެ\nކޮވިޑް-19 އަށް ތައްޔާރުވުމުގެ ގޮތުން ރާއްޖޭގައި ކުރިއަށްގެންދިޔަ އިމަރޖެންސީ ޑްރިލެއްގެ ތެރެއިން - ފޮޓޯ: އަހުމަދު އަވްޝަން (މިހާރު)\nރާއްޖެއިން އިތުރު 199 މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރާ ގޮތުގައި މިއަދު 18:00 އާއި ހަމައަށް އިތުރު 145 ދިވެހިންނާއި، 42 ބަންގްލަދޭޝްގެ މީހުންގެ އިތުރުން އިންޑިއާގެ 05 މީހަކާއި ސްރީ ލަންކާގެ 03 މީހަކު އަދި އެމެރިކާގެ 02 މީހަކާއި ޗައިނާ އަދި ޖަޕާންގެ ދެ މީހެކެވެ. އިއްޔެވެސް 137 މީހުން ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 8،003 އަށް އަރައިފައިވެ އެވެ. އޭގެ ތެރޭގައި އެންމެ ގިނައިން ޕޮޒިޓިވްވެފައި ވަނީ ދިވެހިން ކަމަށްވާއިރު، ދެވަނަ އަށް އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ.\nމިހާތަނަށް ކޮވިޑް-19 އަށް ޓެސްޓްކުރުމަށް ޖުމްލަ 113،885 ސާމްޕަލް ނަގާފައިވާއިރު، މިވަގުތު ކަރަންޓީނުގައި އެއްވެސް މީހަކު ނެތެވެ. ނަމަވެސް އައިސޮލޭޝަން ފެސިލިޓީތަކުގައި 1،395 މީހުން އެބަތިއްބެވެ. އަދި ހޮސްޕިޓަލްތަކުގައި 162 މީހަކު ދަނީ ފަރުވާ ހޯދަމުންނެވެ.


zuvaan gaumee team un Philipins ge ithuru club thakaa dhekolhah\nޒުވާން ޓީމުން ފިލިޕީންސްގެ އިތުރު ކުލަބުތަކާ ދެކޮޅަށް\nސްޓޭލިއަން ލެގޫނާ އެފްސީ އާ ދކޮޅަށް ޒުވާން ގައުމީ ޓީމުން ކުޅުނު މެޗުގެ ތެރެއިން، ފިލިޕީންސްގެ އިތުރު ކުލަބުތަކާ ދެކޮޅަށް ގައުމީ ޓީމުން ކުޅޭނެ --- ފޮޓޯ: ސްޓޭލިއަން ލެގޫނާ އެފްސީ\nއޭޝިއާގެ 23 އަހަރުން ދަށުގެ ޗެމްޕިއަންޝިޕަށް ތައްޔާރުވުމަށް ފިލިޕީންސްގައި ކޭމްޕް ކޮށްފައިވާ ރާއްޖޭގެ ޒުވާން ގައުމީ ޓީމުން ފިލިޕީންސްގެ އިތުރު ކުލަބުތަކާ ދެކޮޅަށް މެޗުތަކެއް ކުޅެން ތައްޔާރު ވެއްޖެ އެވެ.\nމިދިޔަ ހަފަުތާގައިވެސް، ޒުވާން ޓީމުން ވަނީ ފިލިޕީންސްގެ ޕްރިމިއާ ލީގްގެ ސްޓޭލިއަން ލެގޫނާ އެފްސީ އާ ދެކޮޅަށްވެސް ކުޅެފަ އެވެ. މިދިޔަ އަހަރު ފިލިޕީންސްގެ ލީގްގެ ހަތަރު ވަނަ ހޯދި ޓީމާ ދެކޮޅަށް ރާއްޖޭގެ ޒުވާން ކުޅުންތެރިން ވަނީ ރަނގަޅު ކުޅުމެއް ދައްކާފަ އެވެ. ފުރަތަމަ ލީޑް ނެގީވެސް ރާއްޖެއިންނެވެ. އޭގެ އިތުރުން ލަނޑު ޖަހާނެ ތަނަވަސް އެހެން ފުރުސަތެއްވެސް ރާއްޖެއަށް ލިބުނެވެ. ސްޓޭލިއަން ޓީމުން މެޗުގެ ނަތީޖާ ހަމަހަމަ ކުރީ މެޗުގެ 20 ވަނަ މިނެޓްގައި ކާމިޔާބު ކުރި ލަނޑުންނެވެ.\nފިލިޕީންސްގެ ކޭމްޕްގައި ޒުވާން ގައުމީ ޓީމުން ކުޅޭ ދެ ވަނަ މެޗުގައި މާދަމާ ނިކުންނާނީ ފިލިޕީންސްގެ ޕްރިމިއާ ލީގްގައި މި އަހަރު ވާދަ ކުރާ މެންޑިއޯލާ އެފްސީއާ ދެކޮލަށެވެ. އެ ޓީމުން ވަނީ 2011 ވަނަ އަހަރު ފިލިޕީންސްގެ ނެޝަނަލް ކުލަބު ޗެމްޕިއަންޝިޕްގެ ދެ ވަނަ ހޯދާފަ އެވެ. ފިލިޕީންސްގެ އާ ސިޒަނަށް ތައްޔާރުވުމަށް އެ ޓީމުންވެސް ވަނީ ޕްރެކްޓިސް ފަށާފަ އެވެ.\nފިލިޕީންސްގައި ގައުމީ ޓީމުން ކުޅޭ ތިން ވަނަ މެޗު އޮންނާނީ މި އަންނަ ހުކުރު ދުވަހު އެވެ. އެ މެޗުގައި ކުޅޭނީ، ފިލިޕީންސްގެ އާރެޔާނޯ ޔުނިވަސިޓީގެ ފުޓްބޯޅަ ޓީމާ ދެކޮޅަށެވެ. އެ ޓީމަކީވެސް ފިލިޕީންސްގެ ފުޓްބޯލް ފެޑްރޭޝަންގެ ރަސްމީ މުބާރާތްތަކުގައި ވާދަ ކުރާ ޓީމެކެވެ.\nސައުދީ އަރަބިއްޔާގައި ބޭއްވުމަށް ހަމެޖހިފައިވާ ރާއްޖެ ހިމެނޭ ގުރޫޕްގެ ކޮލިފައިންގައި ވާދަ ކުރަނީ، ރާއްޖޭގެ އިތުރުން މުބާރާތް ބާއްވާ ގައުމު ސައުދީ އާއި އަރަބި އެމިރޭޓްސް އަދި ލުބުނާން އެވެ. ކޮލިފައިން ކުރިއަށް ދާނީ މިމަހު 22 ން 26 އަށެވެ.\nމިވަގުތު ރާއްޖޭގެ ޓީމު ލިޑް ކުރަމުން ދަނީ، ސީނިއާ އެސިސްޓެންޓް ކޯޗް އަހްމަދު ޝާކިރު 'ޝާކިއްޓޭ' އެވެ. އޭޝިއާގެ ގައުމީ ޓީމުތަކުގެ ކޯޗިން ކޮންފަރެންސްގައި ބައިވެރިވުމަށް ގައުމީ ޓީމުގެ ހެޑް ކޯޗް ޕީޓާ ޝެގަޓް މިދިޔަ ތިން ދުވަސް ހޭދަ ކުރީ މެލޭޝިއާގަ އެވެ.\nޓްރެއިނިން ކޭމްޕަށް މާލެއިން ފުރުމުގެ ކުރިން، ޝެގަޓް ބުނީ ކޮލިފައިންގައި ރާއްޖޭގެ ޓީމު ލިޑް ކުރާނީ ދިވެއްސެއް ކަމަށެވެ، މިވަގުތު ޓީމު ލިޑް ކުރަނީ ޝާކިއްޓޭ އެވެ. ސްޓޭލިއޯނާ އާ ދެކޮލަށް ކުޅުނު މެޗުގެ ބޮޑުބައެއްގައި ޝާކީޓޭ ވަނީ ޓީމަށް އިރުޝާދު ދީފަ އެވެ. ޝެގަޓް ބުނީ، ދިވެހި ކޯޗުންނަށް އިތުރު ފުރުސަތު ދީ އެ ކޯޗުން ތަރައްގީ ކުރުމަށް އެފްއޭއެމުން އޭނާގެ ކިބައިގައި އެދިފައިވާ ކަމަށެވެ.\nއޮންލައިން ނޫސް މިހާރަށް ދީފައިވާ އިންޓަވިއުގައި ޝެގަޓް ވަނީ، ޝާކިއްޓޭއަށް ވަރަށް ބޮޑަށް ތައުރީފް ކޮށްފަ އެވެ. އޭނާ ބުނީ، ޒުވާން ޓީމު އެކުލަވާލުމުގައި ޝާކިއްޓޭ ފާހަގަ ކުރެވޭ މަސައްކަތްތަކެއް ކޮށްފައިވާ ކަމަށެވެ.


Fuluhun dhekenee MDP akee dhushmanunge gothuga: MDP | Mihaaru\nއެމްޑީޕީން މިއަދު ބޭއްވި ނޫސްވެރިންގެ ބައްދަލުވުމުގައި ޝިފާޒް ވާހަކަ ދައްކަވަނީ. ޕޮލިހަށް ހާޒިރުކޮށް ބަޔާނެއްގައި ސޮއިކުރުވި ކަމަށް އޭނާ ވިދާޅުވި. - ފޮޓޯ:މިހާރު\nފުލުހުން ދެކެނީ އެމްޑީޕީ އަކީ ދުޝްމަނުންގެ ގޮތުގައި: އެމްޑީޕީ\n12 ޖުލައި 2016 - 16:04 28 comments\nއެމްޑީޕީގެ އަހަރީ ދުވަހުގެ ހިނގާލުމުގައި ބައިވެރިވެ ވަޑައިގަތުމަށް އެ ޕާޓީގެ ނައިބު ރައީސް މުހައްމަދު ޝިފާޒު ގެއިން ނުކުންނެވި ވަގުތު ފުލުހުން ގޮސް އޭނާ ފުލުސް އޮފީހަށް ގެންދިއުމަކީ "ވަގަށް ނެގުން" ކަމަށާއި އެމްޑީޕީއަކީ ދުޝްމަނުންގެ ގޮތުގައި ފުލުހުން ދެކޭ ކަމަށް އެ ޕާޓީން މިއަދު ބުނެފި އެވެ.\nއެމްޑީޕީ އޮފީހުގައި ނޫސްވެރިންނާ ވާހަކަ ދައްކަވަމުން މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ވިދާޅުވީ ޝިފާޒާ މެދު އަމަލުކުރި ގޮތަކީ ގާނޫނުތަކަށް ކަމޭނުހިތާކަން އަންގައިދިން ރަނގަޅު މިސާލެއް ކަމަށެވެ. އެހެންވެ މިކަމުގެ ފުރިހަމަ ތަހުގީގެއް ހިންގުމަށް އޭނާ ގޮވާލެއްވި އެވެ.\nރައްޔިތުންނަށް ސަލާމަތްތެރިކަން ހޯދައިދޭ މުއައްސަސާއަކުން، އިމްތިޔާޒު ތުހުމަތުކުރެއްވި ގޮތުގައ ސިޔާސީ ނުފޫޒުގެ ތެރެއިން ހިންގި ކަމެކެވެ. ޝިފާޒު ޕޮލިހަށް ހާޒިރު ކުރީ ކޯޓު އަމުރަކަށް ނުވަތަ ޗިޓެއް ފޮނުވައިގެން ނޫން ކަމަށް ވެސް އިމްތިޔާޒް ވިދާޅުވި އެވެ.\nއިމްތިޔާޒު ވިދާޅުވީ ފުލުހުންގެ މުއައްސަސާއަކީ ކުށްކުރާ މީހުންގެ މައްސަލަތައް ތަހުގީގުކުރަން އޮންނަ ތަނަކަށް ވާއިރު، ކުށްތަކަށް ތުހުމަތު ކުރެވޭ މީހުން ވެސް ތިބީ އެ މުއައްސަސާގައި ކަމަށެވެ.\n"ތަހުގީގު ކުރާ މީހުންނާއި ކުށްކުރާ މީހުން އެކައްޗަކަށްވީމަ ވަރަށް ނުރައްކާތެރި ހާލަތަކަށް ގައުމު ގޮސްފައި މިވަނީ. ވަރަށް ސީރިއަސް ހާލަތަކަށް ރާއްޖެ ވެއްޓިފައި މިވަނީ،" އޭނާ ވިދާޅުވި އެވެ.\nއެމްޑީޕީން ރޭ ބޭއްވި ހިނގާލުން ފަށަން އުޅުނިއިރު ފުލުހުން ހުރަސް އަޅަނީ. -- ފޮޓޯ: އަލީ ނާފިޒް/ މިހާރު\nނޫސްވެރިންނާ ވާހަކަދައްކަވަމުން ޝިފާޒު މިއަދު ވިދާޅުވީ އޭނާ އުޅުއްވަނީ ފިއްލަވައިގެން ނޫން ކަމަށާއި ފުލުހުން އަންގާ ކޮންމެ އެންގުމަކަށް ކިޔަމަންވެ ވަޑައިގަންނަވާނެ ކަމަށެވެ. އޭނާ ވިދާޅުވީ ޕޮލިހަށް ހާޒިރުކޮށް ސުވާލުކުރީ އެމްޑީޕީގެ އަހަރީ ދުވަހުގެ ހިނގާލުން ނުބޭއްވުމަށް ފުލުހުން އަންގާފައިވަނިކޮށް އެކަން ރޭވި މައްސަލަ އާއި ޓީވީ ސްޓޭޝަނެއްގައި ދެއްކި ވާހަކަތަކަކާ ގުޅިގެން ކަމަށެވެ.\nއެގޮތުން ގާނޫނާ ހިލާފަށް އަމުރު ކުރަނީ ފުލުހުންގެ ކޮން ބައެއްތޯ އާއި ފުލުހުންގެ ތެރޭގައި ކޮރަޕްޓުވެފައި ތިބީ ކޮން ބައެއްތޯ ފުލުހުން ސުވާލުކުރި ކަމަށް އޭނާ ވިދާޅުވި އެވެ. އަދި އެ ސުވާލުތަކަށް ފުރިހަމައަށް ޖަވާބު ދެއްވައި ބަޔާނެއްގައި ސޮއިކުރެއްވި ކަމަށް އޭނާ ވިދާޅުވި އެވެ.\n"ރައީސް އަބްދުﷲ ޔާމީން، ފުލުހުންނަށް ނިސްބަތްކޮށް އެ ވިދާޅުވީ ފުލުހުންގެ މުއައްސަސާއަކީ ކޮރަޕްޓްވެފައިވާ މުއައްސަސާއެއް ކަމާއި ސިޔާސީ ވެރިންގެ ނުފޫޒު އޮތް ކަމަށް، އެހެންވީމަ އެކަން ތަހުގީގު ކުރަން ފެއްޓެވި ކަމުގެ ސިގްނަލެއް ލިބުނީ. އެއީ ވަރަށް ބޮޑު ކުރިއެރުމެއް އަޅުގަނޑުމެންނަށް ލިބުނު،" ޝިފާޒު ވިދާޅުވި އެވެ.\nއެމްޑީޕީގެ ސެކެރެޓަރީ ޖެނެރަލް އަނަސް އަބްދުއްސައްތާރު ވިދާޅުވީ އެމްޑީޕީއަށް 11 އަހަރުވުމާ ގުޅިގެން ބޭއްވި ހިނގާލުމުގެ މައުލޫމާތު ފުލުހުންނަށް ދީފައިވާނެ ކަމަށެވެ. އަދި އެމްޑީޕީ ހިނގާލުން ހުއްޓުވީ ފުލުހުންގެ އިދާރާ ސިޔާސީ ނުފޫޒަށް ދީއްލާލައިގެން ކަމަށް ވެސް އޭނާ ވިދާޅުވި އެވެ.\nއަނަސް ވިދާޅުވީ ހިނގާލުން ބާއްވާނެ ގޮތެއް ކަނޑައެޅުމުގެ އިހްތިޔާރު އިންތިޒާމުކުރާ ފަރާތަށް ގާނޫނުން ލިބިދީފައިވާއިރު، ހިނގާލުން ކުރިއަށް ދާނެ މަގުތައް ވެސް ފުލުހުންނަށް އަންގާފައިވާނެ ކަމަށެވެ. އެހެންވެ ގާނޫނާ ހިލާފަށް ހިނގާލުން ހުއްޓުވަން އަމުރުކުރި ފުލުހުން ޒިންމާވާން ޖެހޭނެ ކަމަށް އޭނާ ވިދާޅުވި އެވެ.\nއިދިކޮޅު އެމްޑީޕީން ރޭ ބާއްވަން އުޅުނު ހިނގާލުން ފެށުމާ އެކު ފުލުހުން ހުރަސް އަޅައި ހުއްޓުވުމުން އެއްވުމެއްގެ ގޮތުގައި ވަނީ އެ ހަރަކާތް ކުރި އަށް ގެންގޮސްފަ އެވެ. ނަމަވެސް އެއްވުމާ ގުޅިގެން އެއްވެސް މީހަކު ހައްޔަރުކޮށްފައެއް ނުވެ އެވެ.\nއެއްވެ އުޅުމަކީ ގާނޫނުއަސާސީ އަދި އެއްވެ އުޅުމުގެ ގާނޫނުން ލިބިދޭ ހައްގަކަށް ވިޔަސް ފުލުހުން ފަހަކަށް އައިސް އެ ފުރުސަތެއް ނުދެ އެވެ. މީގެ އިތުރުން، ޕާޓީތަކުގެ ޖަލްސާ ބާއްވަން އެއްވެސް ތަނެއް ދޫ ނުކުރާ ކަމުގެ ޝަކުވާ ވެސް ވަނީ ބޮޑުވެފަ އެވެ.\nއިތުރު ލިޔުންތައް އެމްޑީޕީ މުޒާހަރާ ޕޮލިސް އެމްޑީޕީ މުޒާހަރާ މެމްބަރު އިމްތިޔާޒް ފަހުމީ އެމްޑީޕީގެ ނައިބު ރައީސް މުހައްމަދު ޝިފާޒް


Hahahaaa... Beluntherin moya hadhaifi – Iru\nސަމާ·5ޖުލައި 2020\nބައެއް ފިލުމުތަކުގައި ދައްކުވައިދޭ މަންޒަރުތަށްފެނި އެތަނަކަށް ދަތުރުކޮށް ހަމަލޮލުން ބަލާލުމުގެ ޝައުގުވެރިކަން އުފެދެއެވެ. ރީތި ސުނޯ ޕާރކުތަކާއި ބަގީޗާތަށް އެތަނަކުން ފެނުމުން އެފިލުމެއްގައި އެދައްކުވައިދޭ ޤައުމަކަށް ނުވަތަ ސްޓޭޓަކަށް ޗުއްޓީއެއް ހޭދަކޮއްލުމަށް ހިގައިދާނަމޭ ހިތަށް އަރައެވެ. އެހެން ނަމަވެސް ހަޤީޤަތަކީ ކޮންމެ ފިލުމެއްގައި އެދައްކުވަދެނީ އެފިލުމެއްގައި ބުނެދޭ ލޮކޭޝަނެއް ނޫނެވެ. މިލިޔުމުގައި މިބަލާލަނީ އެގޮތަށް ބެލުންތެރިން މޮޔަ ހައްދާފައިވާ ބައެއް ފިލުމުތަކަށެވެ.\nހަމް ދިލް ދޭ ޗުކޭ ސަނަމް\nމިއީ ނަވާރަ ސަތޭކައިގެ ފަހުކޮޅު ބެލުންތެރިންގެ ސަމާލުކަން ލިބިގެންދިޔަ ފިލުމެކެވެ. ފިލްމުގެ ދެބައިކުޅަ އެއްބައިގައި ނަންދިނީ(އައިޝްވާރިޔާ) އަދި ވަންރާޖު (އަޖޭ) ހޭދަކޮއްފައިވަނީ ފިލުމުގައި ބުނާގޮތުންނަމަ އިޓަލީގައެވެ. އެއީ ސަމީރު (ސަލްމާން ޙާން) އަކީ ފިލުމުގައި އިޓަލީގައި ދިރިއުޅޭ މީހެކެވެ. ނަންދިނީ އަދި ވަންރާޖު އިޓަލީއަށް ދަނީ ސަމީރު ހޯދުމަށެވެ. އެހެން ނަމަވެސް ހަޤީޤަތަކީ އިޓަލީގައި ކަމަށްބުނެ ކުޅެފައިވާ މަންޒަރުތަށް ނަގާފައިވަނީ އިންޑިއާގައިކަމެވެ.\nޔޭ ޖަވާނީ ހޭ ދިވާނީ\nމިފިލުމުގައިވެސް ދައްކުވައިދެނީ މަނާލީގެ މަންޒަރުތަކެކެވެ. އެކަމަކު މަނާލީއޭބުނެ އަސްލު ދައްކާފައިވަނީ ގުލްމާގުގެ މާހައުލެވެ. ޖުއްމު ކަޝްމީރުގެ ކުރީގެ ޗީފު މިނިސްޓާރ އުމަރު އަބްދުއްﷲ ކުރެއްވި ޓްވީޓެއްގައިވެސް މިކަން ފާހަގަކޮއްފައިވެއެވެ. މިފަދަ މަންޒަރުތަކުގެ ސަބަބުން ބެލުންތެރިން އެތަންތަނަށް އައުމަށް ޝައުޤުވެރިވާ ކަމަށާއި އެކަމަކު ހަޤީޤަތުގައި އެ ދައްކުވައިދެނީ މަނާލީ ނޫންކަމަށްބުނެ #YJHD އަށް ކޮއްފައިވާ ޓްވީޓުގައި ބުނެފައިވެއެވެ. އަދި ފިލުމުން ދައްކުވައިދެނީ ގުލްމާގުގެ ފައްޅިތަކާއި އެތަނުގެ ސުޕެން ރިސޯރޓުގެ މަންޒަރުތަށްކަން ބެލުނެތެރިންނަށް އުމަރު އަބްދުއްﷲ ވަނީ ޔަގީން ކޮއްދީފައެވެ.\nމިއީ އިންޑިއާގެ ފިރިހެނަކާއި ޕާކިސްތާކުގެ އަންހެން ކުއްޖަކާ ދެމެދު އުފެދޭ ލޯބީގެ ވާހަކައަކަށް ތައްޔާރުކޮއްފައިވާ މަޝްހޫރު އެކްޓަރ ޝާހުރުކުޙާންގެ ފިލުމެކެވެ. މިފިލުމުގައި ޕާކިސްތާނުގެ ގޮތުގައި ދައްކުވައިދީފައިވާ މަންޒަރުތަކަކީވެސް ބެލުންތެރިންގެ ލޮލުގައި އަޅުވާފައިވާ އަދުނެކެވެ. ފިލުމުގައި ހަރަކާތްތެރިވާ ޒާރާ (ޕުރިތީ)ގެ ޕާކިސްތާނުގައި ހުންނަ ގޭގެ ގޮތުގައި ދައްކުވައިދީފައިވަނީ ޕަތައުޑީ ޕެލަސްއެވެ. އަދި ކޯޓުގެ މަންޒަރުތަށް ނަގާފައިވަނީ އަމްރިތުސަރުގެ ކަލްސާ ކޮލެޖުގައެވެ.\nރާނާ ކައިވެނި ކޮށްފި\nމިފިލުމަކީވެސް މުޅި ފިލުމުކަހަލަ ގޮތަކަށް ޗެންނާއީގެ ރަމޭޝްވަރަމުގެ މަންޒަރުތަށް ދައްކުވައިދޭ ފިލުމެކެވެ. އެހެން ނަމަވެސް ހަޤިޤަތަކީ މި ފިލުމުނަގާފައިވަނީ ޕުނާގެ ކައިރީގައި އޮންނަ ވާއިގެ ދޮމް ޑަމް ލޭކުސައިޑުގައެވެ.\nމީ މިފަދައިން އޮޅުވާލައިގެން ނަގާފައިވާ މަދު ފިލްމެއްގެ ވާހަކައެވެ. މިނޫނަސް ބެލުންތެރިން މޮޔަ ހައްދާފައިވާ ފިލްމްތަށް ދުނިޔޭގެ އެބަހުއްޓެވެ. އަދި ހަމަ އެހެންމެ މީ ހަމައެކަނި ބޮލީވުޑްގައި ކުރާ ކަމެއްވެސް ނުމެ ނޫންމެއެވެ.\nލިޔާނެއެއްޗެއްނެތީމަ ދުފާއެއްޗެތީގެވާހަކަވެސް ލިޔެވިދާނެހަމަ ސަޅިކޮށް.


Roadhaige naseyhai: Haaru keun - AO News\nރޯދައިގެ ނަޞޭޙަތް: ހާރު ކެއުން\nރޯދަ އަށް ހުރުމަށް ހާރު ކެއުމަކީ ޝަރްޠެއް ނޫނެވެ. އެހެންނަމަވެސް ވަރަށް ބޮޑަށް އެދެވިގެންވާ ކަމެކެވެ. ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (تسحروا فإن في السحور بركة) މާނައަކީ: “ތިޔަބައިމީހުން ހާރު ކާހުށި ކަމެވެ. ހަމަކަށަވަރުން ހާރު ކެއުމަކީ ބަރަކާތްތެރި ކަމެކެވެ.”\nރޯދަވެރިޔާ ހާރުކެއުން އެއީ ސުންނަތްވެގެންވާ ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ” تَسَحَّرُوا فَإِنَّ فِي السَّحُورِ بَرَكَة” (رواه البخاري ومسلم) މާނައީ: “ތިޔަބައިމީހުން ހާރު ކާށެވެ. ފަހެ ހަމަކަށަވަރުން ހާރުކެއުމުގައި ބަރަކާތްތެރި ކަމެއްވެއެވެ.”\nއަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.(إِنَّ فَصْلَ مَا بَيْنَ صِيَامِنَا وصِيَامِ أَهْلِ الْكِتَابِ أَكْلَةُ السَّحَر) (رواه مسلم) މާނައީ: “އަހަރެމެންގެ ރޯދައާއި ފޮތުގެ އަހުލުވެރިންގެ (އެބަހީ؛ ޔަހޫދީންނާއި ނަޞާރާއިންގެ) ރޯދައާއި ދެމެދުގައިވާ ތަފާތަކީ ހާރުކެއުމެވެ.”އަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “السَّحُورُ أَكْلُهُ بَرَكَةٌ فَلاَ تَدَعُوهُ، وَلَوْ أَنْ يَجْرَعَ أَحَدُكُمْ جُرْعَةً مِنْ مَاءٍ، فَإِنَّ اللهَ وَمَلاَئِكَتَهُ يُصَلُّون عَلَى الْمُتَسَحِّرِين” (رواه أحمد، وحسنه الألباني) މާނައީ: “ހާރަކީ ބަރަކާތް ލިބިގެންވާ ކެއުމެކެވެ. އެހެންކަމުން އެކަން ދޫކޮށް ނުލާށެވެ. އެއީ ހަމައެކަނި ފެން ކޯވަރެއް ބޯލުން ކަމުގައި ވިޔަސްމެއެވެ. ފަހެ ހަމަކަށަވަރުން ﷲ ގެ ރަޙުމަތް ހާރުކާ މީހުންގެ މައްޗަށް ހުއްޓެވެ. އަދި އެއިލާހުގެ މަލާއިކަތުންވެސް އެބައިމީހުންނަށް ރަހުމަތް ލެއްވުމަށް އެދި ދުޢާކުރެއެވެ.”\nހާރުކެއުން ލަސްކޮށްލުންވެސް ސުންނަތްވެގެންވެއެވެ. عَنْ أَنَسِ بْنِ مَالِكٍ، أَنَّ زَيْدَ بْنَ ثَابِتٍ، حَدَّثَهُ: ” أَنَّهُمْ تَسَحَّرُوا مَعَ النَّبِيِّ صَلَّى اللهُ عَلَيْهِ وَسَلَّمَ، ثُمَّ قَامُوا إِلَى الصَّلاَةِ، قُلْتُ: كَمْ بَيْنَهُمَا؟ قَالَ: قَدْرُ خَمْسِينَ أَوْ سِتِّينَ “، يَعْنِي آيَةً (رواه البخاري) އަނަސް ރަޟިޔަ ﷲ ޢަންހު ޒައިދު ބުނު ޘާބިތުގެ އަރިހުން ރިވާކުރައްވާފައިވެއެވެ. އެކަލޭގެފާނު ވިދާޅުވިއެވެ. މާތް ނަބިއްޔާ ޞައްލަ ﷲ ޢަލައިހި ވަސައްލަމަ ތިމަންމެންނާއެކުގައި ހާރު ފަރީއްކުޅުވިއެވެ. އެއަށްފަހު ނަމާދު ކުރެއްވުމަށް ތެދުވެވަޑައިގަތެވެ. އަނަސްގެފާނު ވިދާޅުވިއެވެ. ތިމަންކަލޭގެފާނު ސުވާލުކުރެއްވީމެވެ. ހާރު ކޭންބެއްލެވުމާއި ބަންގިޔާ ދެމެދުގައިވީ ކިހާ ވަގުތުކޮޅެއް ތޯއެވެ؟ ވިދާޅުވިއެވެ. ފަންސާހަކަށް ނުވަތަ ފަސްދޮޅަހަކަށް އާޔަތް ކިޔައިލެވޭހާ ވަގުތުކޮޅެކެވެ.\nއަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. “لاَ تَزَالُ أُمَّتِي بِخَيْرٍ مَا عَجَّلُوا الإِفْطَارَ وَأَخَّرُوا السُّحُورَ” (رواه أحمد) މާނައީ: “ރޯދަވީއްލުން އަވަސްކޮށް އަދި ހާރުކެއުން ލަސްކުރާހާ ހިނދަކު ތިމަން ކަލޭގެފާނުގެ އުއްމަތް ހެއުކަމުން ފިލައި ނުދާނެއެވެ.”\nމި ލިޔުމަށް މަޢުލޫމާތު ނަގާފައިވަނީ ޝާފިޢުޑޮޓްއެމްވީ އަދި ޑރ. އިޔާޟް އަބްދުއްލަތީފް ލިޔުއްވާފައިވާ ލިޔުމަކުންނެވެ.


ކޮވިޑްގެ ބިރުވެރިކަމަށް އިންޑިޔާ ވެއްޓުނު ގޮތް\nމަރުކަޒީ ސަރުކާރުގެ ބަހާއި އަަމަލު ދިމަލެއް ނުވޭ\nއެތައް އަހަރެއް ކުރިންވެސް ފެއިލްވެފައިވާ ސިއްހީ ނިޒާމުގެ ހަގީގީ ކުލަ އަދި ކިރިޔާ ފެނުނީ\nހާލަތު ގޯސްވީ އެކަށޭނަ މިންވަރަށް ރައްކާތެރިވުމުގެ ފިޔަވަޅު ނޭޅުމުން\n6 މެއި 2021 | ބުރާސްފަތި 17:20\nއިންޑިއާގައި ކޮވިޑް-19 ބަލިމީހުންނަށް ފަރުވާދެނީ\nމިހަފުތާގެ ހޯމަ ދުވަހު އިންޑިއާ ސަރުކާރުގެ އޮފިޝަލަކު ވަނީ އިންޑިއާގެ އެއްވެސް ސަރަހައްދެއްގައި އޮކްސިޖަން މަދުވެގެން ނޫޅޭކަމަށް ވިދާޅުވެފައެވެ. ނަމަވެސް މި އޮފިޝަލު ނޫސްވެރިންނާއި ވާހަކަދައްކަވަމުން ގެންދެވިއިރު، ދިއްލީ އާއި އިންޑިއާގެ އެކި ހިސާބުތަކުގެ ހޮސްޕިޓަލްތަކުން ދިޔައީ އޮކްސިޖަން ހުސްވެ އެތައް ބައެއްގެ ފުރާނަ ނުރައްކަލަށް ހުށައެޅެމުންދާތީ އޮކްސިޖަން ފޯރުކޮށްދިނުމަށް އާދޭސްކުރަމުންނެވެ. ހޮސްޕިޓަލެއްގެ ޗީފް ޑޮކްޓަރު ވަނީ ކުޑަކުދިންނަށް ފަރުވާނުދެވި މަރުވެދާނެތީ ހުރިހާ ޑޮކްޓަރުންނާއި ނަރުހުންގެ "މޭ އޮތީ އަނގައިގައި" ކަމަށް ބުނެފައެވެ.\nއެހެންނަމަވެސް އިންޑިއާގެ މައި ސަރުކާރުން ދަނީ ތަކުރާރުކޮށް ބުނަނީ އެގައުމުގައި އޮކްސިޖަން އެބަހުރިކަމަށެވެ. އޮކްސިޖަން ލިބުމުގައި އެއްވެސް ދަތިކަމެއް ނެތްކަމަށެވެ. އިންޑިއާގެ ހޯމް މިނިސްޓްރީގެ އިސް އޮފިޝަލަކު ވަނީ އޮކްސިޖަން އެބަހުރި ކަމަށާއި، ދަތިކަމާ ކުރިމަތިލާން ޖެހެނީ އެކި ސަރަހައްދުތަކަށް އޮކްސިޖަން އުފުލުމުގައި ކަމަށް ވިދާޅުވެފައެވެ. އަދި ހޮސްޕިޓަލްތަކުން "އޮކްސިޖަން ބޭނުން ކުރާއިރު، އެކަށޭނަ ގޮތުގައި ބޭނުން ކުރުމަށް" ވަނީ އެދިފައެވެ. ކަނޑައެޅިފައިވާ "އުސޫލުގެ" ދަށުން ހުރިހާ ބަލިމީހުންނަށް އޮކްސިޖަން ދެވޭނެހެން އޮކްސިޖަން ބޭނުންކުރުމަށް ވަނީ ގޮވާލާފައެވެ.\nސަރުކާރުން މިގޮތަށް ވާހަކަ ދައްކަމުންދާއިރު، އިންޑިއާގެ ޑޮކްޓަރުން ދަނީ އެމީހުން އޮކްސިޖަން ބޭނުން ކުރަނީ ކޮންމެހެން ބޭނުންވާ ބަލިމީހުންނަށްކަން ތަކުރާރުކޮށް ބުނަމުންނެވެ. އަދި ކަމުގެ މާހިރުން ދަނީ އިންޑިއާ އަށް ދިމާވެގެން މިއުޅެނީ ހަމައެކަނި އޮކްސިޖަން ނުލިބުމުން ދިމާވެގެން އުޅޭ މައްސަލައެއް ނޫންކަމަށް ބުނަމުންނެވެ. މާހިރުން ބުނާގޮތުން އިންޑިއާގެ ކޮވިޑް-19ގެ ހާލަތު މިހާހިސާބަށް ދާންޖެހުނީ އެގައުމުގެ މައި ސަރުކާރާއި، ސްޓޭޓްތަކުގެ ސަރުކާރުތަކުން ކޮވިޑަށް ރައްކާތެރިވެ ކޭސްތައް ކޮންޓްރޯލް ކުރުމަށް އެކަށޭނަ ފިޔަވަޅުތަކެއް ނޭޅުމުންނެވެ.\nއިންޑިއާ - ބީބީސީ\nއިންޑިއާގެ ހާލަތު ގޯސްވެދާނެ ކަމުގެ އިންޒާރު މާހިރުން ވަނީ އެތައް ފަހަރެއްގެ މަތިން ދީފައެވެ. ފާއިތުވި ނޮވެމްބަރު މަހު އިންޑިއާގެ ޕާލިމެންޓްރީ ސްޓޭންޑިން ކޮމިޓީ އޮން ހެލްތުން ވަނީ އެގައުމުގައި ހުރި އޮކްސިޖަންގެ ސަޕްލައި މަދުކަމަށާއި، ރައްޔިތުންނަށް ފަރުވާދޭނެ އެކަށޭނަ އަދަދެއްގެ ހޮސްޕިޓަލް އެނދުވެސް ނެތް ކަމަށް ބުނެފައެވެ. އަދި މިއަހަރުގެ ފެބްރުއަރީ މަހު އިންޑިއާއަށް ކޮވިޑްގެ ބޮޑު ރާޅެއް އައިސްދާނެ ކަމަށް މާހިރުން އިންޒާރުދިން އިރު، މާޗު މަހުގެ ކުރީކޮޅު ސައިންސްވެރިން ވަނީ އިންޑިއާގައި ކޮވިޑްގެ ނުރައްކާތެރި ވޭރިއަންޓެއް އުޅޭކަމުގެ އިންޒާރު ސަރުކާރަށް ދީފައެވެ.\nއެކަމަކުވެސް ކުރިކަމެއް ނެތެވެ. ސަރުކާރުން ކޮވިޑް ކޮންޓްރޯލްކުރުމަށް ޚާއްސަ ފިޔަވަޅުތަކެއް އަޅާފައި ނުވާއިރު، ސަރުކާރަށް ތުހުމަތުކޮށް ދައްކާ ވާހަކަތަކަށް ރައްދު ދީފައެއް ވެސް ނުވެއެވެ. އެހެންކަމުން އިންޑިއާގެ ހާލަތު ގޯސްވެގެން ދިޔައީ ކިހާ ހިސާބަކުންތޯ ވަނީ ސުވާލު އުފެދިފައެވެ.\nމިއަހަރު ފެށިގެން ޖެނުއަރީ އަދި ފެބްރުއަރީ މަހަށް އެޅުނު އިރު އިންޑިޔާގެ ހާލަތު ރަނގަޅެވެ. އިންޑިއާގެ ކޮވިޑްގެ ކޭސްތައް ވަނީ ފާއިތުވި އަހަރުގެ ސެޕްޓެމްބަރު މަހުން ފެށިގެން ރިޕޯޓްކުރަމުން ދިޔަ 90،000ށް ވުރެ މަތީގެ ކޭސްތައް އޭރު 20،000ށް ވެއްޓުނެވެ. އެއާއެކު ބޮޑުވަޒީރު ނަރެންދްރަ މޯދީ ވަނީ އިންޑިއާއިން ކޮވިޑް-19ގެ މައްޗަށް ކުރިހޯދާފައިވާކަން އިއުލާނު ކުރައްވައިފައެވެ. އަދި އެގައުމުގައި މީހުން އެއްވެ އުޅޭ ހުރިހާ ތަނެއް އަލުން ހުޅުވާލިއެވެ. މިއާއިއެކު ރައްޔިތުންގެ މެދުގައި ކޮވިޑަށް އޮތް ބިރުވެރިކަން ގެއްލި، އާންމު ތަންތަނަށް އެންމެ އުޅޭ މީހުންގެ އަދަދު އިތުރުވެގެން ދިޔައެވެ. ކޮވިޑުން ރައްކާތެރިވުމަށް ކުރަންޖެހޭ ކަންތަކުގެ މަތިން ރައްޔިތުން ހަނދާން ނެތުނެވެ.\nމާސްކު އެޅުމަށް ބޮޑުވަޒީރު މޯދީ ރައްޔިތުންނަށް ހަނދާންކޮށްދެއްވި ނަމަވެސް އެމަނިކުފާނު އެކަން ކުރައްވާފައި ވަނީ ފަސް ސްޓޭޓެއްގައި ކުރިއަށް ދިޔަ ކެމްޕެއިން ޖަލްސާތަކެއްގައި މާސްކު ނާޅުއްވާ ވާހަކަ ދައްކަވަމުންނެވެ. މިފަދަ ބޮޑެތި އެއްވުންތަކުގައި މޯދީގެ ގިނަ އަދަދެއްގެ މިނިސްޓަރުންވެސް މާސްކު ނާޅުއްވާ ވާހަކަދައްކަވާ މަންޒަރުތައް ވަނީ ފެނިފައެވެ. އަދި އިންޑިއާގެ ހިންދޫ ދީނުގެ ކުމްމޭލާ ފެސްޓިވަލް ކުރިއަށް ގެންދިއުމުގެ ހުއްދަ ދީފައިވާއިރު، މިއީ އެތައް މިލިއަން ބަޔަކު ބައިވެރިވާ ފެސްޓިވަލެކެވެ. މި ފެސްޓިވަލް ވެސް ކުރިއަށް ގެންގޮސްފައި ވަނީ މާސްކު އެޅުމެއް ނެތި، ގައިދުރުކަން ހަދާން ނައްތާލައިގެންނެވެ.\nސިއްހީ މާހިރުން ބުނަނީ ސަރުކާރުން ދައްކަމުންދިޔަ ވާހަކަތަކާއި އަމަލުކުރަމުން ދިޔަ ގޮތުގައި ހާސް ތަފާތު ހުރިކަމަށެވެ. ކޮވިޑްގެ ދެވަނަ ރާޅު އަންނަތަން ސަރުކާރަށް ނުފެނުނު ކަމަށާއި ރައްކާތެރިކަން ކަށަވަރުކޮށް އެކަން ފާހަގަކުރަންފެށީ މާއަވަހަށް ކަމަށެވެ. މިހާ ހިސާބުން އިންޑިއާގެ ކޮވިޑްގެ ހާލަތު ގޯސްވީ މިހެންވެގެންނޭ ކިޔާފައި ނިންމާލެވޭކަށްވެސް ނެތެވެ. އެގައުމުގެ ސަރުކާރުގެ ތަފާސްހިސާބުތަކަށް ބަލާލުމުން ސަރުކާރުން ސިއްހީ ނިޒާމަށް އަޅާނުލައި ދޫކޮށްލާފައިވާ މަންޒަރު ފެނިގެންދެއެވެ. ސިއްހީ ނިޒާމަށް އެކަށޭނަ މިންވަރަށް ޚަރަދުކޮށްފައި ނުވާކަން ފެނެއެވެ.\nހޮސްޕިޓަލްތަކުން ފަރުވާނުލިބި މަގުމަތީގައި މީހުން މަރުވަމުންދާ މަންޒަރަކީ މިހާރު އިންޑިއާގެ ސިއްހީ ނިޒާމުގެ ހަގީގީ މަންޒެރެވެ. އެމަންޒަރުތަކުން ދައްކައިދެނީ ގައުމުގެ ސިއްހީ ނިޒާމު އެއްކޮށް ފެއިލްވެފައިވާ ތަނެވެ. ބައެއް މާހިރުން ބުނާ ގޮތުން އިންޑިއާގެ ސިއްހީ ނިޒާމު މި ހާލަތުގައި އޮންނަތާ އެތައް ޒަމާނެއް ވެއްޖެއެވެ. ސިއްހީ ނިޒާމުގެ ހަގީގީ ކުލަ މުއްސަނދިންނަށާއި މެދު ފަންތީގެ މީހުންނަށް މިފެންނަނީ އަދި ކިރިޔާއެވެ. މުއްސަނދިންނަށް ޕްރައިވެޓް ހޮސްޕިޓަލްތަކުން ފަސޭހަކަމާއިއެކު ބޭސްފަރުވާ ލިބޭތީ ހަގީގީ މަންޒަރު ހޯދަން އެމީހުން މަސައްކަތް ކޮށްފައި ނުވާކަމަށް މާހިރުން ބުނެއެވެ.\nއެމީހުން ބުނަނީ އިންޑިއާގެ ސިއްހީ ނިޒާމު މިގޮތުގައި އެތައް އަހަރެއްވެފައި ވުމުން ދާދިފަހުން ތައާރަފްކުރެވިގެން ދިޔަ ހެލްތު އިންޝޫރެންސް ޕެކޭޖުތަކާއި ސަބްސިޑީސް ތަކުން ފައިދާއެއް ނުކުރާނެ ކަމަށެވެ. ފާއިތުވެދިޔަ އަހަރުތަކުގެ ތެރޭގައި އިންޑިއާގެ ސިއްހީ ނިޒާމު ތަރައްގީކުރުމަށް ބޭނުންވާ ސާމާނާއި ހޮސްޕިޓަލްތަކުގެ އިތުރުން ސްޓާފުން ހޯދުމަށްވެސް ސަރުކާރުތަކުން މަސައްކަތްކޮށްފައި ނުވާކަމަށް ގިނަ ބަޔަކު ދަނީ ފާހަގަކުރަމުންނެވެ.\nފާއިތުވި ހަ އަހަރު އިންޑިއާއިން ސިއްހީ ނިޒާމަށް ޚަރަދުކޮށްފައި ވަނީ އެގައުމުގެ ޖީޑީޕީގެ ނިސްބަތުން އެންމް 3.6 އިންސައްތައެވެ. މިއީ ބްރިކްސްގެ ފަސް ގައުމުގެ ތެރެއިން އެންމެ ދަށް އަދަދެވެ. ބްރެޒިލުން އެގައުމުގެ ޖީޑީޕީގެ ނިސްބަތުން 9.2 އިންސައްތަ ސިއްހީ ނިޒާމަށް ޚަރަދުކޮށްފައިވާއިރު، ސައުތު އެފްރިކާއިން ޚަރަދުކޮށްފައި ވަނީ ޖީޑީގެ ނިސްބަތުން 8.1 އިންސައްތައެވެ. އަދި ރަޝިއާއިން 5.3 އިންސައްތަ ޚަރަދުކޮށްފައިވާއިރު، ޗައިނާއިން ޚަރަދުކޮށްފައި ވަނީ ޖީޑީޕީގެ ނިސްބަތުން އެންމެ ފަސް އިންސައްތައެވެ.\nތަރައްގީވެފައިވާ ގައުމުތަކުން އެގައުމުތަކުގެ ސިއްހީ ނިޒާމަށް ޖީޑީޕީގެ ނިސްބަތުން ޚަރަދުކުރާ މިންވަރަށް ބަލާއިރު، 2018 ވަނަ އަހަރު އެމެރިކާއިން ވަނީ ޖީޑީޕީގެ ނިސްބަތުން 16.9 އިންސައްތަ ޚަރަދުކޮށްފައެވެ. ޖަރުމަނުން 11.2 އިންސައްތަ ޚަރަދުކޮށްފައިވާއިރު، ސްރީލަންކާ އާއި ތައިލޭންޑުންވެސް ވަނީ އިންޑިއާ އަށް ވުރެ ގިނައިން ސިއްހީ ނިޒާމަށް ޚަރަދުކޮށްފައެވެ. ސްރީލަންކާ އިން އެގައުމުގެ ޖީޑީޕީގެ ނިސްބަތުން 3.76 އިންސައްތަ ޚަރަދުކޮށްފައިވާއިރު، ތައިލޭންޑުން ވަނީ ޖީޑީޕީގެ ނިސްބަތުން 3.79 އިންސައްތަ ޚަރަދުކޮށްފައެވެ.\nއިންޑިއާގެ ކޮންމެ 10،000 މީހަކަށް ފަރުވާދޭން ތިބީ 10ށް ވުރެ މަދު ޑޮކްޓަރުންނެވެ. ބައެއް ސްޓޭޓްތަކުގައި މި އަދަދު ފަހަކަށްވެސް ނާރައެވެ.\nކޮވިޑް އިންޑިޔާ - ރޮއިޓަރސް\nމިދިޔަ އަހަރު އިންޑިއާއަށް ކޮވިޑްގެ ފުރަތަމަ ރާޅު ކުރިމަތުލުމަށް ފަހު ދެވަނަ ރާޅަކަށް ކުރިމަތިލުމުގެ ތައްޔާރީތަކާމެދު އެކަމަށް ޚާއްސަ އެތައް ކޮމެޓީއަކުން މަޝްވަރާތައް ކުރިއަށް ގެންގޮސްފައިވެއެވެ. އެކަމަކު ހޮސްޕިޓަލް އެނދާއި އޮކްސިޖަން ނުލިބުމުގެ މައްސަލަތަކާ މިއަދު ކުރިމަތިލާން ޖެހުމުން މިކަންތައް ދިރާސާކުރާ މާހިރުން މިހާރު ތިބީ ހައިރާންވެފައެވެ.\nމަހާރަޝްތްރާ ސްޓޭޓްގެ ކުރީގެ ހެލްތު ސެކްރެޓަރީ މަހޭޝް ޒަގާޑެ ވަނީ އިންޑިއާ އަށް ކުރިމަތިވި ކޮވިޑްގެ ފުރަތަމަ ރާޅުގެ އަސަރު ދަށްވަމުން ދިޔަ އިރު، ބަލިން ރައްކާތެރި ވެވުނީ ކަމަށް ދުށުމުގެ ބަދަލުގައި ދެވަނަ ރާޅަކަށް ތައްޔާރުވުމަށް އޮކްސިޖަންގެ ސަޕްލައި ރައްކާކޮށް ކޮވިޑަށް ފަރުވާކުރުމަށް ބޭނުންކުރާ ރެމްޑެސްވިއަރ ބޭސް އުފެއްދުން އިތުރުކުރަން ޖެހޭނެކަމަށް ވިދާޅުވެފައެވެ.\nހޮސްޕިޓަލްތަކުން ޑިމާންޑުކުރާ ވަރަށް އޮކްސިޖަން އުފައްދާކަމަށާއި ދިމާވެގެން އުޅެނީ އޮކްސިޖަން އެއްތަނުން އަނެއް ތަނަށް ގެންދިއުމުގެ މައްސަލަކަމަށް އޮފިޝަލުން ބުނާއިރު، މާހިރުން ދަނީ މިމައްސަލައަކީ މާކުރިން ހައްލުކުރަން ޖެހިފައި އޮތް މައްސަލައެއް ކަމަށް ބުނެ ސަރުކާރަށް ފާޑުކިޔަމުންނެވެ. އިންޑަސްޓްރީ ތަކުގައި އޮކްސިޖަން ބޭނުންކުރުން ހުއްޓާލައި މިހާރު ސަރުކާރުން ހާއްސަ ރޭލުތަކެއްގައި އެއް ސްޓޭޓުން އަނެއް ސްޓޭޓަށް އޮކްސިޖަން ފޯރުކޮށްދިނުމުގެ މަސައްކަތް ކުރާއިރު، މި މައްސަލައަށް ހައްލެއް ލިބުމުގެ ކުރިން އެތައް ބަޔަކު ވަނީ މަރުވެފައެވެ.\nއޮކްސިޖަން ސަޕްލައި ދަށްވުމުގެ ސަބަބުން ކަޅު ބާޒާރުގައި ބޮޑު އަގެއް ދީފައި އޮކްސިޖަން ޓޭންކު ގަނެ އެއަށް އޮކްސިޖަން އަޅަން އެތައް ގަޑި އިރު ކިއުގައި ތިބޭ މީހުން އިންޑިއާގައި މިހާރު ގިނައެވެ. އާއިލާތަކަށް ބޭނުންވާ އޮކްސިޖަނާއި ބޭހަށް ކަޅުބާޒާރުގައި އެތައް ހާސް ރުޕީސް ދަނީ ޚަރަދުކުރަމުންނެވެ.\nބޭސް އުފައްދާ ކުންފުނިތަކުން ވަނީ މިއަހަރުގެ ޖެނުއަރީ އަދި ފެބްރުއަރީ މަހު ބޭހަށް އޮތް ޑިމާންޑް ވަރަށް ބޮޑަށް ދަށަށް ދިޔަކަމަށާއި ސަރުކާރުން ކުރީބައިގައި ބޭހަށް އޯޑަރު ޖެހި ނަމަ ބޭސް އުފައްދައި ރައްކާކުރުމުގެ ފުރުސަތު ލިބިގެން ދިޔައީސް ކަމަށް ބުނެފައެވެ. އަދި މިހާރު ބޭހަށް އޮތް ޑިމާންޑް އިންތިހާހަށް މަތިވުމުން ކުއްލިއަކަށް އެޑިމާންޑާއި އެއްވަރަށް ބޭސް އުފައްދާ ސަޕްލައިކުރަން އުދަނގޫވާނެ ކަމަށް ކުންފުނިތަކުން ބުނެއެވެ.\nއިންޑީއާގެ ކެރެލާ ސްޓޭޓުން ދުރާލާ ކޮވިޑަށް ތައްޔާރުވެފައިވާތީ އެ ސްޓޭޓަށް އޮކްސިޖަން އަދި ބޭހުގެ ދަތިކަމާ ކުރިމަތިލާކަން ނުޖެހުނެއެވެ. އެސްޓޭޓުން ވަނީ އޮކްޓޫބަރު މަހު ކޮވިޑަށް ފަރުވާދޭން ބޭނުންކުރާ އޮކްސިޖަން ރައްކާކުރަން ފަށާފައެވެ. އަދި ކުރިއަށް އޮތްތާގައި ކެރެލާގެ ޕޮޒިޓިވިޓީ ރޭޓް ކުއްލިއަކަށް އިތުރުވެގެން ގޮސްފިނަމަ އަމަލުކުރާނެ ޕްލޭނެއް އެކުލަވާލާފައިވެއެވެ. މިގޮތަށް އެހެން ސްޓޭޓްތަކުން ވެސް ތައްޔާރުވިނަމަ އިންޑިއާގެ ހާލަތު މިހާ ދަށަށް ވެއްޓިގެން ނުދިޔައީސްކަމަށް މާހިރުން ބުނެއެވެ.\nމިއަދުގެ އިންޑިއާ - ބީބީސީ\nމިހާރު އިންޑިއާއިން މިކަމަށް ފިޔަވަޅުތައް އަޅަން ފެށިނަމަވެސް، އެގައުމުގެ ބައެއް ސަރަހައްދުތަކުގައި ބަލި ވަނީ ކޮންޓްރޯލް ނުކުރެވޭ ވަރަށް ފެތުރިފައެވެ. ބައެއް ސަރަހައްދުތަކުގެ ހޮސްޕިޓަލްތައް ފެއިލްވެފައިވާއިރު، މިހާރު މި ބަލި ދަނީ ބައްޔާއި ކުރިމަތިލެވޭ ވަރުގެ ގާބިލްކަން ނެތް އެހެން ސަރަހައްދުތަކަށް ވެސް ފެތުރެމުންނެވެ.\nހަލާކުވެ ވީރާނާވެފައި އޮތް ސިއްހީ ނިޒާމެއް ދެތިން މަސް ދުވަހުގެ ތެރޭގައި ހަދައި ކޮޅަށް ނުޖެހޭނެއެވެ. ކޮވިޑާ ކުރިމަތިލާން އިންޑިއާ އަށް ފެނުނު އެންމެ ރަނގަޅު ގޮތަކަށްވީ ވީހާވެސް އަވަހަކަށް އާބާދީގެ ބޮޑު ބަޔަކަށް ވެކްސިން ޖަހައި ބަލިޖެހިގެން ހޮސްޕިޓަލްތަކަށް ދާންޖެހޭ މީހުންގެ އަދަދު މަދުކުރުމެވެ. ނަމަވެސް އެކަމަށް ރަނގަޅަށް ތައްޔާރުވެވިފައެއް ނެތެވެ.\nސަރުކާރުގެ އަމާޒަކަށްވީ ޖުލައި މަހުގެ ނިޔަލަށް 300 މިލިއަން މީހުންނަށް ވެކްސިން ޖެހުމެވެ. ނަމަވެސް މިހާތަނަށް ވެކްސިންގެ ދެ ޑޯޒް ފުރިހަމަ ކޮށްފައި ވަނީ އެންމެ 26 މިލިއަން މީހުންނެވެ. ފުރަތަމަ ޑޯޒް 124 މިލިއަން މީހުން ޖަހާފައިވާއިރު، ވެކްސިންގެ ސަޕްލައި މިހާރު ވަނީ މަދުވެފައެވެ. ސަރުކާރުން ވެކްސިންގެ ގިނަ އަދަދެއްގެ ޑޯޒްތަކަށް އޯޑަރު ދީފައިވީނަމަވެސް އަމާޒަށް ވާސިލްވާން ބޭނުންވާ އަދަދާއި ގާތް ވެސް ނުކުރެވެއެވެ.\nއިންޑިއާގެ 45 އަހަރުން މަތީގެ 440 މިލިޔަން މީހުންނަށް ވެކްސިން ދޭން ބޭނުންނަމަ އަދި އިތުރު 615 މިލިއަން ޑޯޒް ބޭނުންވެއެވެ. އަދި 18 އަހަރާއި 44 އަހަރާއި ދެމެދުގެ މީހުންނަށް ވެކްސިން ދޭން 1.2 ބިލިއަން ޑޯޒް ބޭނުންވެއެވެ. ވެކްސިން ސަޕްލައި މަދުވުމުން އެގައުމުން މިހާރު ވަނީ ބޭރުގެ އެހެން ގައުމުތަކަށް ވެކްސިން ސަޕްލައި ކުރުން ހުއްޓާލާފައެވެ.\nއިންޑިއާއަކި ދުނިޔޭގެ އެންމެ ބޮޑު ބޭސްފިހާރަ ކަމަށްވާއިރު ޚުދު އިންޑިއާއަށް ބޭހާއި ވެކްސިން ނުލިބިގެން އުޅެން ޖެހުމަކީ ދެން ވަރަށް އެހެން ކަހަލަ އަޖައިބެއް ކަމަށް މާހިރުން ދަނީ ބުނަމުންނެވެ.\n7 މެއި 2021 | ހުކުރު 08:38\nއެކަމަކުވެސް ހަމަ މޯދީވަރެއްނެތިގެން މިއުޅެނީ


Abadhu balivaneetha? Hendhunu fini fenun fenvaraalaa! | Mihaaru\nފެންވެރުމަކީ ހަށިގަނޑަށް ވަރަށް އަރާމު ލިބޭ ކަމެއް\nއަބަދު ބަލިވަނީތަ؟ ހެނދުނު ފިނި ފެނުން ފެންވަރާލާ!\n23 ޑިސެމްބަރ 2016 - 06:584comments\nއަބަދުވެސް ކޮންމެވެސް ކަހަލަ ބައްޔެއްގެ އުނދަގުލެއް ހުރޭ ހެއްޔެވެ؟ މާ ސީރިއަސް ބައްޔެއް ނޫނެވެ. ބައެއް ފަހަރު ކަރުތެރެ ސަކަރާތް ވެގެންނެވެ. އަނެއް ބައި ފަހަރު ނޭފަތަށް އުނދަގޫވާތީ އެވެ. ނުވަތަ ކިބިނހި އެޅޭތީ އެވެ. ނޫން ނަމަ ގައިގައި ވެސް ރިއްސަފާނެ އެވެ.\nއެހެންކަމަށްވާ ނަމަ ތަންކޮޅެއް ވިއްސާރަ ދުވަސް ދުވަހު އޮފީހަށް ސަލާން ބުނަން ވެސް ހުންނާނީ އާދަވެފަ އެވެ. އަދި އަންނަ އަހަރު އުޅެން ޖެހޭނެ ހާލެއް ވެސް ނޭނގެ އެވެ.\nމިފަދަ މައްސަލަތައް ކުރިމަތިވާ މީހުންނަށް އެހީތެރިކަމެއް ލިބިދާނެ މައުލޫމާތުތަކެއް ވަރަށް ފަހުން ކުރި ދިރާސާއަކުން ވަނީ ލިބިފަ އެވެ. ނަމަވެސް އެކަން ވާނީ ކުޑަކޮށް ކެރިގެންނެވެ.\nމިފަދަ ކޫސަނި ބަލިތައް ހުންނަ މީހުންނަށް ސައިންސްވެރިންގެ އިރުޝާދަކީ ކޮންމެ ދުވަހަކު ވެސް ހެނދުނު ފިނިކޮށް ހުންނަ ފެނުން ފެންވަރާލުމެވެ. ފަހަރެއްގައި ފާޚާނާގައި ހޫނު ފެނުން ފެންވަރާލެވެން ވެސް ހުރެދާނެ އެވެ. ނަމަވެސް ހޫނު ފެން ކަމަކު ނުދެ އެވެ. ރަނގަޅީ ހަމަ އާދައިގައި ބޭނުންކުރާ ފިނި ފެނެވެ. ނެދަލެންޑްސްގެ ސައިންސްވެރިން މި ދިރާސާ ކުރުމަށްޓަކައި 3000 މީހަކު 30 ދުވަސް ވަންދެން ކޮންމެ ދުވަހަކު ހެނދުނު ފިނި ފެނުން ފެންވެރުވި އެވެ.\nނަތީޖާ ދެއްކީ މި ދިރާސާގައި ބައިވެރި ނުވާ މީހުންނަށް ވުރެ ދިރާސާގައި ބައިވެރިވި މީހުން އޮފީހަށް ސަލާން ބުނާ މިންވަރު 29 ޕަސެންޓް ދަށަށް ދިޔަ ކަމަށެވެ. ދިރާސާގެ ބައިވެރިން ބުނާ ގޮތުގައި މިކަމުން އެނާޖީ ލެވެލް މަތިވުން ކަހަލަ ފައިދާ ވެސް ކުރި ކަމަށެވެ. ނަމަވެސް އުފެއްދުންތެރިކަން އިތުރުވުމާއި ހިތް އަވަސްވުން ފަދަ މައްސަލަތަކަށް އެކަމުން އަސަރެއް ކުރި ކަމަކަށް ނުދައްކަ އެވެ.\nމިގޮތަށް ދިމާވަނީ ކީއްވެގެންކަން ސައިންސްވެރިންނަކަށް ޔަގީނެއް ނޫނެވެ. ނަމަވެސް އެމީހުން ލަފާކުރަނީ ކުއްލިއަކަށް ހަށިގަނޑުގެ ޓެމްޕްރޭޗަރަށް އަންނަ ބަދަލުން ހޯމޯން ލެވެލްއަށް އަސަރު ކުރަނީ ކަމަށެވެ. ނުވަތަ ފިނި ފެނުން ފެންވަރާލުމުން ހީކަރުވައިގަނެގެން ހަށިގަނޑު ރޫރޫ އަޅާ ގޮތް ވުމުން ހަށިގަނޑަށް އެ ލިބޭ ކަސްރަތަކީ ދުވަހެއްގެ ފެށުމަށް ރަނގަޅު ކަމަކަށް ވަނީ އެވެ.\nކޮންމެ ގޮތެއް ވިޔަސް ހެނދުނު ފެންވަރާލުމަކީ ހަރުލައްވަން ރަނގަޅު އާދައެކެވެ. ނަމަވެސް މާ ހެނދުނާ ފިނި ފެން ގަޔަށް އަޅާލާނެ ހިތްވަރު ލިބޭނީ ކިތައް މީހުންނަށް ކަމެއް ނޭނގެ އެވެ.\nއިތުރު ލިޔުންތައް ސިއްހަތު ބަލިތައް ސައިންޓިފިކް ރިސާޗް\nއިންފްލުއެންޒާ ޖެހެން ކެރޭ ނަމަ 3،500 ޑޮލަރު


ކުޑަކަމުދާ ހޮޅި - ވިކިޕީޑިއާ\n1.1 އަންހެނާގެ ކުޑަކަމުދާ ހޮޅި\n1.2 ފިރިހެނުންގެ ކުޑަކަމުދާ ހޮޅި\n1.2.1 ޕްރޮސްޓެޓިކް ކުޑަކަމުދާ ހޮޅި\n1.2.2 މެމްބްރޭނަސް ކުޑަކަމުދާ ހޮޅި\n1.2.3 ޕިނައިލް ކުޑަކަމުދާ ހޮޅި\nއަންހެނާގެ ކުޑަކަމުދާ ހޮޅި[އުނިއިތުރު ގެންނަވާ]\nއަންހެނާގެ ކުޑަކަމުދާ ހޮޅީގެ ދިގުމިނަކީ 2-1 އިންޗި އެވެ. ކުޑަކަމުދާ ހޮޅި ހުޅުވިފައި އިންނަނީ އަންހެނާގެ ޖިންސީ ގުނަވަން ގެ ދޮރާއި ކުޅަނދިލި އާ ދެމެދުގައެވެ. ފިރިހެނުންގެ ކުޑަކަމުދާ ހޮޅި މާ ދިގެވެ. އެހެންކަމުން ކުޑަކަމުދާ ނިޒާމް ގެ އިންފެކްޝަން އަންހެނުންނަށް ޖެހޭ މިންވަރު އިތުރެވެ.\nފިރިހެނުންގެ ކުޑަކަމުދާ ހޮޅި[އުނިއިތުރު ގެންނަވާ]\nފިރިހެނުންގެ ކުޑަކަމުދާ ހޮޅީގެ ދިގުމިނުގައި 8 އިންޗި ހުރެއެވެ. ކުޑަކަމުދާ ހޮޅި ހުޅުވިފައި އިންނަނީ ފިރިހެން ހަށި ގެ ކޮޅުންނެވެ. ފިރިހެނުންގެ ކުޑަކަމުދާ ހޮޅި މައިގަނޑު3ބަޔަކަށް ބަހާލެވިފައި ވެއެވެ. އަދި އެބައިތަކަށް ނަންދެވިފައިވަނީ އެބަޔެއް ހުރި ހިސާބާއި ގުޅޭގޮތަށެވެ.\nޕްރޮސްޓެޓިކް ކުޑަކަމުދާ ހޮޅި[އުނިއިތުރު ގެންނަވާ]\nމިއީ ޕްރޮސްޓޭޓް ގްލޭންޑް ގެ ތެރެއިން ދައުރުވަމުން ގޮސްފައިވާ ކުޑަކަމުދާ ހޮޅީގެ ބައެކެވެ. ތަފާތު ލޮއި ނުވަތަ ހުޅުވުންތައް މިބައިގައި ވެއެވެ.\nމަނި ހޮޅި އަދި އިޖެކިއުލޭޓަރީ ޑަކްޓް އިން މަނި އަންނަ ލޯވަޅު\nޕްރޮސްޓޭޓް ގްލޭންޑް އިން ދިޔަ ކުޑަކަމުދާ ހޮޅިއަށް އަންނަ މަގު ހުޅުވިފައިވާ ލޯވަޅު\nޕްރޮސްޓެޓިކް ޔުޓިރިކަލް ގެ ލޯވަޅު\nމެމްބްރޭނަސް ކުޑަކަމުދާ ހޮޅި[އުނިއިތުރު ގެންނަވާ]\nމިއީ އެކްސްޓާނަލް ސްފިންކްޓަރ މަސްގަނޑު ގެތެރެއިން ދައުރުވަމުން ގޮސްފައިވާ ކުޑަކަމުދާ ހޮޅީގެ ބައެކެވެ. މިބައިގެ ދިގުމިނުގައި 2-1 ސެންޓިމީޓަރު ހުރެއެވެ. މިއީ ކުޑަކަމުދާ ހޮޅީގެ އެންމެ ހަނި ބައެވެ. ބަލްބޯ ޔުރެތުރަލް ގްލޭންޑް ގެ މަގުތައް ކުޑަކަމުދާ ހޮޅި އަށް ހުޅުވިފައި ހުންނަނީ މިހިސާބުގެ ތެރޭގައެވެ. ނުވަތަ މިބައިގެ ތެރޭގައެވެ.މިބައިގެ އެތެރޭ ތެތްދުލިފަށުގެ އެންމެ ބޭރު ފަށަލައިގައި ހުންނަނީ ޝޫޑޯ ސްޓްރެޓިފައިޑް އެޕިތީލިއަމް އެވެ.\nޕިނައިލް ކުޑަކަމުދާ ހޮޅި[އުނިއިތުރު ގެންނަވާ]\nމިއީ ފިރިހެންހަށީގެ ތެރެއިން ގޮސްފައިވާ ފިރިހެނާގެ ކުޑަކަމުދާ ހޮޅީގެ ބައެކެވެ. މިބައިގެ ދިގުމިނުގައި 16-15 ސެންޓިމީޓަރު ވަރު ހުރެއެވެ.މިބައި ގޮސްފައި އިންނަނީ ފިރިހެންހަށީގެ އޮނިގަނޑުގައިވާ ކޯރޕަސް ސްޕަންޖިއޯސަމް ގެތެރެއިންނެވެ. މިބައިގެ އެތެރޭ ތެތްދުލިފަށުގެ އެންމެ ބޭރު ފަށަލައިގައި ހުންނަނީ ޝޫޑޯ ސްޓްރެޓިފައިޑް އެޕިތީލިއަމް އެވެ.\nކުޑަކަމުދާ ހޮޅީގެ ފެށޭ ކޮޅު ހުންނަނީ ޓްރާންސިޝަނަލް އެޕިތީލިއަމް އެވެ. އެއީ މަސާނާ ގައިވެސް ހުންނަ އެޕިތީލިއަމް އެވެ.\nކުޑަކަމުދާ ހޮޅީގެ މެދުގައި ހުންނަނީ ސްޓްރެޓިފައިޑް ކޮލަމްނާ އެޕިތީލިއަމް އެވެ.\nކުޑަކަމުދާ ހޮޅި ނިމޭކޮޅު ހުންނަނީ ސްޓްރެޓިފައިޑް ސްކޭމަސް އެޕިތީލިއަމް އެވެ.\nއުފެދުމުގައި ކުޑަކަމުދާ ހޮޅީގައި އައިބު ހުރުން\nކުޑަކަމުދާ ހޮޅީގެ އިންފެކްޝަން\nކުޑަކަމުދާ ހޮޅި ބެދުން\nޕެރިނިއަލް ކުޑަކަމުދާ ހޮޅި\nފަރުޖާއި ވެޖައިނާގެ ޞިއްޙަތު\nކުޑަކަމުދާ ހޮޅީގެ ސްޕަންޖް\nކުޑަކަމުދާ ހޮޅިއަށް ސައުންޑް ލެއްވުން\nއެކްސްޓާނަލް ޔުރެތުރަލް އޮރިފިސް\nއިންޓާނަލް ޔުރެތުރަލް އޮރިފިސް\nއަންހެނާގެ ޅިނދުގެ މަސްތައް.\nފިރިހެން ހަށި ހުރަހަށް ކަނޑާލުމުން ފެންނާނެގޮތް.


Europe aai North America ga monkeypox fetureythee WHO in irushaadhu nerefi - vNews.mv\nޔޫރަޕާއި އުތުރު އެމެރިކާގައި މަންކީޕޮކްސް ފެތުރޭތީ ޑަބްލިޔުއެޗްއޯއިން އިރުޝާދު ނެރެފި\nސައިފް އަޒްހަރު 20 May 2022, 12:28\nދުނިޔޭގައި ނާދިރު ބައްޔެއް ކަމަށްވާ މަންކީޕޮކްސް ބަލި ޔޫރަޕާއި، އުތުރު އެމެރިކާގެ ބައެއް ގައުމުތަކުން ފެނި ތަހްގީގުތައް ކުރަން ފަށައިފިއެވެ.\nމަންކީޕޮކްސްގެ ކޭސްތައް ފެނިފައިވާ ގައުމުތަކުގެ ތެރޭގައި، އެމެރިކާ، ކެނެޑާ، ސްޕެއިން، ޕޯޗުގަލް އަދި އިނގިރޭސިވިލާތް ހިމެނެއެވެ.\nމި ގައުމުތަކުން ބަލީގެ ކަށަވަރު ކޭސްތައް ފެނުމުގެއިތުރުން، މަންކީޕޮކްސް ކަމަށް ތުހުމަތުކުރެވޭ ކޭސްތައްވެސް ފެނި މިހާރު ގެންދަނީ ތަހްގީގު ކުރަމުންނެވެ.\nއެމެރިކާއިން އެންމެފަހުން މަންކީޕޮކްސްގެ ކޭސްއެއް ފެނިފައިވާއިރު، މިބަލި ކަމަށް ޝައްކުކުރެވޭ 17 ކޭސްއެއް ކެނެޑާއިން ތަހްގީގު ކުރިއިރު2ކޭސް ކަށަވަރުވެފައިވާ ކަމަށް އިއްޔެ ހާމަކޮށްފައި ވެއެވެ.\nޕޯޗުގަލްއިން މަންކީޕޮކްސްގެ5ކޭސް ފެނިފައިވާއިރު، ސްޕެއިނުން 23 ކޭސް ފެނިފައިވާ ކަމަށް އެގައުމުތަކުގެ ސިއްހީ އިދާރާތަކުން ހާމަކޮށްފައި ވެއެވެ.\nމީގެއިތުރުން، އިޓަލީއާއި ސްވިޑަންއިންވެސް މަންކީޕޮކްސް ކަމަށް ޝައްކުކުރެވޭ ކޭސްތައް އިއްޔެ ފެނިގެން ތަހްގީގުކުރަން ފަށާފައި ވެއެވެ.\nމަންކީޕޮކްސް ކަމަށް ތުހުމަތުކުރެވޭ ކޭސްއެއް ފެނިގެން މިމަހުގެ ކުރީކޮޅު މިކަން އެންމެ ފުރަތަމަ ދުނިޔޭގެ ސިއްހަތު ޖަމްއިއްޔާގެ ސަމާލުކަމަށް ގެނެސްފައިވަނީ އިނގިރޭސިވިލާތުންނެވެ.\nމަންކީޕޮކްސްއަކީ މެދުތެރޭ އެފްރިކާ އަދި ހުޅުނަގު އެފްރިކާ ސަރަހައްދުގެ ރަށްފުށުގެ ހިސާބުތަކުން ފެންނަ ބައްޔެކެވެ. މި ސަރަހައްދުތަކުގެ ބޭރުން މަންކީޕޮކްސް ފެތުރެނީ ދަތުރުފަތުރުގެ ސަބަބުން ކަމަށް ބެލެވިފައި ވެއެވެ.\nމަންކީޕޮކްސްއަކީ ނާދިރު ހާލަތްތަކެއްގައި ފެތުރޭ ބައްޔެކެވެ. މަންކީޕޮކްސްއަކީ ސްމޯލްޕޮކްސްއާ އެއްގޮތް ބައްޔެއް ނަމަވެސް، މަންކީޕޮކްސް ބަލިޖެހޭ މީހުންގެ ކިބައިން ފެންނަ އަލާމާތްތައް އާންމުކޮށް ލުއި ކަމަށާއި، ބަލިޖެހޭ ގިނަމީހުން މަދު ހަފްތާތަކެއްގެ ތެރޭގައި ރަނގަޅުވެސް ވާކަމަށް އިނގިރޭސިވިލާތުގެ ނޭޝަނަލް ހެލްތު ސަރވިސްއިން ބުނެއެވެ.\nސިއްހީ މާހިރުން ލަފާކުރައްވަނީ، މަންކީޕޮކްސް ޖެހެނީ އެއްޖިންސުން ގުޅުންހިންގާ މީހުންގެ މެދުގައި ކަމަށެވެ. އެކަކުގެ ގައިން އަނެކަކުގެ ގަޔަށް މިބަލި އަރާނީ ބަލިން ތަޣައްޔަރުވެފައިވާ ހަށިގަނޑުގެ ދިޔަ، އަނެކާގެ ހަށިގަނޑަށް ވާސިލްވެގެން ކަމަށެވެ.\nއެހެންވެ، ގިނަ ބައެއްގެ މެދުގައި މިބަލި އާންމުކޮށް ފެތުރުމުގެ ފުރުސަތު ކުޑަކަމަށް އިނގިރޭސި ނޭޝަނަލް ހެލްތު ސަރވިސްއިން ބުނެއެވެ.\nމަންކީޕޮކްސްގެ ފުރަތަމަ ކޭސް އިނގިރޭސިވިލާތުން ފެނުނީ، ނައިޖީރިއާއިން އައި މީހެއްގެ ގައިންނެވެ. މިހާރު މިބަލިޖެހިފައިވާ9މީހުން އެގައުމުގައި އެބަތިއްބެވެ.\nއެމެރިކާއިން މަންކީޕޮކްސް ފެނުނީ ކެނެޑާއިން އެނބުރި އައި މީހެއްގެ ގައިންނެވެ. އޭގެކުރިން ކެނެޑާއިން ގެންދިޔައީ މަންކީޕޮކްސް ކަމަށް ޝައްކުކުރެވޭ 13 ކޭސް ފެނި، ތަހްގީގު ކުރަމުންދެއެވެ.\nއަނެއްކޮޅުން، ދާދިފަހުން ޔޫރަޕަށް ދަތުރު ކުރުމަށްފަހު އެނބުރި އައި އޮސްޓްރޭލިއާގެ ރައްޔިތެއްގެ ގައިންވެސް މަންކީޕޮކްސް ފެނިފައިވާ ކަމަށް އޮސްޓްރޭލިއާއިން މިއަދު ރިޕޯޓްކޮށްފައި ވެއެވެ. މިކަމާހެދި ބަލި ފެނުނު މީހާއާއި އޭނާގެ ކޮންޓެކްޓުން މިހާރު ތިބީ އައިސޮލޭޓްކޮށްފައެވެ.\nމަންކީޕޮކްސް ފެތުރޭން ފެށުމާ ގުޅިގެން ދުނިޔޭގެ ސިއްހަތު ޖަމްއިއްޔާއިންވަނީ ކޮންޓެކްޓް ޓްރޭސިން ވަރުގަދަ ކުރުމަށާއި، ބަލި ފެންނަ މީހުން އައިސޮލޭޓް ކުރުމަށް ގައުމުތަކަށް އިރުޝާދު ނެރެފައެވެ.\nވޯލްޑް ހެލްތް އޯގަނައިޒޭޝަން ދުނިޔެ


SJ ah naajaaiz faidhaa hoadhaidhin massalaigai kureege Minister Ziyad ah dhauvaa koffi | Mihaaru\nޚަބަރު / ކޯޓް\nކުރީގެ އިސްލާމިކް މިނިސްޓަރު ޑރ. ޒިޔާދު ބާގިރު: އޭނާގެ މައްޗަށް ވަނީ ކޮރަޕްޝަންގެ ދައުވާ އުފުލާފައި. --ފޮޓޯ/މިހާރު\n27 ސެޕްޓެމްބަރ 2020 - 12:51\nZikura miskithuge corruption massalaigai Kureege Islamic Minister Ziyad ah dhauvaa kohdheyn edhijje\n"މި މައްސަލައިގެ ތެރޭގައި އިސްލާމިކް މިނިސްޓްރީން އާންމުކޮށްފައި ނުވާ މައުލޫމާތުތަކެއް އެސްޖޭ ކޮންސްޓްރަކްޝަން ޕްރައިވެޓް ލިމިޓެޑަށް ލިބިފައިވާކަން މައްސަލައިގެ ލިޔުންތަކުން އެނގެން އޮންނާތީ މިކަން ވެފައިވާ ގޮތް އިތުރަށް ތަހުގީގުކޮށް މިކަމުގައި ޖިނާއީ ޒިންމާ އުފުލަންޖެހޭ ކަމެއް އޮތްކަން ނުވަތަ ނޫން ކަމާ މެދު ގޮތެއް ނިންމުމަށް މޯލްޑިވްސް ޕޮލިސް ސަވިސް އަށް ހުށަހެޅުއްވުމަށް ވެސް އޭސީސީއަށް ވާނީ ލަފާދީފަ އެވެ،" ޕީޖީ އޮފީހުން ބުންޏެވެ.\nޕްރޮސެކިއުޓާ ޖެނެރަލް ކްރިމިނަލް ކޯޓް ކޯޓް ކޮރަޕްޝަން އިސްލާމިކް މިނިސްޓްރީ ކުރީގެ މިނިސްޓަރު ޑރ. އަހުމަދު ޒިޔާދު ބާގިރު\nއެސް.ޖޭ ކޮމްޕެނީއާ ބެހޭ އާޓިކަލްއެއް ލިޔެ ދިނުމަށް އެދެން މިހާރު ނޫހުން..\nޒިޔާދަކަސް ބާޤިރަކަސް ވައްކަން ކޮށްފިއްޔާ ފިޔަވަޅު އަޅަންޖެހޭނެ.\nއެސްޖޭ ކޮންސްޓްރަކްޝަން އަކީ ކޮން ބަޔަކަށް ފައިދާވާ ތަނެއް؟ މިސަރުކާރުގެ ކޮންބައަކަށް ކޮން މިނިސްޓަރަކަށް ފައިދާއެއް ވަނީ\nއެސްޖޭ ދެއްތޯ. ރައްޔަތުންގެ ލާރިން 30 މިލިތަން އެޑްވާންސް އަށްނަގާ ވިޔަފާރި ދަށާ މިހާރު އަދި ބަދަލަށް އެދެނީ. ހެލޯ ޕީޖީ މި އޯކޭތޯ؟؟\nމުޒާހަރާތެރެޔަށް ޕިކަޕްގަ ގޮސް ވައްދާލަންވިއްޔޭ ބުނި މީހާ މިއީ..އޭނަ މިހުންނަނީ އޭރުގަ އިސްލާމިކް މިނިސްޓަރަކަށް...މަގޭގެ ރަށްޓެއްސަކަށް އެ އަޑުއިވުމާއެކު އެސޮރު ހުރީ ހައިރާނުން ހައިރާންވެފަ..މި ދަންނަވަނީ މޭޑޭ ބޮޑޫ މުޒާހަރާހުއްޓުވަން ޒިޔާދު ސައިމޭޒެއްގަ އިނދެ ދެއްވި މޮޅު ހިޔާލެއްގެ ވާހަކަ.\nސުވާލަކީ ތި ޕްރޮޖެކްޓްތައް ނެގި އިރު ތިޔަ ކުންފުނީގެ ޕޭރޯލްގައި އަމީރު ހުރެގެން ކުރީ ކީއްތޯ ..\nކޭބަޔަކު ކައިފި. ކާބަޔަކު ކަަމުންދަނީ. ކާނޭ ފުރުޞަތު ހޯދަން އަނެއްބަޔަކު ހޭބޯ ނާރާ މަސައްކަތް ކުރަނީ. ކަންކަމާއި މެދު ވިސްނާލީމާ ސަހަރޯ ހީވޭ. އެއްބަޔަކު ނިކަމެތި ކަންމަތީ ގަނޑަ ތެޅެނީ. އަނެއްބަޔަކު ނުޙައްގުން ރައްޔިތުންގެ ލާރިގަނޑު ދަވާލަނީ.\nނާޖާއިޒް ފައިދާ ބަޔަކަށް ހޯދައިދެވޭނީ މިހާވަރަށް ނޫންތޯއެވެ. އެސްޖޭގެ މެނޭޖިންގ ޑައިރެކްޓަރާ، ކުންފުނީގެ ޗެއަރ މަން ވަގުތުން ހުޅުމާލޭގެ ޕްރޭމް އޭރިޔާއިން2ބިން ގަނެ މިހާރު އެހުރީ އެތަންތަކުގައި7ބުރިއަށް2ޢިމާރާތްވެސްކޮށް، ލިފްޓް ހަރުކޮށް، ނިންމާފާ .. ހުޅުމާލޭ އެސްޖޭ ހާރޑްވެއަރ އެއީ ޗެއަރމަންގެ ޢިމާރާތް، އެދިމާ އަތިރިމަތީ މެނޭޖިންގ ޑައިރެކްޓަރގެ ޢިމާރާތް .. ﷲގެ ގެކޮޅު ޢިމާރާތް ކުރުމަށް ނުޙައްޤުން ފައިސާ އަތުލާ ދުނިޔެވީ އެދުންވެރިކަމާއިގެން..\n"އިސްލާމިކް މިނިސްޓަރ" އަކަށް ހުރެ "ނާޖާއިޒް ފައިދާ" ހޯދައިދިނީމާ ގައުމުގެ ހާލަތު ވަރަށް ސާފު ...\nކޮބާ އިންޑިޔާ ފެރީ ވާހަކަ މާ ގިނަ މީހުން ދައްކަނީތަ؟